text:
2014年9月1日 星期一
分顏色
大家仲記得呢個用奶粉罐同籌碼整嘅豬仔錢罌嗎?想當日整來畀燒腩仔學入錢罌,訓練吓D手指仔小肌肉,玩咗一排之後佢當然無興趣再玩啦,不過艾菲就一直無丟到keep咗喺到,大半年之後佢又有機會reuse啦﹗
今次艾菲加多四隻Ikea小朋友碗落去玩,玩咩呢?之唔係分顏色囉﹗我哋唔係谷學術嘅家長,所以ABC,數數字同認顏色認形狀呢D,艾菲一直都係hea教,只係間中記得就提吓,不過眼見K1 interview就來殺到,時間都真係無多,好記得上次去迦南個老師叫燒腩仔拎舊黃色積木畀佢,佢一舊飯咁零反應要艾菲提水,為免今年案件重演多次,即管落多少少力教吓佢啦﹗
咁到底要點教呢?艾菲自己都一舊雲,諗咗陣之後決定倒晒D籌碼出來,再叫燒腩仔幫手將籌碼放入同顏色嘅碗到,因為碗同籌碼顏色有小小色差,為免燒腩仔分唔到,起初艾菲喺每隻碗都放幾個同色籌碼落去至叫燒腩仔分,到佢開始OK放啱晒,就逐少逐少咁減返碗入面嘅籌碼,到最後就唔放籌碼喺碗,要燒腩仔就咁分顏色.
每次成功分完之後,艾菲都會逐個同佢講返係咩顏色,亦會間中將D碗調吓位,等佢無得靠記住D碗嘅位置來分,咁玩咗十五分鐘左右,燒腩仔已經完成晒成個task,亦唔知係真識定撞手神咁講得啱晒四隻顏色喎(不過轉個頭已經乜都唔記得晒),於是艾菲就同佢玩第二round高難度D嘅挑戰.
第二round挑戰要用返個豬仔錢罌,燒腩仔要聽艾菲指示話入咩顏色,佢就放咩顏色嘅籌碼落個錢罌到,為咗令佢唔好覺得咁悶,又有得學吓大人做指揮,艾菲都set咗個規矩係佢成功入到兩個籌碼,就可以調轉角色由佢話事,叫艾菲入返兩個籌碼落錢罌,但可能就咁聽指令認顏色真係有難度啦,佢入咗兩次,兩次都唔係好成功,之後就玩玩吓發難啦﹗(之所以呢一part無影到相啦﹗)
雖然呢個分顏色嘅game不歡而散,但估唔到燒腩仔原來真係有吸收喎﹗因為咁啱隔幾日之後上幼潛又係玩分顏色,喺屋企玩過分顏色嘅燒腩仔, 老師未教佢已經識得分顏色,仲主動舉手出去做示範,獲得眾多媽媽大讚呢﹗而艾菲後來問佢D嘢咩顏色,佢間中都會答到黃色同綠色,感覺似係開始有D concept啦﹗
而根據幼潛老師嘅說法,佢建議學分顏色,首先做物件配對,可以嘅話用實物來分,即例如拎個蘋果同士多啤梨出來分來學紅色,之後先用圖片來分,最好一開始只畀紅黃綠或者紅黃藍三隻色(即艾菲最初嘅四色教法太急進啦),因為綠同藍比較難分,所以等佢哋分到綠同藍是但一隻色先分第二隻色會好D,至於要佢哋講埋或者識聽咩顏色呢,就要畀D時間努力同佢哋玩多D唔同嘅分顏色遊戲先得啦﹗
訂閱: 張貼留言 (Atom)


c: text/html

text:
( 13-FEB-2015 FRI )
終於 happy friday 喇 呢排勁攰 勁想快 d 放假 ~
天氣一凍就會懶床 刷牙洗臉又 meme 摩摩 依家電埋頭髮又要 jel 頭 臉同 body 又要搽 cream 好似九萬樣嘢要做咁 所以多數 8 點 10 分先出門口 van 仔又要等 所以 d 食早餐時間好唔見駛咁 哈哈 ~
早餐食奶醬多最好 可以快 d 食完 ~
菇場唔忙 真係有 d 悶添 勁想睇書 不過無可能啦 太揚喇 同埋我一定要喺好安靜嘅環境之下 先可以專心睇到書呢 同埋如果一陣睇到入哂神 有人叫我都唔知就大鑊 一定係做私人嘢啦 ~
上兩個星期勁多負能量呀 真係有 d 屈住屈住嘅感覺 終於都忍唔住同冰姑講 講完出黎真係心情舒服好多呢 woo ~
Lunch 出去食生滾魚腩粥 咁叫多條油炸鬼 真係超勁飽 原來生滾粥係大碗 d 下次叫魚片粥算 lu ~
今次食到有爆肚嘅感覺 所以真係唔行唔得喇 去惠康幫媽咪買保利鮮奶 $59.9/2 pack 咁買住 2 pack 先 好重呀 今晚先再買過 ~
臨放工先有 d 嘢做 不過完全唔集中 錯咗好多次 好在自己 check 到咋 哈 ~
放工再去超市幫媽咪買保利鮮奶 兩間都無貨 激氣 之後番屋企喇 都已經 6 點 45 分 要浸菜喇 ~
又開機洗衫 7 點幾煮嘢 點知里奧大人打黎話放工 咁等埋佢一齊食 lu ~
是日懶餐 - 豆豉鯪魚炒油麥菜
豆豉鯪魚炒油麥菜 - 上次里奧大人話想食 咁就煮啦 反正超勁易煮 哈哈 ~
食完洗埋碗都 9 點 好攰咁 都係唔出去徑步喇 ~
沖涼之後睇電視 打陣機 12 點幾先瞓 ~

robotstxt: allowed

filter: keep


text:
( 27-jun-2010 sun )
今朝瞓到 11 點半呀 里奧大人仲入黎揭開我張被 以為我乜事瞓咁耐喎 如果唔係佢入黎 我都仲可以瞓呀 因為我唔知原來已經咁晏 ~
唔知點解 假期要同里奧大人食早餐先覺得係假期嘅感覺 一個星期一日咋 所以我好期待架 所以叫佢快 d 去餐廳攞位 感恩我地係 last two ~
食完番屋企又 hea 喇 個人真係好鬼攰 攰到真係有錢都唔願執果隻喎 ~
落好大雨呀 唔想出街 叫外賣 tea 啦 如果好人好者叫 tea 好似好懶咁 但今次唔多舒服叫 tea 又覺得好應份咁架喎 飯來張將口正呀 哈哈 ~
夜晚有番 d 精神 所以煮飯啦 將尋晚食剩果 d 餸同白飯炒埋一堆 唔錯架 ~
是日懶餐 - 炒飯 + 粟米蛋花湯
炒飯 - 將 d 椒鹽豬扒切粒再加白飯去炒 加 d 乾蔥碎 話咁快就有一碟好好味嘅炒飯呢 ~
粟米蛋花湯 - 菜都懶買呀 所以整粟米湯算喇 ~
我煮完就話 : " 好喇 食久違了嘅住家飯喇 " 點知里奧大人係度大笑喎 話呢 d 叫住家飯 ?!?! 係得我先嗡得出口喎 oh 我覺得喺開火煮嘢就叫住家飯架喇 同埋我真係煲咗罐頭粟米湯喎 唔係外賣架喎 真係丫 ~


text:
( 6-sep-2012 thu )
早餐食腸粉 再飲埋杯咖啡 熱到我呢 ~
菇場忙咗一個鐘就 hea 啦 不過一望電腦又好快 12 點 再叮埋飯 好快就 12 點半喇 依家好多時都帶 lunch box 因為驚晏晝落雨呀 出街好煩架 ~
放工去旺角拎 $100 百佳 coupon 搭地鐵原來去油麻地係總站 點知自己佐敦落車 過咗對面線 好在望一望 原來係去唔到油麻地 原來我係唔駛落車 因為油麻地係總站 暈 ~
去到跟指示 人地 7 點收工 我 6 點半仲喺條街度搵 最後都係打比佢地 好在家樂果邊都熟咋 唔係慘喇 因為佢叫我 "捐入商場行快 d 見到地產就屈入去 再行去左手邊過對面就係架喇" 當我唔熟個環境 再加上佢咁講 我肯定暈都似 ~
拎完再周圍望行認下路 原來係可以行一條直路 途經美味棧 買咗 2 pack 午餐肉就走人 再去信和買金罐牛油同芝士就搭 van 仔番屋企喇 ~
7 點幾打比里奧大人 佢話走喇 咁我話等埋佢一齊食飯 佢收線之後再打黎問我知唔知佢喺大陸 我梗知啦 我反正唔太餓 可以等到嘛 ~
一落 van 仔行幾步 見到教友 ivy 過馬路 仲諗住嚇唔嚇佢 但佢已經見到我喇 真係搞笑 我好小呢個時間出現家嘛 咁都撞到 真係唔好做衰嘢呀 哈哈 ~
里奧大人想食排骨炒麵 所以去叙苑開餐 8 點半落樓 到咗無耐里奧大人又到喇 ~
食完去書局買書 今次特登去買 "騎呢.weak 7.搞大咗" 因為我覺得佢地發放好多正能量 講嘢又搞笑 其實之前都買咗佢本 "騎呢.weak 7.拍拍拖" 又係好搞笑 再之前就買咗本焗曲奇嘅食譜 最近呢兩次就係跟住焗 口感同味道真係正好呢 ~
( 5-sep-2012 wed )
星期三喇 今朝 7 點半醒咗就唔想再瞓 lu ~
早餐食奶醬多 真係好彩食細醬多 如果食沙爹牛肉肯定真係食唔落 因為途中見到巨強行出黎 個男人好驚咁避佢 之後巨強行咗去我前面張卡位 個女人又係避佢 我心諗快 d 消滅佢啦 點知隻巨強又行番出黎 我超級勁驚呀 我大聲叫 "阿姐阿姐" 再指住巨強 之後佢一腳消滅佢 woo 嘔心 ~
菇場呀 我唔要好嘈 但比番小小生氣可唔可以呀 ~
lunch box 係紅豆糭同前晚嘅魚餅 食到好飽 所以出去超市行 諗住消化下 不過又忍唔住試食咗 2 件唔同味嘅芝士蛋糕 口感好似食雪糕咁好得意呀 但食完好飽囉 明明諗住出街行下幫助消化家嘛 ~
今晚唔駛買餸 所以去萬寧買下嘢 之後就番屋企喇 ~
預備好晚餐再熨衫 居然唔駛開冷氣住 不過煮飯嘅時候就開定喇 因為次次入完廚房出廳係好熱呢 ~
里奧大人同客開 Conf. Call Meeting 所以差唔多 8 點半先走呢 好在我自己食咗飯先咋 ~
是日懶餐 - 黑椒牛仔骨意粉
黑椒牛仔骨意粉 - 媽咪又買咗好多牛仔骨比我 我要清咗 d 舊嘅 加埋之前買咗嘅洋蔥同埋細半包意粉 再加一碗什豆 一碟過搞掂最開心 ~
( 4-sep-2012 tue )
8 點起身 之後 shopping 再食麥記 10 點番到菇場 爽爽爽呀 ~
woo 上下網 周圍望就已經 12 點 叮下飯就已經 12 點半 lu 今日 lunch box 又係糭 食多餐就 ko 哂所以糭 之後見到糭都會驚呢 ~
放工即走 徑步去超市買 100 plus 平時覺得要行好耐 但今次覺得好似好快到咁 可能無咁熱 同埋有目標做一件事呀 一去到即拎藍 再衝去掃 16 罐原味 100 plus 再比錢 前後唔駛 5 分鐘搞掂 好感恩仍都趕到平時坐果班車 所以唔駛 6 點就番到屋企呢 ~
今晚唔煮喇 食咗藥真係無 mood 煮 勁想食粉果 所以等埋里奧大人收工去源發 8 點開餐 算早架喇 ~
番到屋企本來想熨衫 但都係唔熨喇 真係好唔想郁呀 ~
( 3-sep-2012 mon )
今朝食熱狗餐 其實唔想食咁多腸仔 不過真係好想食熱狗囉 ~
唉 條腸又痛 尋晚瞓得又勁差 所以好想瞓呀 ~
晏晝叮蝦子麵 諗住食完就瞓 不過又瞓唔到 慘 ~
4 點開始好眼瞓呀 又痛喎 所以更加想瞓 我試下 me 埋眼 真係差 d 瞓得着呢 好驚 ~
放工睇醫生 醫生話應該腸胃有問題 唔似婦科病 唔似盲腸炎 咁都無咁擔心 ~
去完惠康買嘢就番屋企喇 勁想唔煮 不過尋日買咗鯪魚肉同通菜 所以都係煮喇 ~
是日懶餐 - 煎魚餅 + 紅豆糭 + 通菜
煎魚餅 - 好再尋日買唔到三色椒 唔係釀埋仲要多時間整 依家求其煎香就算架喇 ~
紅豆糭 - 媽咪星期六無啦啦整糭 又係都要比我 所以蒸黎食囉 ~
通菜 - $5 份好抵 就咁點腐乳都好好味呢 ~
里奧大人 8 點半番到屋企 我煮出前一丁比佢食算喇 幫佢洗埋碗 我再拖埋地就沖涼 10 點半瞓教 lu ~
( 2-sep-2012 sun )
10 點 20 分起身 梳洗完就落去食早餐 番到屋企抖陣沖涼 不過條腸仲痛痛地 所以最後唔番教會 喺屋企休息 ~
差唔多 2 點半就出去食 tea 好想食麻辣米線呀 ~
里奧大人就番屋企瞓陣 我就自己去買餸 熱到呢 番到屋企又要再沖涼喇 ~
差唔多 6 點就預備晚餐 里奧大人去跑步 沖完涼無耐 家姐就上到黎喇 仲喺媽咪屋企拎埋糭同蕃鬼荔枝比我添 ~
是日懶餐 - 泡菜芋絲肥牛鍋 + 煙三文魚 + 日式拚盤
泡菜芋絲肥牛鍋 - 明明見到金菇唔買住 諗住行遠 d 會唔會平 點知番到屋企煮完之後先記得無買金菇 激鬼氣呀 ~
煙三文魚 - 之前家姐買架 所以實會叫埋佢一齊食呢 ~
日式拚盤 - 又係家姐買 每樣夾咗 1/3 咋 睇黎要食多 2-3 次先食哂咯 我好想快 d 清哂呀 可以冰箱可以清咁 d 嘢 ~
里奧大人又開始做公司嘢 lu 家姐就玩 Ipad 玩到 9 點就走 lu 我就沖涼再按摩 好舒服呀 ~人又開始做公司嘢 lu 家姐就玩 Ipad 玩到 9 點就走 lu 我就沖涼再按摩 好舒服呀 ~


text:
本來想藉呢個咁難得嘅BONUS機會
同野人去本來想去
但最後就唔到時間去嘅「天王寺動物園」
但好可惜,BONUS的一天,落雨 -__-
(其實都好好彩喇,7日得一日落雨)
如果要去動物園,落雨始終比較LEI HEA
所以即轉諗諗室內活動
最後決定就算去唔成「天王寺動物園」
都去天王寺站嘅Q’s Mall一趟
落雨之後,凍番好多!!!!!
(都算冇白白帶咗野人兩件羽絨去大阪:P)
Q’s Mall,都算係半個親子商場
內有AKACHAN,專賣嬰幼兒用品外
仲有SEGA俾小孩打發時間
SEGA入面有個揸車遊戲
真係不得不又讚日本人玩都玩得好認真嘅態度!!!!!
除有戲服COSPLAY做車長外,玩完仲有張相留念!!!!!
Q’s Mall附近有HARBS
悠閒去食埋件CAKE,大滿足返香港
後記 :
今次大阪之旅,可算係到現時為止
同野人最多行程,最多路行嘅一次親子遊
但相反,今次亦係我同虎爸去得最舒適嘅一次 :)
仲記得第一次親子遊去新加坡
攰到我同虎爸想咆哮!!!!!
4年來,帶著野人搭車搭船搭飛機出走9次放眼看世界
感謝野人,真係大個仔咗好多好多
最緊要感謝神,袮的平安一直與我們同在,阿們


text:
2011年10月1日星期六
瑞士自由行 Day 9 – Leisee不能藏二羊
今日一早起身行出露台就見到金色的陽光照係Matterhorn 上面,就嗱嗱啉換衫同叫醒羊太準備去Leisee .太好唔願起身,因為尋日太攰,佢只係做左一d最最基本既梳洗工作,就陪我出左門口.去Leisee個車站係Zermatt 另一邊,要沿著纜車站旁的小徑一直走都河邊就會見到,今早太趕,忘了帶Swiss Pass,又唔想返轉頭攞,唯有買原價票,足足貴左一倍.纜車未開,我同羊太就係等左十幾分鐘,呢十幾分鐘好漫長,羊太成個渴睡樣放左係塊臉度勁想瞓,我勁唔好意思囉.
纜車終於開,成架車得個幾丁友,再加上入閘後穿個一條冷清清既山洞,個心都有少少寒,怕上到好個view 令人失望.唔使一陣就到左Leisee站,一出閘就見到路牌指路,開頭以為要行一大段track先會揾到,點知個SEE就係站口附近,落一段小斜坡,大概五分鐘到就見到個湖啦,同之前d湖一樣,都係好細.
今朝天氣都幾寒,但個天就好藍,又冇雲,我當然影左唔少相,羊太仲未醒過來,唔想出鏡,剛好太陽係身後照過來,我就將我哋既影子連同雪山既倒影一齊拍下留念.
太陽照住個湖,湖水就開始蒸起霧氣來,我技術唔夠,影唔個d煙升起個種感覺,只好企定定睇下感受下.睇睇下,忽然聽到 ‘砰’ ‘砰’聲,揾左一陣聲音既來源,發現左湖對面有兩隻羊咩咩打緊交,不停用自己個頭同對手互撞,我同羊太都睇到呆左,羊太終於攞左部DC出來拍video.佢地打左好耐,到我哋走都仲打緊.
因為要趕火車同check out,我哋好快就返酒店,好好彩早餐時間仲未完,我哋緊係食得唔好嘥,侍應仲話我哋係最後一對客人,叫我哋食多d woo.
呢程火車好耐,由Zermatt 到Bellinzona 要成大半日,到Bellinzona check in 時好似四五點啦.因為今日係星期日,成個city 都冇人,真係鬼影都冇一隻,因為係Zermatt勞動左兩日,我哋今次揾左間係火車站附近既酒店 (Hotel Internazionale) 住,方便同舒服一點,之前都有揾個呢區既民宿,但就唔就腳,而且呢間酒店又平個Lugano.呢間酒店有個天窗,夜晚可以睇星星,都幾多嫁. 大家上網可能會揾到ricky民宿就係Bellinzona,有意可上網search下.
今日舟車勞動,只係去左市中心個大城堡睇下個架步,相機都冇帶,跟住就買餸返房是晚飯.
訂閱: 發佈留言 (Atom)


text:
snow ball~~
Friday, February 26, 2010
Snow Day Number 2!
snow ball~~
Thursday, February 25, 2010
狼狽極了
一路上都落緊好大雪 姨丈渣20mph 好難頂
誰知行行下架車凳左下勁既.. 姨媽無啦啦彈句話好似爆左軑
我果頭先話有無咁易 果頭YF 就話好似真係爆左
停埋一邊睇 右邊兩條軑flat 哂
轉YF 渣 渣多段路停埋一邊call 拖車
其實果陣已經開始聞到糯味 開始磨緊條'lane'
call 左成大半個鐘先call 到車 仲要等多半個鐘
到拖車黎我一枝箭標去搵廁所哈哈哈
搵到個bowling center 一入去d 人就啤住我
全部個樣都係唔友善既男人...嚇到我等佢地入黎先敢去!
我地四個連司機迫晌個三座位的車入面-.-
settle 左架車就諗住call car services 走人
(呢度唔似香港唔係度度都有的士 係得city 入面多)
call 左好幾個電話都話今日無車 極度無奈
又廢事叫佢地d 朋友出黎車我地 因為已經十二點幾
同埋真係勁大雪 佢地出車都有麻煩
最後我同YF 搭巴士去flushing 轉subway 再行
兩位老人家就搭兩程巴士返去
因為佢地搭架巴士有兩條route 佢地上左另一條
最後佢地係搭原車由bronx 返flushing
再唔知搭咩車去jamaica 再轉多程返rosedale 再行
當我同YF 返去去執埋野準備訓覺時佢地先岩岩上去rosedale 架巴士
我地都用左個幾鐘返去 我諗佢地用左起馬三個鐘!」
Saturday, February 20, 2010
匆匆的來 匆匆的去
闊別了多天
根本連用電腦既時間都唔多
眨下眼又返去喇...
i gonna miss you so much, my lovely hong kong*


text:
( 19-mar-2012 mon )
尋晚開咗冷氣瞓 諗住好舒服 點知反而熱到瞓唔着 所以我同里奧大人講話遲 d 先起身 又問佢熱唔熱 佢話好熱 同埋瞓得好差 今朝唔番工 咁我出房去廁所 估唔到廳仲涼過房 所以叫里奧大人即熄冷氣 之後我話我都唔番工喇 ~
瞓到 10 點半就醒喇 梳洗之後就出去食早餐 抖陣沖涼就出去尖沙咀拎藥喇 ~
拎完藥再買埋菜 差唔多 2 點 諗住番上屋企 點知里奧大人打黎問我喺邊 話諗住去鴻星飲下午茶 我記得鴻星好似 2 點有下午茶 所以我都去攞位先 lu ~
平日同假日飲茶真係兩個世界 因為平日靜好多囉 超正 hea 到 3 點半就走喇 ~
我要去睇醫生啦 唔係無病假紙 不過我條腰都仲係痛 所以都真係要去睇醫生囉 順便去化驗所拎埋張 x-ray 片 話我有小小骨刺喎 問佢駛唔駛做物理治療 佢話唔駛 真係好痛好痛先做喎 ~
番到屋企就執屋啦 難得有陽光就拖埋地 間屋終於又整齊番喇 好開心 ~
是日懶餐 - Sambal Belacan 炒西蘭花豬柳
Sambal Belacan 炒西蘭花豬柳 - $11 有 3 棵西蘭花 我覺得都幾抵 好過食貴菜心 本來諗住煮茄汁豬扒 但又唔想搞咁多嘢 所以就用阿表送比我嘅 Sambal Belacan 醬 一碟過算數 最緊要快 同埋唔駛洗咁多嘢呢 ~


text:
呢間韓燒都唔錯 因為個身無油煙味 呢下好緊要架 因為好多時食完韓燒完之後 一上車就會聞到自己好勁韓燒味呢
終於食到唔 overcook 嘅牛仔骨喇
辣魷魚 / 辣豬肉 / 牛仔骨 - 都幾入味呢 因為限時關係 所以我拎一大堆先 咁唔駛行黎行去 同埋我最主要食牛之嘛 之後里奧大人話食完先拎 話唔好浪費喎 呢句說話由佢口中講出黎 覺得好好好好笑
牛肉 / 牛扒 / 牛仔骨 / 辣雞翼
三文魚刺身 / 三文魚壽司 - refill 得好快
魚仔好味 但辣蘿蔔完全唔得 口感好怪
仲以為係酸青瓜添 原來唔係
多春魚 - 熟食黎架 里奧大人話以為係生呢 好難得佢話食多春魚 因為我都鍾意食 但無人陪食好無癮嘛 同埋再燒一陣 熱辣辣好鬼正呢 哈
里奧大人知我鍾意食煙韌嘢 所以第一碟就拎呢幾樣嘢 算佢啦
西瓜 / 桂花糕
涼粉 - 里奧大人深信食完涼粉 可以清哂 d 熱氣 哈
雲厘拿雪糕 / 朱古力雪糕 - 我鍾意有碎朱古力粒 有 d 咬口無咁悶
之後我話要再食朱古力雪糕 佢知我大食 係咁將 d 雪糕北到實一實 但我最後食得 1 球咋 因為好凍 凍到後尾枕有 d 痛 所以叫佢幫手食哂去呢
( 5-APR-2014 SAT )
今日係清明節假期 諗住瞓到好晏 估唔到 10 點就自然醒 咁里奧大人問我幾點 我話 10 點 佢竟然唔信 問我係咪睇錯 因為佢 9 點醒咗 抖陣再翻瞓 諗住自己會瞓到 11 點幾喎 大佬 咁都唔好唔信我丫 衰 ~
好在又唔係好攰 依家年紀大 玩一晚要抖好耐先復原架 不過我覺得其實自己未瞓夠 但我唔想浪費個假期囉 難得里奧大人可以放鬆心情出去行下嘛 ~
梳洗完就去食早餐 之後番屋企抖陣就出街 本來我諗住去荃灣 shopping 嘅 但我真係好唔想搭地鐵 同埋唔鍾意搭地鐵焗促嘅感覺 又一頭一尾喎 叫里奧大人不如坐 van 去官塘 再喺官塘坐 van 去荃灣 不過佢話好嘥時間喎 咁我話去銅鑼灣囉 反正想去 GAP 睇下有無平嘢執 ~
奶油厚多 - 我要燶 d 但係我直頭覺得佢無烘過咁呀 如果唔係 d 牛油點會唔溶喎
如果我煎到咁呢 佢實呱呱叫話 overcook overcook 架喇
無味架 我都同里奧大人講過架啦 不過佢點都要自己試 最後要落胡椒粉先食到 呵呵
坐 619 去銅鑼灣 一落車里奧大人就話去南記 佢話佢有 d 餓喎 勁 ~
原來南記裝修咗 d 坐位都闊落咗 但相對 d 嘢食又貴咗呢 ~
春卷 + 魚皮餃河粉 短短幾年內 由 $16 加到 $24 人工又唔見加得咁快 唉
腩肉春卷酸辣小鍋米線 ( 中辣 )
頭先媽咪打黎話平安鐘同隨身寶壞咗 叫我搵人整 但佢又話已經叫咗人黎整 咁即係點呀 講到我都亂 所以火起啦 之後我再問 佢先話平安鐘同隨身寶係唔同師傅 唉 一早講清楚 d 嘛 ~
火起咩都唔知理 咁里奧大人問點解媽咪無啦啦按平安鐘 係咪唔舒服 我先醒起問媽咪點解要按平安鐘添 原來平安鐘服務中心有心打比媽咪屋企 個女人搵完媽咪之後就無講嘢 但之後就有個男人同媽咪傾喇 初初媽咪都答咗佢 d 嘢 後尾覺得個男人好似查家宅咁 所以媽咪即收線 再即按平安鐘 問 d 職員係咪有咁嘅服務 但職員話真係有呢 d服務 不過唔會直接打電話同媽咪講 咁即係頭先個電話係呃人啦 估唔到媽咪今次咁醒 之後我再打番比媽咪 同佢講唔好意思 頭先咁掹 同埋同佢講 屋企所有嘢都係我同家姐登記 無人會知道佢嘅資料 再有呢 d 人打黎 妳即刻收線就得 唔駛理佢 ~ 食飽去 Sogo 行下 最後喺超市買咗盒細韓式辣醬同埋環保袋就走 lu ~
去 GAP 睇下有無平嘢執 不過唔啱心水 之後去誠品買珍珠奶茶 再去 food court 坐下先 因為我着咗平底人字拖 行到對腳好鬼好鬼痛呀 嗚 ~
凍珍珠奶茶 ( $18 ) - 我去台北飲第一杯珍珠奶茶就係用天仁茶 所以覺得好好飲 知道誠品有就已經成日想試架喇 umm 真係好飲呀 因為唔鞋口呢 珍珠又煙韌 我最鍾意呢
我勁想食韓燒 咁啱銅鑼灣有漢和 所以去誠品睇下書先再去 今次買咗本意大利粉嘅食譜 衰里奧大人話我買咁多食譜又唔見我煮裡面 d 嘢 我話係想支持下佢地之嘛 呵呵 ~
差唔多 6 點去到漢和 任飲任食限時個半鐘 其實幾趕 之前同里奧大人講咗架啦 佢又話 d 時間夠食 點知去到坐低拎下嘢食 燒下嘢食 佢話個半鐘其實幾趕 我咪話囉 燒嘅係肉類 點都要 d 時間 同埋無理由燒好哂一堆先黎食家嘛 咁咪凍哂囉 我唔鍾意咁樣 ~
唉 部相機嘅鏡頭葉無啦啦開得一半 關就關得一半 要 "鄧" 下先可以關得哂 仲要有條罅添 可能換咗相機袋 我成日扯部相機出黎 一日扯幾次 所以整壞咗都未定 ~
食到 7 點半都要走架喇 好飽呀 所以又去 Broadway 睇下 d 電視機 因為屋企部電視都應該壽終正寢 lu ~
睇完就坐 671 番九龍灣 去咗 Zara 睇西裝 之後再去 Broadway 睇電視機 睇啱咗部 Samsung 不過要格價先呢 ~
番到屋企即沖涼 之後飲湯 都原來已經 10 點幾 我睇咗陣心計都瞓喇 好攰呀 鬼咩 尋晚玩到咁夜 想唔攰都難 ~
誠品買嘅意大利麵食譜 ( $62 )
Sogo 買嘅韓式辣醬 ( 細 ) 好似 $15.9


text:
西檸煎軟雞
薑蔥銀絲羔蟹仔
蝦醬通菜炒牛肉
( 18-JUL-2014 FRI )
雖然打唔成風 不過最緊要唔好大風大雨啦 好在出門口都無風雨咋 ~
早餐食到一半 8 卦打黎話一齊食 叫我幫佢叫定先 里奧大人又係好鍾意話幫佢叫定先 但其實 d 早餐都好快到之嘛 做咩咁急喎 ~
大粒唔喺度 可以打機 勁開心呀 ~
Lunch 同 8 卦出去食 之後再幫 PMS 買飯就番菇場喇 ~
放工即走啦 約咗媽咪同家姐去嘉華食飯 ~
食完行陣就番媽咪屋企 差唔多 8 點半就走 lu ~
沖埋涼就休息喇 里奧大人差唔多 9 點幾先番到屋企 因為佢幫姐夫睇電腦 所以佢出咗去深水埗睇囉 佢姐夫又係嘅 前晚打黎話想要部電腦 大佬 下星期姑奶都去澳洲啦 依家先黎講 買部腦又要 set up 真係以為好簡單咁 所以里奧大人都話唔會趕得切比佢 唔係話要就要咁簡單囉 ~
聽日要番工 我 11 點半都自己瞓先喇 ~
( 17-JUL-2014 THU )
里奧大人今日上大陸 我又可以瞓到 8 點先起身 ~
雖然一號風球 不過風平浪靜 仲好熱添 ~
諗住食腿蛋治 點知餐廳無位 即轉場 lu ~
菇場唔忙 可以 hea 過 ~
今日 PMS 幫我買酸辣米線 所以喺菇場等食 又唔錯喎 呵 ~
5 點 15 分睇到出面大風大雨 好在之後停咗 所以放工即走喇 ~
喺商場行陣就番屋企 抖陣就熨 2 機衫 之後食嘢 lu ~
沖埋涼就即刻打機 因為又 cherry x 2 ~
里奧大人差唔多 9 點幾就番到屋企 佢沖完涼之後就上網搵嘢 我就仍然打機 不過 11 點半都瞓 lu 打機好鬼傷神呢 ~
( 16-JUL-2014 WED )
吽緊風真係好鬼焗熱呀 快 d 落場雨啦 ~
今朝繼續食菠蘿油 不過我只係食 1/3 塊牛油 太多真係好漏 唔好搞我 ~
菇場無大粒 free 爆 ~
今日我有 lunch box 呀 d 同事望到覺得好驚訝 哈哈 ~
諗住 hea 過 無啦啦突然忙呀 好在個幾鐘搞掂 ~
放工即走 番到屋企換對波鞋就去徑步喇 今晚我覺得自己好勁 本身諗住徑 3 個圈 不過徑下徑下又一圈 又唔覺攰喎 終於徑咗 6 個圈 其實唔係咁焗熱 可以再多 2 個圈添呀 ~
番到屋企又即沖涼啦 里奧大人又係 7 點 15 分放工 咁我都預備煮嘢 lu ~
是日晚餐 - 青椒炒豬肉 + 蒜蓉粉絲蒸節瓜 + 什果沙律
青椒炒豬肉 - 買咗 $20 半肥瘦梅頭 用韓國醃肉醬醃咗一晚 再用甜麵醬做醬汁 d 青椒又辣辣地 甜甜辣辣又幾好味喎 ~
蒜蓉粉絲蒸節瓜 - 加咗 4 條蟹柳整色整水 賣相無咁單調嘛 哈哈 ~
什果沙律 - 之前買咗好多蘋果話整沙律 但的唔起心肝 所以蘋果都壞埋 咁今次真係要整喇 咁又買咗什果同大樹菠蘿同椰果 想清咁 d 囉 同埋原來我買咗 2 罐什果 梗係以為無買就再買啦 搵日真係要的起心肝 整張 list 出黎 唔駛我拎得辛苦又食得辛苦 哈哈 ~
搞掂哂就沖涼 里奧大人抖陣就出去徑步 番黎嘅時候見佢滴緊汗 勁呀 ~
依家瞓覺時間正常番喇 可以 11 點準時瞓覺 ~
( 15-JUL-2014 TUE )
尋晚 10 點瞓 今朝精神好多啦 感覺係同尋日係兩個世界 哈哈 ~
早餐食菠蘿油 又 ok 喎 因為個包都幾軟熟呢 ~
菇場唔忙 不過就同 8 卦傾佢 d 大穫嘢 傾到 lunch time 要停一停 因為我要出去食嘢 ~
食完行陣就幫 PMS 買飯 之後即番菇場啦 驚落雨呀 ~
仍然同 8 卦傾大穫嘢 傾完之後話要傾番 d 開心嘢 就係食喇 哈哈 一齊上團購網睇嘢食 其實真係超勁無聊 不過我又鍾意睇嘢食 所以實陪佢 呵 ~
放工去街市買餸 依家多數買定 3 晚餸 拎得辛苦 但好過晚晚去街市咁辛苦 因為好鬼熱呀 ~
番到屋企已經 6 點 20 分 即刻洗菜浸菜 6 點半就去徑步 其實當時已經成身汗 真係唔想徑 但徑完 2 個圈之後 成日鬆哂好舒服咁 所以再徑多 2 個圈先番屋企 ~
本來諗住煮埋飯先沖 因為已經預備好嘛 不過最後都係沖涼先 成身爽哂嘅話 真係煮嘢都有衝勁咁呢 ~
7 點 15 分開始煮嘢 里奧大人啱啱放工 咁又可以一齊食喇 ~
是日晚餐 - 辣肉腸炒銀針粉 + 腐乳通菜
辣肉腸炒銀針粉 - 第 1 次炒銀針粉 其實想買叉燒 不過都係想清埋 d 辣肉腸囉 加咗 2 大匙海皇醬一齊炒 估唔到又好味喎 但下次會用其他辣嘅醬料 辣辣地更惹味呢 ~
腐乳通菜 - $5 扎好抵呀 所以買黎食 同埋我今晚勁想食腐乳呀 ~
搞掂哂就整沙律 整完就沖涼喇 都差唔多 9 點幾 里奧大人去徑步 我就靈修 ~
今晚 11 點瞓喇 無啦啦好鬼眼瞓 ~
( 14-JUL-2014 MON )
勁喇 零晨 3 點準時起身睇德國 vs 阿根廷 不過起身嘅時候 隻右眼超級痛 不斷流眼水 不過我好想支持德國隊囉 所以照睇 咁里奧大人仲好添 幫我開埋燈同冷氣 之後佢去埋廁所就入房瞓 lu ~
人生第一次咁半夜三更起身睇波 上半場都 ok 下半場有 d 悶 所以 whatsapp 同 8 卦傾計 佢話估唔到我真係睇 哈哈 因為我之前都話想睇 只不過驚捱唔到啫 ~
捱眼瞓睇波有回報啦 我支持嘅德國隊終於贏 1 : 0 歐洲國家第 1 次喺南美洲國家贏架 可喜可賀 不過其實我都好鍾意美斯 但佢表現真係麻麻 唔多郁 不過佢都好慘 成隊靠佢 1 個 唉 ~
5 點 45 分即瞓喇 瞓到 8 點先起身番工 ~
之後打比里奧大人 佢話我尋晚好大聲嗌咗一聲 之後我入房瞓 都知係德國贏架喇 呵呵 仲諗住話比佢知賽果添 不過佢話我傷口上灑鹽 呵 ~
食埋早餐先番工 好在只係遲咗 6 分鐘啫 ~
今朝要做 report 真係打醒十二分精神黎做 對住 d 數字 真係 0 以為 9 8 以為 6 就死得 哈哈 ~
超級勁眼瞓呀 隻右眼仲係好痛 慘 ~
係咁同 8 卦傾計呀 唔係會瞓着 ~
本來諗住 lunch 叫外賣 食完就瞓 不過 PMS 心情唔好 咁同佢出去食嘢啦 聽佢呻下 但我話要食酸辣米線 哈哈 ~
食完陪佢去買嘢 之後即番菇場喇 ~
諗住今晚都唔煮架喇 咁啱里奧大人 3 點要去葵興見客 佢話應該 6 點會番到屋企 所以話出去食喎 ~
好辛苦先捱到放工 去埋一田買雪糕就番屋企喇 ~
原來里奧大人已經番到屋企 咁等佢講埋 conference call 就出去食嘢 lu ~
唔夠瞓一定要食濕嘢 所以去叙苑食粉麵喇 ~
食完即番屋企沖涼 真係超勁攰 如果唔係同 frd Line 我 9 點半瞓喇 不過我之後都話唔 Line 喇 要瞓覺 9 點 55 分即入房瞓 勁呀 ~
( 13-JUL-2014 SUN )
今朝 10 點起身 食完早餐 抖陣就番教會 lu ~
崇拜完畢就同里奧大人去超市 不過無帶環保袋 咁啱我有嘢要搞 所以分頭行事 叫佢番屋企拎環保袋 之後再 join 埋一齊去超市呢 ~
買完都 2 點 里奧大人話不如食埋 tea 喎 咁之後可以直接去 Piago 唔駛滕黎滕去 咁又係 因為真係好鬼熱囉 ~
Piago 壽司唔靚 咁去番 Market Place 買啦 再去完馬莎睇嘢就番屋企喇 ~
番到屋企即沖涼呀 成個身爽哂真係好舒服 個人都精神 d 架 所以里奧大人本來唔沖涼住 都比我講到要沖呢 哈哈 ~
之後佢做公司嘢 我就睇番之前錄咗嘅世界盃啦 里奧大人話我呢 d 先係超級球迷 睇咁多次都唔厭 每次睇都好似第一次睇咁緊張 嘩哈哈哈 ~
今晚 6 點半開餐喇 食壽司同埋之前喺 Ikea 買嘅香草煙三文魚 好在之前見到咋 唔係又擺到過期架喇 woo ~
9 點一齊去徑步 今晚我徑咗 6 個圈 之後番屋企先喇 里奧大人自己再繼續徑步 ~
沖完涼 里奧大人就啱啱番到屋企 之後佢沖完涼就繼續做公司嘢 lu ~
我要睇德國 vs 阿根廷 教定鬧鐘 3 點起身 所以 11 點幾就自己瞓先喇 ~
( 12-JUL-2014 SAT )
今朝同 8 卦食早餐 所以 7 點 45 分要起身 lu ~
菇場無哂大粒喺度實在太開心喇 所以同 8 卦全天侯睇團購 我地團購咗點心 希望好食啦 哈哈 ~
里奧大人接我放工呀 咁放工就即走喇 ~
我帶佢了解我平時嘅生活 話佢知我係邊度邊度食嘢 不過佢求其應我就算 因為佢話好熱 要快 d 行去食嘢 哈 ~
其實因為之前睇咗飲食男女介紹小籠包 見到原來就係我不嬲想試果間食店 咁就叫里奧大人一齊過黎食喇 ~
招牌小籠包 - 皮薄 餡都 ok 都係豬肉一大堆 哈哈
再影 d 湯就瀉哂出黎架喇
再叫多一籠 今次痴住哂 ><
回鍋肉炒拉麵 又話麵條煙韌 真係一 d 都唔覺囉 同埋好甜 所以食完好漏咁
食完就帶佢行一個圈 Mikiki 話佢知 Mikiki 無咩無嘢好行 之後坐巴士番屋企喇 實在太熱 邊度都唔想再去 ~
番到屋企即沖涼呀 唔知係咪出得太多汗 所以好鬼攰 里奧大人就入房瞓 我就喺廳度一路睇電視一路瞓 差唔多瞓咗 1 個鐘呀 勁 ~
起身都 6 點 本身諗住去九龍城食泰菜 不過太遲喇 所以唔去 lu 抖到 7 點就去大快活 因為唔想行咁遠 ~
好鬼飽 所以食完去商場行陣 9 點就一齊出去徑步 無啦啦閃電 之後 feel 到落雨喇 所以都即走喇 好在我都徑咗 3 個圈 呵 ~
沖完涼就休息 lu 一齊睇電視 差唔多 11 點幾就自己去瞓先 lu ~


text:
( 10-nov-2010 wed )
早餐食扒芝腿治呀 好似好耐無食咁 覺得好好味呀 ~
忙呀忙 忙到 lunch time 又係 lunch box 雖然唔駛諗食咩 但兩餐食同一樣嘢都幾厭 不過算啦 無咁油又健康 d 同埋慳唔小錢 咁樣諗會開心 d 呢 ~
今晚經過吉野家 見到有對中年人食火鍋 仲拎個出前一丁出黎淥 比着我唔會咁明顯囉 或者叫里奧大人拎出黎淥啦 哈 話哂我成日喺商場遊蕩 比人認得就樣衰啦 ~
我依家多數去超市買菜 $10/2 包真係好抵 同埋可以食兩種菜 買菇類又得 總之包裝貼咗 $10/2 包就任妳點揀 同埋有時見到個價錢係 $9.8 感覺真係好似半價買到咁 好開心架 好似慳咗好多錢咁 ~
是日晚餐 - 焗豬扒飯
焗豬扒飯 - 豬扒醃好 冷飯又有 蘑菇同芝士屋企都有 只係買蕃茄 + 洋蔥 + 罐頭蕃茄湯 惠康買嘅洋蔥都好 juicy 一路切一路喊 辛苦到爆 今次加咗 3 塊芝士 不過味道唔夠濃咁 下次都係買 d 自己磨嘅芝士 應該會好味 d ~
今晚唔理三七廿一 自己都去跑步喇 唔想蝕呀 番到屋企樓下商場見到教友 傾咗陣就走喇 今次真樣衰啦 我一路諗緊嘢一路笑喎 佢都話知我諗緊嘢咁呀 噢


text:
VS TEAM: 千葉TEAM, 仲有千葉君 PLUS ONE: AKB指原莉乃
OPENING CHANCE: BUMP相撲
唯一一個千葉MEMBER, AIBA就好似變了卧底一樣, 哈哈
1. KOROKORO VIKING
NINO話將AIBA作為唯一一個千葉人, 但就將佢放係最重要既橙色位置, 原因係..?
AIBA話只會好好證明自己唔係背叛者
SHO話AIBA好厲害, 會有千葉雜誌專登訪問AIBA的
AIBA就話個本雜誌如同千葉WALKER一樣,
人地好有誠意做個訪問, 唔好好回應係唔得既
指原話呢個遊戲最重要係溝通, 之前係音樂節目都有同SHO傾過計,
但咁樣見到AIBA都係第一次
AIBA 問指原第一次咁樣見到覺得如何? SHO話呢條問題好嘔心
指原話AIBA非常的好睇
本來AIBA想將個主導權交比指原, 不過指原唔想係總算前輸, 好想贏, 所以都係交返比AIBA
AIBA話自己都要背負住總算咁樣, 哈哈
2. PINBALL RUNNER
將數字都變了總武線, LEADER係中央線所以對呢啲站名都冇乜回憶
AIBA: NINO係總武線的, 差唔多都係千葉啦
NINO: 突然諗係有件事想講, 好耐之前去到AIBA屋企個邊玩, 見到佢情緒好HIGH,
問發生乜事既時候, 原來係(馬戲團)去咗千葉表演, 於是就行咗20分鐘去到個公演地
去到睇, AIBA就大叫: 好大個帳篷呀, 然後就話要返去了
AIBA: 因為當時係JR年代, 冇錢, 但都想去到感受下個氣氛
NINO: 唔止AIBA連AIBA既屋企人都好怪的, 有次夏天,
AIBA細佬話要同朋友去附近放煙花
然後, 大約5分鐘就返返屋企, 原來佢唔記得帶火機, 冇火機點玩煙花呢? 真係好怪
3. CLIFF CLIMB
4, BANK BOWLING
5. KICKING SNIPER


text:
2015年6月21日星期日
保育
保育係不分貴賤嘅.係公廁嚟㗎. 呢個style我估有百年歷史.
某晚去呢間博物館. 佢個保育方式都幾特別.
因為要開個門口,原本幅牆cut咗出嚟保留番放喺附近.
博物館有個展覽Uneven Growth.內容係城市發展嘅不均,揀咗六個都會介紹.有香港份.
呢份大字報用英文解釋為何佢早前咁hit.
個展覽因為係Vienna Biennale (一個當代藝術展)有關, 介紹手法都好有藝術性.圖中背景係未來香港填海計劃,用古老地圖加科幻feel填海區展示.
前面播四個videos. 有一個係不停閃啲骨灰位. 另一個係雨傘運動.
Btw去博物館時見到呢一幕.一班鴨仔迷途.四個警察帶番佢哋去搵阿媽.最後鴨阿媽飛返嚟團聚.
42 則留言:
香港有份,可惜係醜事!大都會!唉!回覆刪除
幾隻鴨仔都要4個警察處理,係吞 POP啦! 真係浪費警力.回覆刪除
個廁所我一眼望到已經估到,咁都要保育.回覆刪除
有冇介紹香港有條懵丙叫劏房發展局局長茂利波呀.回覆刪除
警察保送鴨仔好多時d外國新聞都有見.回覆
劏房冇介紹.刪除
HK唔趕d鴨仔走已偷笑.
外國保育做得比香港好十萬倍!回覆刪除回覆
HK開始有呢個意識,但太遲了, 好多歷史建築都冇咗.刪除
澳洲都有前面係舊建築物而背後連住的則是新建築.回覆刪除回覆
呢度有啲都係keep番個外牆.刪除
城市發展嘅不均?即係乜呢?回覆刪除回覆
貧富懸殊? 堅尼系數?刪除
我這邊有兩個歷史悠久的公厠,一個在多年前已保育成了餐廳,而另一個因其在地底下,但近年也步前後塵了,這就是保育?回覆刪除回覆
我只可以話係活化.呢種方法我唔多支持,窮人變相冇得去參觀呢啲古蹟.刪除
你見到介紹香港, 一定留心看...回覆刪除回覆
係呀,其他大都會嘅介紹我都冇睇.刪除
我地呢度啲人會停車比鴨仔過馬路!回覆刪除回覆
我未見過鴨仔過馬路刪除
好多隻呀~~真係好生養,通常得4-6隻回覆刪除
四個警察帶番鴨仔去搵阿媽.鴨阿媽飛返嚟團聚--- 嘩,好窩心呀.回覆刪除
個公廁咁開陽?回覆刪除回覆
窗口位會用唔透明玻璃㗎.刪除
唔見左人喇!摸門釘囉!回覆刪除
原本幅牆cut咗出嚟保留番放喺附近 <--- 無啦啦放舊野喺路中心我擔心對盲人做成不便回覆刪除
個展覽商應該係揾香港人幫手攪介紹香港嗰部分喎,你係咪有份幫手攪㗎? :p
我度啲鴨仔係大哂㗎,佢哋過馬路時啲車會停低哂讓佢哋過先㗎,佢哋仲好慢條斯理咁過都無人砵佢哋㗎,喺yt好多警察保送鴨仔嘅videos㗎 :D回覆
做成不便>> 又係喎.刪除
我冇睇係乜人攪香港嗰部分tim.
我未見過鴨仔過馬路
個公廁活化後係咪做返公廁?回覆刪除
醜事果然係傳千里......
鴨媽又會咁失魂賴低班仔女回覆
做返公廁.刪除
堂堂一個大都會真係失禮.
我懷疑鴨媽係緊急情況下賴低班仔女
原來係公廁,我以為係地盤更亭,哈哈~回覆刪除
呢鋪真係醜事傳千里囉⋯
鴨仔好得意呀!回覆
堂堂一個大都會真係失禮.刪除
乜你哋個個都覺得雨傘運動係醜事?回覆刪除
我唔覺囉,當日外國媒體嘅報導我覺得都好正面吖,同啲鬼仔講起,佢哋都無認為係醜事
示威嘅事我度都有啦,歐洲大把啦 :p回覆
我咁睇,冇民主係醜事.刪除
我又咁睇,以前英國佬管治時都無民主,都無人話係醜事刪除
97後一落千丈,醜嘅係強國,管治能力比唔上英國佬,香港人仲識得抗爭並非醜事囉
殖民地冇民主係正常.但係強國冇話HK係強國殖民地囉.刪除
殖民地冇民主係正常 <--- 未必,以前英國佬喺花旗有13個殖民地,其中幾個係有民主㗎,佢哋簽咗約可以自己選政府,自己立法㗎,其中一個出名嘅條約係Mayflower Compact刪除
遠嘅唔講,講返香港,其實二戰結束後,英國佬喺大部份殖民地都實行政治改革,香港係其中一個,楊慕琦政府攪咗個「楊慕琦計劃」(Young Plan), 就係想比香港人民當家作主,有普選自治制度,可惜當時香港人政治冷感,又遭逢中共阻撓,所以胎死腹中
但係強國冇話HK係強國殖民地囉 <--- 強國無話啫,但其實而家香港同殖民地有乜分別吖?你話喇!有啲香港唔比返大陸,仲衰過殖民地添呀 :-q
好detail喎.刪除
留言又走路 :(回覆刪除


text:
話說身邊有位港女朋友,近日喊晒口咁話甩拖,原因係發現男友劈腿,仲要搵到佢同人搞搞震嘅罪證.我就覺得奇怪,前嗰輪先聽佢講話男友換架大車,仲以為佢修心養性好事近啦,點知佢話就係換車之後先岀事.
戥佢可憐之餘,都細問由來聽下佢嘅故事,先發現原來個男人一直以來嘅每一步行動都有古怪,搞搞震原來有跡可尋.
事先聲明,唔好一發現呢啲線索就判人死罪,其實就好似買六合彩咁:買中當中嘅一,二甚至三項都唔一定等如「派彩」;連中多過四,五項就要開始「叫餬」喇;中到第六,七,八項可以買定較剪;扑中最後個jackpot咯喎,咁就即刻「斬立決」唔駛講咁多啦.
1. 先換闊櫳車
「屋企又唔係多人又冇細路仔,無端端學人換架大車,仲要係高樓底,啲櫈可以摺埋推前推後嘅車款.個車廂咁闊,莫講話兩個人,三個人一齊捐入去都仲有大把空間交叉走位啦!」
2. 再改硬避震
「佢一向唔改車,但呢排猛睇車書同catalog,結果換咗套好貴嘅避震,有埋電子調校軟硬度嗰種,仲成日喺架車入面un,話要試啱個setting喎,我都唔知原來避震要un住咁試……」
3. 擺滿紙巾盒
「又唔係大傷風又冇鼻敏感,但成架車周圍擺滿一盒二盒紙巾,前中後排個個位都有,有冇必要咁就手呀?車尾仲有包特大裝消毒濕紙巾,車啲咩人搞到咁污糟?」
4. 換濃味香精
「平時噴少少香水就話我俗氣,但呢排一打開車門,一陣濃烈嘅汽車香精味撲面而來,仲要唔係啲清幽嘅有機香薰油喎,好明顯用嚟掩蓋另一浸氣味!」
5. 狂吸塵蒸櫳
「以前好日都唔吸下個車廂,唔係話攰就瀨條電線唔夠長,送個汽車吸塵機俾佢連盒都唔拆.但係近排就成日起勢咁吸塵,仲要吸到啲長頭髮;又乾淨到去買蒸櫳套票,一個月走去蒸兩三次,我唔信佢突然潔僻呀!」
6. 車轆黐滿泥
「佢打寫字樓工,架車又唔係四驅車,都唔知點解四個轆成日黐滿泥.有時個轆明顯用水洗過,但沙板入面都仲黐住啲草,都唔知成日揸車去荒山野嶺搞乜.」
7. 冷氣常開盡
「而家天氣都轉涼啦,次次上車都見個冷氣開住最凍個位,校到好似人哋室内做劇烈運動嗰啲Gym房咁凍,揸車好大運動量咩?會揸到成身大汗?」
8. 選擇性斷片
「間中都會check下佢個車cam啲片,但最近發現某啲時段無咗紀錄,甚至有幾晚斷晒片唔知去咗邊.問過佢之後,係就係有番啲片,但得畫面無聲,即係熄咗個車廂錄音功能,有咩咁唔俾得人知?」
9. 斷正捉到「兔」
「終於有次俾我發現佢玩完冇手尾,車廂入面攝住個用完嘅錫紙套……衰呢樣冇得解釋喇掛,結果佢吟詩都吟唔甩,最後咪死死地氣和盤托岀囉.」


text: 27-1-2014救命呀!朝早6:30主人房廁所不停有噗噗聲,打開廁板睇啲水不停有氣泡,老公再落客廁睇,地下去水位已滲水,老公即時打比阿祺求救,點知不到半小時客廁坐廁就不停湧屎水出黎,嚇得我同工人姐姐手忙腳亂係咁清潔,剛停手10分鐘又再次湧出黎,清潔完拿拿聲跑出管理處搵管理員代找通渠公司,自己心急關鐵閘竟然夾爆左中指指甲,又腫又流血,痛到我眼淚水狂標出黎.因為年廿七關係,好多公可已收爐了,打了多次電話終於搵到有通渠公司肯幫忙,不過要5:30先到,原以為自己唔沖廁唔洗手就無事,點知原來樓上一沖廁一様會湧屎水出黎,我同工人姐姐又狠狽地清潔,馬上至電樓上吳生懇求他們暫時不要沖廁 .阿祺黎到攪左4粒鐘還是找不到源頭,阿祺和我講:「MABEL,對唔住,幫唔到你!」聽完心裹更加茫然慌張!全日一步都唔敢離開間屋,自己又唔敢飲水,又唔敢痾尿,肚餓都無晒胃口食野,清潔嘅情境是何等厭惡,邊做邊作嘔,而家諗起都反胃.通渠師傅到原以為有救星打救,點知師傅嫌我未打開化糞池蓋,竟然唔肯幫我整,仲不停講粗口話我比麻煩佢,阻住佢搵食.樓上吳生馬上衝落黎代我出頭反問師傅:「點麻煩你呀?而家唔係比生意你做咩?」師傅話:「你蓋都未開!」吳生話:「我而家拎架生同你開!你即刻整呀!」師傅話:「我而家唔得閒同你做!」吳生即時發火話 :「咁你黎仲乜X野?」師傅又發惡話:「我費X時同你講,小姐你開左蓋就再CALL我,呢張我咭片!」吳生即時話:「呢啲係做生意咩?要佢張咭片仲乜?扔X左佢啦!」一場歡喜一場空已經好慘,仲要無緣無故比人鬧到一面屁,再加上見到屋企污煙脹氣,眼淚亦再忍唔住流出.突然好感觸,早上已麻煩了阿祺一個上晝,最唔好意思係今日是阿琴生日,阿祺特登放假陪老婆慶祝生日,我還害了人家一早上頻頻撲撲,自己個心真係好過意唔去!另外感觸係搬來住左11天,完全無諗到左鄰右里會咁好人,吳生比左屋企鎖匙我叫我地上去沖澡和如廁!大囡見我咁擔心,馬上上網搵24小時通渠服務,幾經辛苦終於有師傅肯8:00出勤啦!費用$3000,剛好老公和雞批也趕回來幫忙,個化糞池蓋合二人之力終於開到啦!不過就報銷了一塊磚了!整了2個半鐘用高氣壓槍終於泵了一團污物出黎,最令人意想不到係有一塊大腿咁長嘅發泡膠係化糞池入面,點解啲建築工人咁無公德心架?乜野垃圾都亂咁扔架?衰得我忙足一日之餘,最慘係攪到間屋臭氣薰天.整完已10:30全家都無一個有胃口,見雪櫃有12支粟米係度,就起粒黎整牛油粟米,加上蜜糖就成為我們的晚餐了!


text:
Saturday, 18 April 2015
最近讀物 ~
書名 所指嘅意思係:
斷=斷絕不需要的物品進入房內.
捨=捨棄家中累積的廢物.
離=脱離對物質的執著,身處寬裕而自在的空間.
好似我咁,其實我好想好想間屋可以簡潔一些,不過地方細而我又實在太太太鍾意買嘢,買到成屋都係無聊嘢,但係又唔鍾意掉嘢. 透過斷捨離,除咗間屋整齊咗,連我地嘅人生都會變得更好,好運更會降臨!
這本書有不少內容我都幾認同,好似係本書提到,如果擁有一套好靚嘅餐具,但係又唔捨得用,或者要等到特別時刻先用,而平時只用自己麻麻地喜歡嘅平價餐具,其實係反映緊你嘅自我形象.只會把昂貴餐具收起唔用,其實係反映你覺得自己唔配用貴嘢.所以要學會斷絕自己感覺一般嘅物品,只讓喜歡同珍藏嘅物品包圍著,咁可以令你提升你嘅自我形象,令你更喜歡自己,而你嘅人生就會愈快樂!
我自己都試過留起靚嘅包包唔用,而常用自己麻麻地鐘意嘅包包.有時買咗好靚衫,又驚會好快著舊而好少著.
我衣家學習緊只買有需要嘅嘢,同只買真心愛嘅嘢.今次轉季,我一口氣掉咗兩袋衫,我以前係唔會咁做嘅.我又會定期收拾office 嘅枱面,將睇完冇用嘅文件放入回收箱,公司張枱整齊D, 連事業運都會好D .
Posted by Piggy Wong at 16:18
Labels: 波太的一天
Subscribe to: Post Comments (Atom)


text:
2015年9月26日 星期六
FROZEN 3D魔幻館
2015年9月22日 星期二
愛上shopkins
2015年9月20日 星期日
為了ELSA去DISNEYLAND
2015年9月18日 星期五
聽力測試成功!
再趕返去同妹妹去九龍灣健康中心覆診,上次學童保健嘅聽力檢查唔pass,攪到大家都好擔心... 不過妹妹就好肯定咁話自己耳仔冇事,佢聲稱有一下聽到嘅聲音比較細,所以佢冇㩒掣! 其實我都對妹妹有信心呀!因為平時我並唔覺得妹妹有任何聽唔到野嘅徵狀,所以醫生比0既OLIVE OIL我地都唔係成日有滴... 果然,今次好成功,全部pass!
成5點幾先有時間食lunch,個人感覺已經暈暈地, 真係好後悔早餐唔食飽啲呀!食左個mcdonald餐,估唔到,妹妹嘅自制能力又好左,佢只係食左6條薯條咋,贊!
返到屋企,6299突然換衫出去自己撐枱腳,好啦… 咁我都可以同妹妹二人世界! 煮左世界上最簡單而又係妹妹最鍾意嘅飯 - 紫菜蒸蛋飯,妹妹又成大碗飯食哂喇!
2015年9月14日 星期一
小公主七歲生日
升左一年級後,少左好多私人時間,所以甚少update blog.. 呢一刻我又黎雄心壯志喇! 希望可以多啲update返同小公主嘅開心時刻,得閒可以睇返回味下,等佢大個啲亦可以睇返!
生日當天,學校會派一張小食卷比壽星仔/女,可以响小息去小食部免費換領燒賣/蘿蔔糕/魚旦一份,仲唔駛排隊添! 舊年學校張小食卷嘅日子印錯左星期六,妹妹唔敢同老師争取返,今年終於可以攞到喇! 恭喜恭喜!
答應左今日正日生日接放學,仲會去反斗城買份shopkin小禮物比佢! 爸爸亦交帶我買份小禮物!話到明小禮物,我諗價錢係大約50蚊吧,可惜,原來要响反斗城買50蚊嘅野並唔多選擇,行下行下,竟然比佢見到想要好耐嘅Elsa噴雪器同光之美少女嘅粉盒喎,呢位小公主即刻將50蚊嘅事拋諸腦後,哈哈!不過當二選一嘅時候,佢會睇下邊樣平啲就買邊樣,都有進步呀!
返到屋企做埋啲功課,就準備去食晚餐慶祝,妹妹著左舊年嘅飲衫Elsa公主裙,加埋我襯嘅頭cool, 幾靚呀!
點知落到樓下,妹妹突然諗起之前明明plan左今晚會戴皇冠,oh no! 貪靚鬼一定要上去換返,仲攪到差啲喊左出黎!
去左妹妹嘅飛佛Kitchen J, 其實我就已經食到厭,但妹妹仍然好鍾情佢地嘅蜜糖芝士pizza!
最後仲有姑姨婆嘅蛋糕,清清地好好味呀!
2015年9月11日 星期五
多元智能中秋夜
2015年9月2日 星期三
今日買左新書喇!
學校好好,每年都係開左學先安排我地買書,等我地唔駛放緊暑假都緊張地預習..
今日落大雨,好彩爺爺攞左架車仔去載啲書返黎,啲書好安全呀,一啲都冇濕呀!不過今年書商比較混亂,個個都有欠書,但有啲又冇欠書單喎,好彩而家有whatsapp,家長們可以互相問下..
聽日放假決定响屋企包書!


text:
上星期五去咗公司攪嘅annual dinner, 同往年一樣都係喺金鐘嗰間萬豪酒店食,姐姐重一落機就趕去食lee 餐,非常之有誠意! 由於我哋得8個人去,坐唔夠一圍,所以攝咗3個全完唔識嘅同事過嚟,其中一個3唔識7嘅澳門姐仔重係得一條友坐咗嚟我哋度,佢啲同事就坐哂喺隔離枱, 好孤獨咁! 最慘喺澳門姐仔嘅左手邊坐咗個全department 最自閉嘅"自閉男", 右手邊就係另外兩個3唔識7嘅同事, 澳門姐仔真係悶到爆!
其實唔止係澳門姐仔覺得悶, 我哋都覺得好閹悶, 雖則公司已經請咗"蘭子" 做mc 攪氣氛,but 啲氣氛都係悶悶地咁…啲表演嘉賓重攪嘢,搵咗杜德智, 兩個黑人同埋幾個身材惹火著哂bra top 嘅鬼婆又唱又跳…當然真唔知佢地唱梗乜啦, 全埸5百幾6百人好似得班咸濕仔識得欣賞(but應該淨係識得欣賞啲鬼婆),其他人都悶到發瘟!
其實攪咁多嘢最吸引都係抽獎環節,不過今年應該係最cheap 嘅一年, 雖然都係有一百份禮物, but 啲禮物除咗縮咗水之外, 有啲重係本公司賣唔去嘅product , 好慳皮! 不過我哋嗰枱個澳門姐仔都抽到一部DVD機 , but 等咗成晚我哋department 都係食白果咋 (簡直史無前例咁渣), 算罷啦, 當食餐免費飯都好吖!


text:
尋日買佐一舊伊面返黎,真係好鬼大份....
天熱無論係煮定係食都無乜太大興致,所以簡單地,煮個面仔大家食最就適合.
通常係街食飯都會食到芝士龍蝦焗伊面或者糖醋伊面果類睇落好唔簡單嘅款式.
咁自己係屋企食,一黎唔想整得咁複雜,二來只想食到普通家常簡單地食材.
譬如蕃茄啊豆角啊依類當季又開胃嘅食物.
所以尋晚嘅晚餐,就用佐最平常嘅食材去煮伊面.
伊面經過油泡過,我只需要略略拖拖水去將佢軟散出黎,方便我陣間去燜佢.
煮滾一煲水,因為太大份,一份一份放落去拖水,唔需要太耐㗎,幾秒鐘睇佢一變腍就撈起過凍水.
無睇伊面好似大大份,其實一遇水,就即刻縮到細一細.
尋晚我就煮佐二塊伊面.
二塊伊面,都係一細細盤仔,因為配料較多,所以二塊伊面都足夠.準備多一細碗仔雞湯.
配菜方面其實上係屋企有乜就落乜,不過蕃茄同豆角我係必落㗎,因為同面一起個味好夾,而且會酸咪咪,好開胃.
再整多D五花腩用豉油糖果D醃好佢.切少少薑絲同蔥段.
基本上係分開咁炒熟所有材料,最后再撈埋一起.
然後將伊面倒入去,淋上雞湯.撈勻佢地,蓋埋蓋焗幾分鐘.
然后開大火,炒至收汁干身...
伊面本身經過油炸之後,面身好鬆散,所以好易吸收到菜嘅味道.咁樣炒好嘅面,有肉有菜有面,一煲基本上搞掂一餐啦....
酸酸香香嘅蕃茄豆角煨伊面,就搞掂拉..
夏天食好開胃,夠簡單...


text:
呢度的晚裝屬港式款,即係以蛋糕裙為主,比較閃同多花巧,正合我的心意!係婚展落訂後冇耐就去試衫,無限任試真係超爽哩!由於同時幫襯佢當日化妝,所以阿Wing幫我化好妝先開始試,順便可以睇到個效果,可謂一舉兩得.
試衫前幫佢買緊身衣(Girdle),只係百幾蚊,著一次算係好抵.之後就開始試喇,先試裙掛.阿Wing話潮掛會顯得頸短唔岩我,所以俾左件傳統中帶新潮既我試.件掛最特別之處係手袖有個鑲石的囍字,非常特別,而且顏色夠多變,影相應該好出,馬上就決定了.坦白講,除非長輩要求,否則著得果幾個鐘,真係唔使特登俾一萬幾千去租或買件金絲銀絲果啲哩!
跟住試婚紗,之前係第二間揀左條平腳中午影相用,所以晚宴行禮想試下拖尾款,Wing就拎左大量俾我試,但太多要決定都好頭痛,而新娘有一次轉款,結果花心既我都係轉了!
以下的相係上下為同一條.不過呢兩條都冇揀.
原本揀左左手邊呢條,因為著得夠瘦.而右邊掛起好似好多detail好靚,但著起太傘顯肥.
呢件背面的蝴蝶同我另一條太似,所以冇揀了.臨結婚前轉款最終揀左右邊呢條心形領口,一於挑戰身材極限,可惜婚禮當晚唔記得左戴背面的蝴蝶結.
之後試敬酒禮服,揀左幾件紅色的,始終左邊呢件最好,其他都顯得冇線條!右下果條本來個款幾特別,富中國色彩,但要頸長先岩.
上面件淺紫層次分明,但係太淡色影相唔靚.下面果件又深色得滯,結果都係冇揀.
媽媽衫方面佢啲款唔多,又冇得轉款,所以媽媽最後揀左左上果套連買披肩就再出去另外租了.
奶奶比較平實,最後揀左右下角最普通果件,但我個人覺得左上最好.
伴娘衫亦好少,好在我的好姐妹唔介意,試左兩條揀左左邊的,比較厚身冇咁凍,同埋有返啲線條!
未計之後fitting同陪奶奶揀衫,第一日足足揀左六個鐘,所以做新娘少啲耐性都唔得哩!
綜觀呢度租衫係好抵,新娘款多亦算新,但男裝同媽媽款唔多,貪靚既可能要出去另租了.其實同類既店有好多,重點都係有冇搵到自己岩心水既禮服即!同埋貼士係如果想方便,搵埋同一間化妝會較好,因為佢真係會幫妳襯埋頭飾同個妝,加上佢當日會跟住,禮服有咩甩漏都可以馬上處理.至於一千蚊一套按金亦算合理,還衫時亦無屈錢,本人非常滿意!


text:
今個星期六約左再去迪迪媽家烘焙,迪迪媽托我幫佢去烘焙店買材料,我見阿媽今日放假,不用湊阿B,所以就安排今日去〝二德惠〞買,咁我就順便約熊貓姐姐今日食lunch.十點幾熊貓姐姐來電,由於公事煩忙lunch取消.
我打算過晒lunch hour先出門口,因為我好怕多人.老公食完lunch來電,佢知道後叫我晏D去買,然後等佢放工一齊出街食飯.
今個月開始我每晚都會去跑步,今晚出街食飯跑唔到,所以3點幾食左麵,然後出左去跑步,再等到6點幾向烘焙店出發.
我副眼鏡鼻托開始爛,買齊材料就去配眼鏡.我係眼鏡舖邊揀框邊等老公來,眼鏡舖收8點,5分鐘前老公都未到,所以我冇配就走左,老公到左就叫我再上去睇下.
我:唔上喇!仲有2分鐘到8點.
老公:你到左唔通唔做你生意咩!
佢就係唔做話夠鐘,唯有走人,我原本好嬲,而家嬲上加嬲,我都知佢盡趕來,但係我係預左要做既野做唔到就會好唔開心,可能我係〝處女座〞關係,係一個完美主意者.
我而家有做facial,所以平時都要自己護理下,咁就去左萬寧睇〝我的美麗日記〞,聽好多人講都話好好,所以我都買返盒用下先,我化憤怒為購物.
之前係電話問左老公食乜,大家都冇idea,所以出去前去左〝Open Rice〞搵食,搵到呢間,去到先知原來上次與熊貓姐姐都去過 (來來回回).
老公覺得呢間冇乜特別,而我就覺得OK,睇介紹叫左個〝蜜味醉雞脾〞,真係好香酒味,又甜甜地,真係唔錯,其他食物都OK.食完野又買左野,發洩晒,唔嬲喇,乜事都冇喇!


text:
20 AUGUST 2016(SAT)小小豬今日有個新活動,就係入電視城做一個小小現場觀眾呀~
其實小小豬恨咗呢個活動好耐,因為平日我都好少俾佢睇電視節目,第一次機緣巧合之下,俾佢睇到有一個兒童節目Think Big(即係我地兒時嘅閃電傳真機),咁我地見到個內容其實都好教育意義,所以都間歇性都俾佢睇依個節目(始終小小豬都大個仔,唔可以禁止佢睇電視了).
每一次佢見到電視有好多小朋友做現場觀眾,佢都話佢都好想成為一份子,問我哋應該點樣先可以上去齊齊玩,就係咁一個廿四孝Daddy就靜靜地幫小小豬綢繆,等左一段時間終於抽到 成為現場觀眾可以去睇節目啦!
由於只能夠一位家長陪同參加,所以小小豬就揀咗Daddy陪佢去,佢哋兩父子齊齊搭咗免費穿梭巴士出發~
入到電視城係唔可以周圍走,所以只能夠跟住大隊進入錄影廠~
終於嚟到拍攝活動,由於整個活動係唔俾拍攝,所以都唔知小小豬玩成點,不過好在大會之後都有將啲小花絮相片放上facebook,睇見啲相小小豬又好似玩得好開心喎~
原來佢今日係一次過拍攝兩集嘅節目,唔知係邊兩日呢?到時一定要坐定定係電視機,睇下見唔見到少少豬先.
雖然只係一個小小嘅現場觀眾,都係坐定定睇住節目拍攝,不過小小豬就好興奮,就好似一個小粉絲見到明星咁.咁又難怪佢嘅,佢咁鍾意睇個節目,可以現場感受個氣氛,雖然都只係坐定定,不過都已經比坐喺屋企睇開心百倍啦!
今次又真係要俾個叻Daddy,因為佢靜靜地幫小小豬做咗呢一連串,俾咗一個驚喜小小豬……哈哈!
其實想參加做現場觀眾方法都好簡單,只要去Facebook專頁登記成為會員,之後留意佢哋嘅通告,當需要邀請小朋友去做現場觀眾時,只要依住步驟去做登記,抽中左就可以免費入去電視城做現場觀眾啦!
雖然抽籤嘅人數會比較多,不過都只係Send個E-mail咁簡單,就所以話試下抽到冇壞呀.Daddy都好努加咁繼續幫小小豬登記緊,唔知下次係幾時可以再去做現場觀眾呢!
**我地的FACEBOOK PAGE,齊齊來交流親子.育兒.烹飪啦**


text:
呢排真係全城Hifu熱,睇各大美容中心嘅廣告都不約而目係sell HIFU,身邊唔少女性朋友都心郁郁想試/已經試左,當然我都唔例外,始終靠樣搵食,keep住緊緻嘅皮膚係好緊要嫁麻.不過,當全世界都講緊Hifu嘅時候就要小心啦,始於坊間咁多間大大小小美容中心,質素參此不齊,個個都想食Hifu呢條水,間間都話自己個部係最新一代Hifu,廣告就只會一味吹捧Hifu到底有幾好有幾好,無缺點無副作用,人生必做療程之類,事實係咪真係咁勁?Well~等我揭露廣告唔會話你知嘅Hifu真相啦
1.Hifu唔係無副作用
Hifu原理係將高能量聚焦到真皮層至筋膜層,從而刺激真皮層膠原增生同提拉筋膜層.由於hifu係一樣高能量聚焦激活嘅技術,而且能量係以直點線式發射,所以有好多位置要特別避開,特別係眼周圍,因為眼皮/眼肚嘅皮膚好薄,如果機頭太近眼嘅位置,就會有打花眼球嘅風險.
2.Hifu係揸左麻醉都仍然好痛
Hifu痛就好多人都知,坊間有好多美容中心就會聲稱會搽麻膏,等做嘅時候客人就唔覺痛.錯錯錯,又一謬誤!Hifu係真皮層層面嘅激活及提拉技術,所以痛唔係表面嘅痛咁簡單,係真皮層入面嘅痛,搽麻膏只麻醉表層嘅痛,所以呢,搽麻膏最大嘅作用只係令你心理好過D.
3.做完Hifu皮膚好乾,保濕mask靠唔住
Hifu同Laser一樣做完都會令皮膚好乾,因為熱力令皮膚水份蒸發,好多人以為番屋企敷多幾塊保濕mask就夠,其實錯哂!保濕mask只可以做到表皮層嘅保濕,水份根本就入唔到真皮層,所以做完Hifu激活膠原之後,就要把握黃金時間做返大量補水的療程,即刻將水份導入真皮層,咁樣先真正有效為皮膚補充足夠水份!有足夠水份仲可以令增生膠原生得更靚,減慢膠原流失添!
對於追求靚,女人又點會咁易滿足,當全世界都瘋狂緊Hifu嘅時候,其實已經有廠商上靜靜雞咁推出一種比Hifu更新更有效嘅技術—MDS膠原激活技術.MDS是全段式膠原激活技術,同傳統Hifu用嘅點線式技術唔同,而係螺旋式,能量就可以平均咁聚焦到真皮層至筋膜層;其次,由於MDS係全段式技術,所以就唔似傳統Hifu需要換機頭,可以一次過全段激活真皮層嘅膠原增生,同時收緊筋膜層,提升輪廓,療程時間大大縮短;再加上MDS獨家觸感紓緩技術,以螺旋式發射能量,過程無痛安心好多.
由於MDS係最新研發嘅技術,廠商為左可以更好咁monitor質素,香港只係獨家授權左一間醫學美容中心可以做,聽聞BOOKING都幾full,真係一位難求.作為有精明有眼光嘅女人,用差唔多價錢,有得揀梗係揀最新啦!
想睇更多…
HIFU價錢陷阱多,教你識破隱藏收費
水原共生硬拼膠原自生 兩大療程點揀好?


text:
15:06 到森檀德Szentendre,多瑙河畔小鎮
行上上面教堂
見到間快餐店,叫一個餐加一個包Ft830,唔貴,但要盒茄汁竟然要加Ft100,真係唔抵,但老公話食薯條要加茄汁
D花好像人面 ,有眼鼻口
好多人坐街飲咖啡
雖然剛食咗個包,但想坐低嘆吓,老公話唔食,周圍行吓
所以⋯一個人的咖啡,蛋糕好食,Ft860 ,頭先兩個人食快餐都係Ft930,老公又話我蹝錢
老公行完返嚟,叫佢坐低飲啖咖啡,佢話叫一份兩個人食,肉酸,唔坐,OK⋯我食晒
就係呢間咖啡店
河邊小鎮,好舒服
喺飲完咖啡,悠閒地行去多瑙河邊,影吓相,小鎮行程本應完滿結束
但⋯⋯行返去架車度,發覺⋯比人抄牌⋯⋯吓⋯⋯車頭有個透明紅色膠袋,裝住2張紙,唉!!!乜唔係假期唔使入錶咩?竟然在小鎮比人抄牌!
我每次泊到錶位,都會問人使唔使入,但呢度係個小鎮,加上假期,咪冇問囉,點知就衰咗!
老公叫我拎張紙去Information問,問吓點交罰款,唯有去問吓啦,行到去Information,已經過咗5點,閂咗門,冇計啦,老公話之後再算,開車走
19:03 到巴拉頓湖Balaton,離遠見到湖邊睇到日落,影相先
估唔到睇到咁靚嘅日落
影日落除咗我哋,得2個遊客
巴拉頓湖係中歐最大湖,係匈牙利人心中嘅海,夏天好多人嚟渡假,而家淡季,冷冷清清
老公影日落,我在後面吹風
睇湖面浪,就知有幾大風,好凍呀
19:37 Hotel Jogar 外型幾特別
酒店好簡單,重以為老公會投訴,點知老公話OK,住一晚啫,巴拉頓湖只係過路性質,平平哋,冇所謂
廁所番新過,好新淨
呢間真係好抵住,話晒都叫酒店,€34/晚包早餐,全程最平,早餐都好豐富,老公話雖然前2晚間Apartment好大,但我哋唔需要咁大,我哋鍾意住酒店多D,一嚟包早餐,食完就走,二嚟我唔會煮食,最多夾麵包,要廚房都冇用
想信巴拉頓湖係淡季先咁平,因為周圍都好靜
搵咗間餐廳食飯,又係冇其他人
凍冰冰飲個湯,非常清淡,懷念布達佩斯嘅濃湯,一樣都係匈牙利,湯點解分別咁大
老公成日話我食貴嘢,今餐叫平D,又衰咗,以為叫白汁意粉,點知就係芝士撈意粉,激死
老公個炸雞就OK
但Staff態度好好,見冇其他客人,老公飲完啤酒,又飲咖啡
想食返第一晚布達佩斯個甜品,但今次個Pancake入面係朱古力花生,好甜,麻麻哋
呢餐味道一般Ft5420,價錢比布達佩斯第一晚平D,但第一日晚好食得多,返到酒店睇清楚張單,先見到收咗27%服務費,嘩!好誇張啫,HK$200一餐唔係貴,但收咁多服務費就唔合理囉,匈牙利間間餐廳收嘅都唔同,諗住最貴都係收15%,匈牙利食嘢唔貴,Ft5420一餐都咁上下啦,所以冇睇清楚囉!
酒店裝飾
呢2張就係在森檀德被抄牌張單,第二朝問酒店職員,話可以去郵局交,但係假期,唔開!之後要去克羅地亞,離開匈牙利,點交罰款?
妹夫話上次交比房東交,今次交比租車公司,租車公司會在信用卡扣數
咁我哋就email比租車公司,過幾日,租車公司話不能代我哋交,可能因為我哋喺係在匈牙利抄牌,好煩,都唔知點交!
後尾去到克羅地亞,去銀行問,可唔可以滙款去交,銀行叫我哋去郵局,郵局又叫我哋去銀行,老公話算,等匈牙利罰租車公司,租車公司自然會扣我哋數,貴D都要,都已盡力去交,交唔到都冇辦法!


text:
Day 11 Budapest 4 Nov 2012
睇完呢個之後,我哋就搭返巴士落返去,咁啱就有班車,我哋即刻跑上車,之後就係市中心附近落車,然後搭Metro去英雄廣場到睇嘢.呢個廣場都幾大,附近重有個溫泉,我哋係個廣場到影下相,然後就行過去個溫泉到.我哋係無諗住試個溫泉,不過我哋都有行入去睇,唔記得睇下佢要幾多錢添.行過見到一間間好似診所咁樣嘅房,入面有張床,好似幫人做 Spa 咁樣,睇完我哋就走人~~不過就人有三急,點都要幫襯下D收費廁所喇~~
之後我哋有去返我哋住個Apartment附近個個商場嘅Food Court到食Lunch,左揀右揀都係揀返尋日食過個間,其實係呢個Food Court到都重有一間食中式嘢,不過個間中式D嘢比較貴,但係款式就多好多…
食完嘢,我哋就返去Apartment到休息下先,Hae咗差不多成兩個鐘,又再出去睇下呢個國會大廈.呢個國會大廈,如果要入去就要Join Tour,不過我哋睇過下D內容無咩興趣,所以就入內參觀,只係係出面影下相就算.我哋去到個時,呢個國會大廈又係裝修緊,歐洲D建築物都幾興係10月底同11月呢個時間去裝修個喎,唔知係唔係呢段時間係淡季來嘅呢 ? 重有個天色就無咁好啦~~都係陰陰暗暗咁 !!
睇完我哋就去猶太人區到行下,如果要睇D猶太人D嘢,就要買套票,基本上佢包咗5個地方,但係就分散晒係呢個區域入面.主要係睇下D猶太人點樣俾人迫害~~其實我哋唔係佢哋個種族,真係好難想像到佢哋又幾慘~~所以我哋都係係外圍到睇下就算咋~~然後,我哋就去埋個火車東站到睇下~~
布達佩斯基本上我哋要睇嘅嘢都睇晒啦,之後我哋就返去Apartment附近個間Supermarket到買D嘢,預備今晚嘅晚餐 ! 聽日我哋臨走前會去一去呢個中央市場,因為今日係全日唔開,聽日佢就會開喇.睇完就會離開匈牙利返返去捷克,但係我哋要途經維也納去捷克,因為如果由匈牙利直接去捷克通常都係會經過Slovakia,而係Slovakia 揸車又係要買 Toll Ticket ,搵過下資料都唔係好平,又費時麻煩,所以都係途經維也納好D~~


text:
係名鐵新上豪酒店對面就係巴士站, 巴士站係邊jr站西口出面.
我地住係飛弹廣場酒店hida hotel plaza
, 距離巴士站約五分鐘路程.唔係最近嘅酒店, 勝在係屋頂有露天溫泉可以望到高山市景, 地下亦有個日式温泉.佢係高山少有既温泉四星酒店.以溫泉酒店嚟講算係近巴士站.
藍色巴士站
紅色酒店
藍色巴士站, 紅色飛弹之里, 綠色高山陣屋, 粉紅色高山城下町
飛弹廣場酒店 Hida Hotel Plaza
酒店大堂有高山祭嘅山車
飛弹寶寶
酒店入面已經有手信食品鋪頭, 價錢同出面差唔多, 買夠錢又可以退稅(唔可以開封),都開到幾夜,買完可以即刻拎上房, 好方便.
酒店入面有迷李高山祭山
車
服務好好,職員會由大堂親身帶住客上客房, 再介紹房間設備,酒店設施,温泉使用等, 有當地特產柿餅, 梅零食做歡迎食品.房好大
傢私特别(好似俾咗間特别房我地)
望到高山市景
今日我地去飛弹之里, 佢係一個文化村, d合掌屋係第二度搬去以作完整保留.
係巴士站搭Sarubobo巴士, 巴士Pass唔包, 約5到10分鐘車程, 要留意尾班車.
仲有雪,又落雪, 好似童話世界.呢個景有湖,仲靚過白川鄉, 當然,呢度較人工化,亦都細d.
仲有冰係屋頂.
可以參觀屋入面.
飛弹之里有文化表演, 例如木雕, 但要就時間, 我地去時已經就嚟關門, 過晒時間.
搭尾班車番高山巴士站.
之後行去飛弹國分寺, 建於855年, 歷史悠久.
唔係好大, 好快睇完.
好多飛弹寶寶
今晚有得食好出名嘅飛弹牛, 我地去丸明
食 (紅格).真係超級好味! 好平, 咁高質素好抵.全個旅程最好味呢餐! 香港呢個價錢只有普通質素牛食.
食完想去旅遊書間高山拉麵食, 但揾唔到, 經過一間好小型嘅麵鋪, 試咗中華高山拉麵, 係清湯, 我就鍾意豬骨湯底多d.
我地住溫泉酒店今晚緊係浸溫泉.我地去左頂樓既溫泉有大池有俾一至二個人既露天小池可以望到高山市夜景非常好.想睇
相可以去酒店網頁
.


text:
2014 冰島自駕之旅 Day
9 3/11/2014 (星期一)
Myvatn > Godafoss上帝瀑布 > Akureyri
> Varmahlíð (Hestasport Cottage)
今日我哋就會離開米湖,所以今日就會早半個鐘食早餐啦.尋晚醒咗個陣又影張出面嘅相睇下有無極光,最後都係無,朝早都有出去影又係無~~~係呢個米湖睇唔到有極光添 !!
兩日係米湖都睇唔到極光
早餐時間
今朝真係得我哋兩個人食早餐,但係份量同尋日一樣都幾正~~~食飽咗我哋就出發離開米湖啦,我哋第一個景點就係Godafoss上帝瀑布,由米湖去其實好快 !! 唔洗一個鐘我哋就去到,今朝天氣叫做幾好,所以我哋係呢到都影咗唔少相
!! 影完重入咗去附近嘅一間店舖到買嘢添,不過佢哋個網絡突然有問題,所以就唔可以用信用卡,無得用即係無得買啦~~~咁我哋就唯有唔買喇,咁又出去附近到再影下相,到返去攞車個時,個老闆行出來話個網絡攪返掂,又可以用信用卡結帳啦~~於是乎就係呢到買咗個磁石貼啦 !!
有雪嘅 Hverfjall偽火山
條路應該積咗雪,不過今朝應該清咗
呢個係景點係.....叫Höfði,入面種咗好多樹架,不過無開到
Godafoss上帝瀑布
之後就無咩景點,我哋就要去冰島第二大城市
Akureyri 喇,揸咗大概一個鐘到就到咗 Akureyri 喇,我哋今次都係經過呢個Akureyri啫,因為呢到就無咩特別嘅景點 !! 我哋去咗個教堂到影咗張相,之後就去咗呢個大商場行下,不過無嘢買嘅~~~然後我哋就去粉紅豬到買今晚同埋聽朝嘅嘢食,之後就去N1油站到食Lunch,係市中心入面搵過兩間N1,但係又無熱狗食喎,所以我哋唯有去一入Akureyri個一間N1.今次我哋係用油咭俾錢,因為睇個樣有機會會用唔晒D油咭 !!
揸揸下落雪...
去到差不多 Akureyri 就無落雪啦...
Akureyri 地標
Akureyri 最大商場
今晚會食龍蝦
Lunch 食熱狗
食完Lunch,我哋就驅車去今晚嘅住宿,呢一間係一個Line友推荐嘅住宿 !! 係Varmahlíð嘅Hestasport Cottage,原先其實今日我哋係會住係Akureyri嘅,不過見Akureyri無咩睇,而且住宿又貴喎 !! 所以就揀住呢一間,同埋去後日個個地方又可以快D呀嗎 !!
我哋一點鐘左右出發,中途又落車影下相,途中又見到冰島馬,其實見個好多次,不過就無影過.見重有幾日就會走,就落車去影下佢哋啦.我哋大概三點鐘就到咗住宿個到 !! Checkin個到原來唔係住個到,住個到重要兜上去個山仔到 !! 今晚我哋會住係一間屋仔到,出面重有個Hotbath可以俾住客用添架 !!
天氣風雲變色中
行行下又去到有雪嘅地方
成段路都係雪,不過出面開始見到有藍天
成個山都白晒
終於有藍天出現啦...
冰島馬...
今日個GPS唔知點解要我哋行一條比較遠少少嘅路,不過我無理佢
好天嘅冰島,真係每一個地方都係影相位
呢到就係 Checkin嘅地方啦..
露天 hotbath
放好晒D嘢,我哋就出去附近嘅地方到行下睇下嘢,呢到有間超市,入面都幾多嘢買
!! 之後我哋就返去屋仔到準備今晚嘅晚餐,今晚我哋會有煮龍蝦食,D質感同係 Hofi 到食嘅差不多.......
今日好好天呀.....yeah
Supermarket...入面都幾多嘢買個喎...
有熟食買...
整龍蝦中
是日晚餐
食完又等影極光,今日好好天呀,係來到冰島最好天嘅一天之一呀,所以就唔可以錯失良機,我哋重出咗去出面個
Hotbath到浸咗半個鐘添呀,不過行出去個一嘢就好凍
!! 浸完就順便沖涼,之後就等影極光!!
中間有影下又去休息下,等到成一點半到,極光就出現啦,呢一個係成個旅程最靚嘅極光,不過大概出現咗半個鐘到咋.家下睇返D相,原來唔止有綠色,重有紅色架~~真係好靚,不過呢個極光就肉眼睇唔到,只係見到有D好似雲嘅嘢出現~~之後就去瞓咗兩個鐘又影過,都有極光,但係無啱啱個個咁精彩啦~~影到差不多朝早七點,真係無喇,就去瞓覺啦~~~


text:
星期五, 10月 2
對稱
沽之前見有網友話呢隻係好嘢, 睇四蚊去得番招股價可以慢慢買. 自己見佢個勢又唔係咁差, 係唔係可以等等呢. 但先前抽到一手兩手就手起刀落, 今次猶疑就因為揸得多得濟. 賭就係賭, 唔通即刻拎起本招股書去研究投資嗎. 古人都講過先求勝才求戰, 衰咗仲求乜鬼戰, 有秩序撤退才是緊要, 加注就更加唔駛諗, 愈陷愈深嗰時咪仲尷尬.
先前都講過, 正既派唔多或根本抽唔到, 獲利微不足道; 衰既就派到十至廿三十巴仙, 滿手蝕到眼坦坦. 不要提證券行留貨自肥, 截飛前有乜大户抽飛落幾多注散仔都唔會知呱. 咁似黑箱作業, 即係贏既就少少, 輸既就多多, 亂咁賭遲早清枱. 最簡單應付方法就係揀筍既先落相對大注, 雖然贏唔得多, 但跟莊大注點都撈得多少少, 破發亦能守耐啲, 最衰咪長揸囉, 同佢鬥長命. 無把握既咪唔抽慳番啲心力, 或落兩三注解吓賭癮咪算囉, 止蝕都無咁痛. 莫息當然無奈, 但世間無焗賭, 亂咁賭實輸.
再推論落去, 投行銀行有毒債估價, 外邊散仔知無, 爆緊仲 sell 緊俾你. 買公司債剩係可以賣俾銀行, 銀行就能夠以好價賣俾其他大行或者其他散仔. 如果你賭緊個局啲對手知得多過你, 或者你要讓半臂同佢雙手雙腳打, 就要小心囉. 想減低銀行風險, 減人工不如將所有收埋既衍生標準化去上版等價錢講俾你聽好過囉.
6 則留言:
第二天收低過五十天線.回覆刪除
會唔會抽 禹洲,卓越,花樣年回覆刪除
同埋點睇佢地?
花樣年好似ok
星期初好似有隻卡姆丹克, 買點好似多啲, 緑色易炒啲呱. 內房輪米咁喱抽女水, 抽一兩手或者撞吓手神, 大手就未搞囉.回覆刪除
卡姆丹克今年怕且利錢跌剩一成唔到, 講下年盈利咪得啖笑. 禹洲福建幫都真係有啲危, 怕且只剩番利豐個隻可以諗諗 ...回覆刪除
個隻精細密個大股東叫阿黃先生, 即係乜水? 睇到咁存疑唔駛抽囉.回覆刪除
中糧包裝定價不低, 但阿爺做莊唔係 ah 上, 點都抽少少既.
民生 a 已上, 照例不會定得低過 a 價, 即係無乜肉食啦, 可能買已上內銀好過, 細注算數. 三一見唔到類似股類, 當係建材咁炒, 應係近期力作. 酒業新股定價睇落幾合理, 控制注碼抽吓囉.回覆刪除


text:
今朝 7 點起身喇 約咗家姐 7 點半去太興食早餐 之後佢係都要送我去搭車 不過佢都行慣嘅 送完我就去銀行 周身唔得閒咁 哈 ~
輕盈香辣肉碎扎肉米粉
人氣早餐
冰鎮奶茶
菇場唔忙 所以勁 load 相 想快快搞掂呀 ~
load 呀 load 好快放工喇 約咗里奧大人喺九龍灣地鐵站等 一齊去鰂魚涌 因為我之前團購咗 Burger Mix 其實諗住比家姐嘅 不過佢有 d 事所以唔食到 咁唯有我同里奧大人去食啦 好在平時睇完中醫 家姐會同我周圍行 佢會話邊間邊間食 d 咩 咁我有印象家姐講過 Burger Mix 所以認得點行 我覺得自己好勁架 識得去 因為我係路痴嘛 里奧大人都覺得我今次勁呀 無帶錯路 ~
和牛安格斯芝士磨菇漢堡套餐 ( 團購價 $30 原價 $48 )
個包軟熟 Burger 又 juicy 芝士又香濃 好味道呀
我要蘑菇湯
我鍾意張梳化
食完去北角買鞋 咁啱原來 3 姑奶又喺鰂魚涌工場拎衫 所以搵佢 之後傾咗陣就走喇 ~
又係我帶里奧大人由鰂魚涌行去北角 佢以為好近 不過都行咗起碼 15 分鐘 之後佢話其實唔近 話估唔到我平時睇完中醫行去北角呢 哈哈 ~
經費 Michel Rene 里奧大人又入去睇睇 今次好感恩買到 1 套 suit 再加 1 條西褲 $1700 咋 因為做緊 Promotion 先咁平咋 ~
諗住買鞋又買唔到 又走去新都城百貨行下 買咗個十字架頸鍊同一隻蘇聯石戒指 $970 想買好耐啦 又比我買到 好感恩呀又 ~
行完都差唔多 4 點半 去完三德買齋 再去聖羅蘭買眉豆茶果就諗住走 但里奧大人話要去南記食喎 見到唔食 對唔住自己喎 不過頭先 3 點佢都話口痕 問我食唔食雞蛋仔 但真係食唔落囉 ~
豬腩肉春卷小鍋米線 ( 中辣 ) 可惜完全唔覺得辣 @@
眉豆茶果 @ 聖羅蘭 - 之前舖頭喺鰂魚涌架 問番家姐 佢話搬咗 原來搬咗北角
坐 619 去媽咪屋企喇 其實今晚唔駛同媽咪食飯 媽咪已經整好哂自己食嘅嘢 但驚無人睇住佢 所以去陪下佢啦 坐到 8 點半就走喇 ~
番到屋企即沖涼 之後叫埋里奧大人沖涼 咁就一路食杯麵同齋 一路睇波 錄咗西班牙 vs 荷蘭 勁好睇呀 ~
差唔多 12 點先瞓 不過聽朝可以自然醒 因為我要陪媽咪飲茶 番唔到教會呢 ~


text:
今次birthday party係中午時段, 而場地就係借朋友既會所, 所以謝菲就負責啲Decoration.
而今日既主角陶寶B, 莎拉之前係屋企已經餵咗佢食Lunch仲瞓咗個小睡呢, 不過真係"人算不如唔好算", 去到party個Clubhouse場地, 陶寶B居然係大喊, 平時佢又唔怕"生保"又唔怕人多, 真係唔明點解, 唔通今日你係主角先來反常?!
之前帶過陶寶B參加其他BB既生日會, 當時陶寶B玩過波波池, 仲玩得好開心, 所以就租咗個波波池+滑梯.
其他小朋友就玩得好開心, 但係陶寶B今日就唔多Enjoy, 玩玩吓又喊, 唉~~~, 阿囝, 你今日搞咩呀?!
因為party係中午時段, 所以莎拉就安排咗"五餅二魚"既到會, 唔係講笑, 試過好多到會, 呢間 "五餅二魚"真係好好食, 比起啲"大X樂", "美X"好食多多聲.
難得陶寶B唔扭計, 終於都可以同其他小朋友social吓打個招呼!!! 喂喂喂, 陶寶B你仲咩蝦人地呀?! 人地BB細個你, 未識反抗, 你唔好"篤"人地喎.
2個同年齡既小朋友共通點就係都係鐘意咬嘢, 咩都放入口度.
因為陶寶B今日表現有啲失準, 所以見到佢好似心情好啲就安排切蛋糕啦. 陶寶B個birthday cake係好咪好得意呢?!!! heehee, 係莎拉決定架. 因為一來個theme係海洋要match番個主題, 二來謝菲有個外號叫"船長", 咁陶寶B係"船長之子", 所以蛋糕上面就係陶寶B座係隻船仔入面咁就Perfect啦, hahaha!!!
呢隻豬真係無佢收, 一路影相一路食住個奶咀邊, 攞走佢就發晒皮4, 真係想點呢?!!! 搞到張張相都影唔到全個樣.
真係快樂時光好快就過, 4個鍾既birthday party就咁就完啦, 而莎拉都準備咗啲小禮身包俾參加既小朋友, 希望個個都玩得開心.
陶寶B多謝所有auntie 及uncle既禮物同利事呀!!!
後話: 今之生日會全部都係莎拉同謝菲organize, 老實講, 真係唔容易, 籌備既過程好似搞個小型婚禮咁, 不過籌備都唔係難, 最難係控制一歲小朋友既表現, 當日陶寶B真係有3/4既時間都係發難, 有大半既時間都係抱咗出去, 當時莎拉真係有點兒"灰", 心諗"唉~~~總之你咁扭計, 我就唔搞啦!!!", 不過相信如果唔搞呢個生日會, 莎拉應該會後悔呢. 所以總括嚟講, 呢人個一歲生日會都係一個開心既經歷.


text:
媽咪姐
軟硬陰贏草蜢 2012年11月09日
放大圖片
六指神功
蔡一智右手天生有 6隻手指,呢次佢用左手揸咪,就睇得好清楚!據聞呢類人特別有藝術同音樂天份.咦,又中喎.
「草蜢森巴大戰軟硬 fans演唱會」終於喺周日晚( 4日)圓滿落幕,跳舞出身嘅草蜢喺尾場更加搏盡,蔡一傑直情跳到企上欄杆,媽咪姐都睇到一額汗!鬥足 12場嘅草蜢同軟硬,最後打和.蘇志威喺慶功宴上就話,蔡一智為兩隊組合嘅音樂攞個平衡,而每晚台上所講嘅心底話都由林海峰寫曬,讚佢兩個係幕後功臣.但話口未完,林狗就喺開香檳時玩嘢,搞到一手都係,再趁機將啲香檳抹曬落蔡一智大髀.嗱,講蠱惑,始終都係靠把口搵食嘅林海峰多計.最終回,媽咪姐判軟硬贏!
放大圖片
蔡一傑操得 fit膽又大,唱唱嚇就衝落台跳上欄杆,好 high!
放大圖片
嚟到尾聲,五子叫現場觀眾開曬手機嘅電筒扮星光,又自己拎部 iPhone出嚟喺台上自拍,有啲依依不捨.
慶功再鬥過
放大圖片
林狗開香檳搞到成手成地泡,蘇老闆,蔡一傑即刻彈開.
放大圖片
點知林狗趁阿智唔覺,一手抹曬啲香檳落佢條褲,仲偷笑㖭!
放大圖片
見拍檔出招,阿葛又將口入面啲香檳嘔番入個樽度, OMG!


text:
好多人都鍾意一個人去旅行,隨心所欲,想去邊就去邊,毫無約束,又可以自己一個沈澱一下心情,散下心.但唔好睇一個人去旅行好似好瀟灑咁,其實難度比兩個人以上更加高考功夫,好似遇到咩事無人幫,識唔到人又變啞巴等,以下5點係小編認為比較容易出現嘅麻煩事,大家一齊睇下.
無人幫手影靚相
去旅行其中一個重點活動當然係影相啦~ 雖然唔係話每時每刻都要影,但遇到一啲特別嘅人,事,境,總會想咔嚓,當做紀錄又好,紀念都好!但如果自己一個人怕叫途人幫手影唔靚,又或者真係無人係身邊,用到自拍棍就話姐 (有啲國家已經唔准用lu),用唔到的話下下要帶腳架出門,每影一張又要set一次角度都幾煩嫁…
唔知食咩好
一個人點大食都唔食得幾多,正正經經食個正餐,主菜餐湯加甜品已經好飽,試唔到好多不同菜色.以去台灣夜市為例,雞扒,炸菇,大腸包小腸,串燒等等,就算每樣野食叫一份都可能食唔曬… 唯有自己選擇一,兩款最想食嘅,其他款式就真係有緣無份了.
無得同人講野
識到新朋友又啱傾就固然之好,尤其住青年宿舍或者hostel有機會與唔同背景嘅人同一屋簷下,啱key就真係好似他鄉遇故知咁令人感動!但如果咁唔好彩遇到啲大悶蛋,吱都唔笑,迫都唔講野,成程尤如啞巴,最後連自己都變自閉lu.
無照應
離開自己熟悉嘅環境,人生路不熟個陣小則蕩失路,大則遇到咩突發事件無人幫手就會好徬徨.雖然歷練令人成長,但如果病咗,俾人打劫等等,損失金錢事小,個種寂寞感真係唔野小!
成本高咗
去旅行從來都係愈多人SHARE愈著數,好似二人同行機票,酒店房錢愈多人平均分每人比嘅錢一定平啲!如果租車或坐的士更加唔洗講,食飯又分分鐘貴啲添.
雖然都好多煩惱,但"其實自己一個更開心~~“,好多人包括小編都好ENJOY自己出走的感覺.始終自己一個無拘無束,想玩就玩,想訓就訓,唔洗遷就呢個遷就嗰個,其實都真係好爽嫁!
相片來源:tropical-travel24 @tumblr


text:
屌!我心諗做乜鳩呀?你唔填,我點幫你match呀?咪同佢講,小姐,其實你唔填都無所謂,不過我地好難幫你搵對象
哦唔洗架啦,我自己搵得架啦
吓,咁你洗乜上黎呀?咁客氣比錢我公司賺又唔洗我地做野?
你地有無d相薄果d架,你拎黎我自己簡得啦
我屌佢咩,真係當呢度鴨店黎,唯有好婉轉咁同佢講我地唔想披露客人資料講到嘴都臭埋先知原來佢第一次黎婚姻介紹
搞左一輪,佢死都唔肯寫年齡,淨係話三十歲左右,講真,估都估鳩到佢應該三十到尾,唉女人真係天真,如果真係想結婚既,講真,年齡呢d呃得邊個呀?
講返呀Jolly姐,認真講,條件就okay既,名牌大學畢業又有master,中環返工高級白領,應該就係果d成日西曬面屌鳩d男下屬廢柴既西女人,住就住中環果頭聽佢講就自己一個人住,應該家境都幾OKAY.
其實佢又唔算係港女既,起碼對比起我後來遇到既果d,嘩你老母臭西有d真係港過杜如風,咁佢就係真係無乜經驗,有時真知話佢搞笑好定ON鳩好
佢要求既對象條件都算合理既,五十歲以下,高學歷,高收入,咁我覺得以佢既條件,算合理,但問題係呢,佢唔單只係無婚姻介紹既經驗,而係我相信啦,就係連拍拖既經驗都無乜,呢樣真係大忌
事 頭婆吩咐過,遇到呢類比較梗既野,出街要睇實,咁我記得好快就約左佢第一次去speed dating,咁其實公司有幾種plan簡既,唔係賣廣告,講下姐,有d就單對單,條件審核會嚴d,亦唔會有第三者在場,咁最初我諗住推介呢種比 Jolly姐既,呢類就比較岩d成熟d既,因為佢地通常都中意私隱度高d既,但係後來問佢d拍拖經驗,佢ee哦哦我都估到佢無乜,唯有踢佢去幾對幾果d睇 下情況先
咁第一次係三對三,係餐廳book左台果d,過程都幾順利,話曬Jolly姐叫做高級白領,我其實睇好佢架
接完佢地入座之後我基本上就唔會留係現場架啦,通常坐多陣如果無乜特別野我收工添架啦,咁果晚係正常架無事發生既,一切都好順利直到我返撚左屋企11點幾果陣電話響,打黎果個係果晚三個男士之一,佢打黎第一句就係話:子石,救命呀,我係差館,可唔可以黎保釋我
屌,我知出事
臭系,果晚我係十二點係沙田飛過去灣仔警署,保釋左果個我唔撚記得呀乜生,搞完成3點幾4點鐘,佢老母臭系呀乜生同我講,話佢被人屈非禮?
咁佢被人屈非禮關我撚事?關呀,點解呀,因為告佢非禮果個八婆就係Jolly姐呀屌你老母!
其 實件事係幾惹笑既,即係如果我唔需要零晨飛出去救佢既話.呀乜生一出黎喊撚曬口,唯有好似湊仔咁湊佢,問佢乜事,心諗唔通條友咁夠薑揸鳩Jolly姐個 波?佢話原來果晚佢地幾好傾,講開話又幾近Jolly姐屋企,咁條友咸咸濕濕諗住送佢返屋企順便整個下文,佢話就話落車果陣係咁咦錫左佢一啖跟住就賴左 野,我老母系都唔信佢啦,屌你兩個成年人,整個goodbye kiss就報警,玩鳩我咩?
我問佢,呀乜生,老老實實,你係咪有咸濕人?
邊知佢喊到好凄厲fi呢fat呢咁話好真係無
咁大家都係男人,雖然Jolly姐唔係話好正,但我都唔排除條友餓狗搶屎,唯有第日再去問下Jolly姐
後來我先知,其實我唔需要去搵Jolly姐,呢個諗法實在太天真太native,因為第朝我地鋪都未開呀Jolly姐已經call行曬馬係我地門口,佢老母系佢搵律師黎喎,話因為我地公司既不當安排而令佢被人非禮,要求賠償,嘩,我真係俾佢吹到啤一聲
都唔好話佢搵個律師黎隨時貴過我地可以賠到俾佢,佢仲要好撚認真咁屌鳩我地話我地搵埋d狗屎垃圾(Jolly姐原句應該無咁粗俗)信唔信佢爆料俾乜周乜周聽搞到我地公司名譽掃地諸如此類啦
我呢一世都記得佢攞隻爆曬青筋既手指指撚住我個鼻係公司門口商場裡面人來人往幾十人望撚住既情況底下屌柒我既個畫面,嘩,我真係果下頭都痛埋個腦one一聲幾乎暈低咁滯
後來呢,咁我地公司唔係話好大,但係都叫老字號,呀事頭婆又度縮唔想賠錢,結果搞黎搞去搞到我,搞左一輪話個套餐比Jolly姐,期間仲要又唉又西好似求佢要咁,係呀,件事完係完撚左,但係我既惡夢正式開始....


text:
尋晚夜晚睇電視重播,睇住高比拜仁帶領湖人擊敗魔術贏得NBA總冠軍,Kobe仲當選今年MVP(最有價值球員),終於贏度屬於自己o既總冠軍(唔駛再俾人話係靠同O'Neal一隊先可以捧盃).
諗番起Kobe初初出道,自以為是目中無人,作為新人竟然關鍵時刻霸住個波浪射,當年見度佢射出air ball,亦都忍唔住笑佢抵死.不過經過咁多年,睇住佢進步(雖然仍然獨食,不過都算有改善),今日攞到MVP亦替他高興.
如果你因為考試錯過咗Game 5,可以睇番下面精華:
上youtube發現一樣有人記得kobe當年o既airball,大家一齊重溫吓:
今晚睇番之前推出o既《籃球小王牌》,之前諗住漫畫教籃球可能幼稚啲,所以無睇.睇咗第1冊,同想像中差唔多,啲漫畫誇張,故仔唔算精采新奇,但係當中講吓籃球技巧,我最欣賞佢有「籃球經典金句」環節,啲金句真係有啲意思,「掌握籃板球就能掌握勝利」好似籃板王諾文都講過;「與其防守射手,不如防守傳球者」姑勿論你同唔同意,起碼都令你諗一諗,可能有所啟發.
本書除咗教吓你啲基本籃球技巧,仲有少少科學原理,例如點解射波有旋轉易入啲……如果你鍾意打籃球,遲啲可以借黎睇吓,我就諗住聽晚睇埋第2冊……
無論係《籃球小王牌》主角江大同,抑或係現實中o既Kobe Bryant,只要努力鍛鍊(本書教人每日射二三百球,我記得有唔少NBA射手就係每日射成1000球),終有一日做出佳績!
希望你也可以成為戲劇小王牌,小提琴小王牌,大食小王牌……


text:
5:20pm就o黎到蓬萊軒神宮店,雖然話6:00pm先論到我o地,不過希望早D o黎到可以早D有位呀!報到o左之後,入o左去間房仔坐住等,原本預o左要等好耐,點知等o左十分鐘都唔駛就有位嘞!
職員帶o左我o地上二樓,真係好,比o左張4人枱我o地,好闊落呀!(見好多兩個人o既都係坐二人枱哩!)
畳畳米,要除o左鞋先可以入o黎呀!可能唔多慣,坐o下坐o下隻腳屈住有D攰哩!
最初職員比o左本日文Menu我o地
後o黎知道我o地唔係日本人,就比o左本英文Menu我o地嘞!
蓬萊軒係o係1873年創業,鰻魚係加上特製o既醬料用備長炭o黎燒.燒出o黎o既鰻魚真係非常非常好食呀!
呢餐JPY7,150
o野食未o黎,又影o下相
不枉要等4個鐘(其實都無點等到,o果4個鐘我o地去o左第到呀!),完全係值得o既,從來未食過o甘好食o既鰻魚,鰻魚燒得好香好香,幾種食法又各有特別之處,整個旅程食過o甘多o野,蓬萊軒o既鰻魚飯係最令人回味呀!
先o黎個前菜,不過我唔多鍾意食漬物呀!
等o左10分鐘左右,期待已久o既鰻魚飯終於o黎嘞!我同老公每人一碗
打開蓋,木羹就放o係飯面
個鰻魚飯o既份量一D都唔細呀!
只係睇,就已經覺得好好食嘞!
呢o度o既鰻魚飯有4種食法(其實應該只係3種呀!),所以要將個飯分4份.第一份係咩都唔加,試o下原味鰻魚飯.食第一啖,好感動呀!從未食過o甘好食o既鰻魚飯哩!
第二種食法,係加蔥加Washabi加紫菜,撈暈,會發覺比咩都唔加更加好食呀!
第三種食法係,除o左加蔥加Washabi加紫菜,另外再加個湯,變o左鰻魚湯飯,不過呢種食法我同老公都麻麻地哩!
最後係揀一種最喜歡o既食法再Encore一次,我同老公都再試第二種食法,加蔥加Washabi加紫菜,o甘樣係最好食呀!
個鰻魚飯跟o左個清湯
另外要o左個烤鰻魚肝,都OK呀!原來鰻魚肝好滑o架!加埋個小小辣o既調味粉就仲好食哩!
6:30pm食飽飽,走嘞!
走o既時候,發現o係地鐵站有個蓬萊軒o既指示圖哩!
小提示:-


text:
- 被逼睇左好多齣av後, 好不容易終於抵達搖晃塔. 搖晃塔, 顧名思義係識得搖晃既塔, 我心諗, 好地地一個塔竟然會無啦啦識得搖, 幾有趣, 幾神奇.
- 好客的夏搣再度發揮好客之道, 佢冇畀錢, 直接伸手入去小食亭個爆谷機拎左一大堆爆谷出黎食, 仲分左一堆畀我., 手法純熟到我以為個小食亭係佢開. 但職員淨係望下我地又冇出聲, 完全冇打算收錢.
- 夏搣說, 過多十五分鐘個塔就會郁. 我好期待, 對呢個塔充滿幻想. 個塔唔單止識郁, 仲識得係特定時間郁, 諗下都覺得amazing.
- 過左陣, 夏搣話佢要上去塔頂, 叫我企係地面睇, 仲叫我要拍video. 我覺得好奇怪, 點解淨係佢一個人上去, 我冇得上. 而呢個時候, 在場既所有人都圍晒埋黎塔下等睇表演咁既樣. 半分鐘後, 夏搣上到塔頂, 開始用力搖/推塔頂既一條木柱, 搞到成個塔都微微咁抖動.
- 現實同幻想之間, 真係往往都有條鴻溝. 我想像中既搖晃塔, 係會無啦啦好似啪左丸咁狂fing喪fing猛fing左fing右fing, 而且參觀者仲會入去個塔度感受個塔既晃動. 點知原來只係因為有人搖佢, 先至輕輕咁抖動, 抖動幅度連一個尿震都比唔上. 而且參觀者仲只能在塔外空地觀看, 冇得入內參觀.
- 由於我覺得太震驚, 兼且誤以為呢d抖動只係序幕之後會更加搖, 所以冇拍video. 一場黎到, 原來係冇得入去參觀個塔既結構, 淨係睇個塔震到尿震都不如. 真係大開眼界, 好彩唔係特登黎.
- 後來上網查, 發現原來因為個塔久經年月有損壞, 所以而家已經禁止遊客隨便上去搖.
- 回程, 路經生果店, 我去挑生果, 好客的夏搣再度表現到好似自己鋪頭咁, 直接去切左幾舊哈蜜瓜黎食, 又分左d畀我. 老老實實超好味, 好甜. 不過重點係間鋪既職員阿哥們又係完全冇話我地亦冇收錢. 仲沖茶畀我飲. 呢班哥哥好驚訝我飲茶唔落糖, 佢地話飲茶一定要有糖, 邊講邊拎粒方糖出黎, 浸一浸d茶, 然後成粒塞左入我口-___- 佢地話呢個浸一浸含一含既招式先係正宗既伊朗飲茶方法. 媽, 好甜啊.
- 呢班阿哥好似對我相當有興趣, 全部人目不轉睛咁望實我, 仲chok一副懶係好型既笑容出黎(王大陸個d咁既笑法), 仲源源不絕咁幫我添茶(不過冇再逼我食糖). 相當好客.
- 買了桃桃和啤梨後, 終於, 回到酒店, 告別夏搣. 被夏搣轟炸大半天後, 身心俱疲, 整個下午都在房裡hea, 好頹廢. 容許自己頹廢都係旅行既一部分吧.
- 晚餐, 去酒店對面既靚餐廳Restaurant Shahrzad, 寂寞星球有介紹. 一入去, 感覺好震撼, 裝修超級靚, 我覺得間店靚到值得變做景點, 唔食野淨係黎睇都值. 可能我太早去(6pm), 成間餐廳得兩檯人 (但tripadvisor見到有人話要四日前訂位).
- 寂寞星球推介chelo fesenjun(上網睇話係石榴合桃雞), khoresht-e mast(上網睇話係牛肉乳酪), 烤羊肉. 今次試頭兩樣. 再加罐可樂. 因為係一個被美帝制裁既國家飲可樂, 感覺應該好特別.
- 結果碟碟都好大碟, 食到好飽.
- 番紅花飯(附牛油一盒). 食落有股清香, 由於中東米本身都好乾身, 所以D飯粒粒分明, 撈D牛油落去中和下唔只冇咁dry, 仲好香. 原來牛油撈飯咁好味, 返香港要試下咁樣食.
- 石榴合桃雞, 雖然賣相一般, 但味道其實唔錯, 甜甜地, 係有D鞋口同濃味左D. 雞潛藏左係D汁下面, 份量好多, 應該有半隻雞. 雞完全冇吸到D汁, 味道似媽媽煲完湯個D雞. 相信D合桃汁同雞只係分開煮完之後淋埋一齊. 不過味道都唔錯.
- 乳酪質地有別於我認知裡既乳酪. 呢個係杰既,有黏性既, 反轉隻匙羹D乳酪都唔會跌落黎. 由於加左番紅花, 味道同飯一樣有清香, 但牛肉我搵唔到係邊, 只係個PAT黃色野入面有一絲絲好似南瓜咁既絲. 印象中唔算好甜, 我鍾意個乳酪多過雞, 味道岩食D.
- 食食下有個洋人一條友入黎食, 手上仲拎住本寂寞星球. 佢個樣懵懵下, 睇完一輪英文餐牌後結果都係指住本寂寞星球上既字畀侍應睇. 而結果, 佢點既野同我食緊既係一模一樣. 仲要都係飲可樂.
- 可能佢都發現到呢一點, 於是係我食完野埋完單起身準備走個陣, 我地展開交談 (又唔一早開始吹水, 走緊先黎傾...). 佢係澳洲人, 而家係布魯塞爾做野, 之前曾係港大exchange讀cs, 仲改左個中文名, 仲曾經係北京做野幾年識普通話, 仲識少少簡體字, 我好驚訝, 咁都遇著個黎過香港exchange既人. 結果吹左大半個鐘, 我呢D唔慣同陌生人交流既柒毒好少會同人吹到咁耐. 搞到佢d野食凍晒都未食完. 不過佢好似唔知頭唔知路咁就黎左伊朗, 佢黎伊朗旅行但連波斯波利斯都未聽過, 好誇張, 仲少做 research 過我.
- 返酒店食今朝買既桃桃. 好甜啊. 好好味啊.
- 房間電話響起, 酒店reception話夏搣搵我, 下一秒我就聽到話筒傳來夏搣把聲. 佢又想游說我包車, 我堅持唔駛, 佢仲話隔住個電話講我唔understand, 叫我落lobby兜口兜面傾. 我才不要, 佢好似嬲豬, 拋下一句ok up to u就收線. 做乜姐佢. 真係講錢傷感情.


text:
我諗我老婆已經無藥可救啦.泡菜毒已經入咗腦.我吔其實都已經有咗兩個可愛嘅囡囡,佢竟然要我同佢自制名星相.我都唔知乜水係『朴有天』,點解要我上網揾佢啲相同埋要組合一張佢嘅『靚仔』相.點解?
Crazy
今年我吔旅行嘅地方選擇咗泡菜國『韓國』嘅首爾.去泡菜國係因為老婆應該中咗泡菜毒.其實講真,男人真係無乜野好玩.行行行,等等等.成街只係得化妝品.好在今次老婆揾啲嘢食都算 ok.如果唔係真係大擭.大家有興趣嘅話可以去我個 online album 睇吓今次啲相.
2012 泡菜國之旅相簿
影咗咁耐相都未試過認真咁做本相簿出嚟做個記念.今次去完新加坡之後,好用心咁係 iPhoto 終於做好本相簿.跟住再 send 埋去 Apple 到印製埋.出咗黎個效果都唔錯,我覺得到值得做.你地都試吓啦!
今日喺我同 Queenie 擺酒十二周年記念.講真,無乜特別嘅慶祝活動.不過,搵吓那些年,我們擺酒的相片懷念一吓.當年我可以抱起佢跑足一個 Ballroom,不過今日我諗我抱住佢行一個 Bedroom 都唔掂.真喺唔那些年都唔得.
一直以來都想諗個中文名比我個網誌,但係諗嚟諗去都諗唔到.今日突然靈光一閃,有喇,終於諗到喇.唔知係唔係同老婆拍咗拖十七年,諗返起時太多感觸呢.從今日起,我個網誌嘅中文名就係「寫我晴心」.晴心兩姊妹係我地最愛,最驕傲的作品.
今年晴晴七歲嘅生日我地無同佢搞生日會,只係一家人去左日航酒店食咗個 Lunch Buffet.不過大家都食得好開心.仲有心心朝早唱咗首生日歌比家姐添.
心心由上星期五開始病,發高燒成 39.9 度.真係比佢嚇死.睇完醫生話佢係手足口病,經過差唔多一個星期佢終於好返.不過就算佢病咗都不忘搞吓笑,就係佢同我改咗個英文名.識我嘅人都知我無英文名,又最怕魚.誰不知有日放工返到屋企佢竟然話幫我改咗個英文名,咁我未問吓佢叫做乜囉.點知佢幫我改咗 Fish 做英文名.真係唔知好嬲定好笑,點都好,我覺得個名幾型.不過如果你地叫我做 Fish 我未必會識回應你地,所以你地叫返我個中文名啦!哈哈.
又到咗一如以往嘅泰國探親遊.不過今年有啲特別,就係可以去埋布吉.布吉的感覺真係同曼谷有啲唔同.雖然今次我睇唔到籃天白雲,但係可以見到兩個囡囡成日好開心咁游水.又係另一種享受.十一日嘅泰國之遊,好快咁過去.希望可以快啲再去啦!
有時間可以去吓我個 Online Photo Album 睇吓.不過今次無乜靚相,只係旅遊記錄.
今年暑假晴心媽媽安排咗我地一家大細去北海道旅行.今次嘅旅行主要係飽覽北海道嘅夏之花《薰衣草》.我地去咗四五個花場,又去咗旭川動物園,仲有食咗好多好嘢.不過,今次真係有少少失望,我去咁多次日本從來未試過一樣野都無買返香港,係一樣都無.就算最後一日去咗新宿,都係空手而回.因為啲日元真係貴都無理由,次次想買之前計一計.嘩!真係貴到離晒譜.想睇今次旅行嘅相,請到我個 online 相簿睇吓啦!
北海道之風景相
北海道之風人像相


text:
11/19/11星期六,我地睇完賽車四點幾,CC話要去唔知XX教堂幫佢家姐影相交功課,未去澳門之前佢已經講過,所以我都不以為意(加上嗰日我全日都未瞓醒,撘咗半個鐘的士過去仲瞓足全程(=.=),落車之後男主角喺外面講緊電話,我諗住佢傾緊公事就冇理佢自己行咗入去敎堂,嗰時我仲吽下吽下唔知發生咩事,CC叫我行去台前,我就好聽話咁行咗過去,但其實我都唔知要做d乜!
睇下個敎堂入面幾靚 ~
我一轉身,見到男主角突然出現咗喺我面前,手拎住一束好靚靚嘅黃色絲花圍住好多個阿JACK公仔頭,呢一刻嚟得太突然喇,我完全冇諗過佢會喺咁嘅環境下同我求婚(唔係!應該係冇諗過佢會求婚!),所以除咗笑同喊同笑之外,我都唔知比咩反應同講咩好!
我就話冇心理準備啫,原來男主角包包已經同我幾個好好好朋友籌備咗呢單嘢好耐,準備道具,計劃行程,諗定對白,但點知...佢一行埋嚟就震到講唔嘢,只係隠約聽到佢講咗幾句說話,最後講完“嫁比我!”,跟住就跪低拎咗隻介指出嚟!咁我梗係up頭應承啦!就係咁,簡單驚喜又感動嘅求婚任務完成了!
睇下我嘅戰利品 ~ 我最愛嘅阿Jack呀!!靚到呢!
事後好友們都投訴聽唔到內容,錄音嘅收唔到音!傻嘅!
我企正喺佢面前都聽唔到,其他人又邊有可能聽到呢!??後來佢比番份稿我睇先知佢up過d乜!
多謝好友們嘅幫忙,同我分享人生中最大嘅喜悅!嚟返張大合照先!!
路環聖方濟各教堂 (華仔拍遊龍戲鳳咪喺呢樹求婚囉!)


text:
2015年5月26日 星期二
Chivalry is dead ? (教會單身事工系列二十七)
由於過往教會比人教到一碌木咁,所以牧師去到大家嘅適婚年齡,就會成日「教」班男仔,出去一大班食飯,就記得幫女仔斟茶,夾餸,篳湯呀,見女仔拎重野就要主動幫手呀,出完街就一定要送女仔返屋企,到門口果隻喎,不過就記得唔好入門口,以免你地有機會做錯事.不過有時我幾想同呀牧師講,由於地產霸權嘅問題,好多年青人已經無能力自己搬出黎住,送埋人入屋飲杯咖啡其實好安全架,因為一定有屋企人係到,有幾何成屋人出晒街丫!我又唔明做乜夜媽媽要飲咖啡啦,之後唔駛訓咩!送到宿舍樓下而附近有巴士站就似乎仲危險.
男仔願唔願意做呢堆野,有時候都係會視乎女方嘅態度,正所謂紳士配淑女,如果個女仔覺得身邊D男仔無乜紳士風度時,有無諗過自己無乜淑女表現呢.即係,我曾經試過係教會,見到一位姊妹拎住野出門口,我行前幫佢推開門,就係呢一剎那,佢停左係到,然後全身上下咁打量左我一野,然後就行左去,唔該都無聲,淨低我一個茫然若失咁推住對門.
牧師可唔可以簡單都教一教班姊妹,社交場合上應有嘅禮儀,而唔好成日針對住班男仔呢.即係好似打乒乓波咁,我連開幾個波過對手佢都無諗住打返過黎,你黎鑽研我開波技巧,咁有乜謂呢.
當然,行走江湖係要有一定社交禮儀,斟茶,夾餸,篳湯,送人返屋企呢D就梗架啦,但係咪做完呢堆野,就會得到女神青睞呢?我試過問返一D女仔,會唔會因為對方斟茶遞水管接管送幫手拎重野而增加好感,係咪會見到個男人抬住樽蒸餾水係 office 行過會覺得好Man,有所加分時. 大家有個共同結論就係,妖,咩年代呀!仲搞咁多野!當然會有D小舉動會令人覺得好窩心,例如杯熱檸茶黎到你問佢要落幾多糖,但往往係建根於本來就對你有好感之上 or 你有金城武咁靚仔.本身對你無乜好感嘅話 or 你成個八兩金咁樣,只會嫌你煩,甚至覺得冒犯,做乜我飲檸水唔篤檸檬你都要記住,食餐飯都搞呢搞路,去美心飲餐茶都諗住幫人拉凳.鍾意就係鍾意,你做乜都有用,唔鍾意就係唔鍾意,做乜都唔啱.我唔同大家講彌子瑕個故事咁古典喇,有與趣自己 google 啦.
訂閱: 張貼留言 (Atom)


text:
時間真係過得好快呀,不知不覺狐 BB 今日半歲大喇;狐媽媽成日都覺得狐 BB 仲係初初出世咁,但係原來佢已經長大咗好多好多喇,同之前相比,真係有好大分別!
狐媽媽同狐爸爸無為狐 BB 準備任何嘢,只係為佢準備咗 1 份"禮物",就係保障佢健康嘅 3 支針!
約咗 3:45 去健康院,去到又係先磅重,狐 BB 而家有 6.4kg,雖然係中細碼 B,但係只要佢跟番佢自己嘅生長線上就無問題喇!
磅完重就入房見姑娘,今日要做 3 個 test,分別係自己坐喺度,扶住企同埋雙手攞嘢;因為係最後 1 批 BB,所以姑娘叫狐媽媽先去藥房攞退燒藥再返黎,留低狐爸爸陪狐 BB 做 test;攞完藥返黎狐 BB 已經做完 test 準備去打針喇!
聽狐爸爸講番,狐 BB 原來坐喺硬嘅地方已經坐得好好,扶住企亦都唔錯,係雙手攞嘢嗰度唔係幾理想;因為狐 BB 八卦,喺準備開始 test 嘅時候咁啱有第 2 個姑娘入黎問嘢,結果打斷咗狐 BB,個衰妹掛住望人地唔專心做,結果當然唔理想喇,不過姑娘都話 ok pass!
之後到打針,狐媽媽整親隻手未好番,驚狐 BB 打針嗰時會爭扎再整傷,所以今次由狐爸爸負責抱住,狐媽媽負責分散狐 BB;狐 BB 可能開始知道痛,打第 1 針已經開始喊,第 2 同第 3 針當然喊到收唔到聲,用玩具引佢都起唔到作用,要慢慢氹番先收聲!
打完針原本打算買個蛋糕仔同狐 BB 慶祝,點知唔記得咗;狐爸爸狐媽媽無乜所求,只求狐 BB 健健康康,開開心心咁長大就滿足喇,生日快樂呀!


text:
三 條 仔 原 本 好 地 地 企 岸 邊 , 玩 潑 水 影 相 , 點 知 影 完 行 返 埋 岸 , 辰 亦 儒 同 汪 東 城 即 刻 轉 身 夾 攻 吳 尊 .
好 在 吳 尊 生 得 大 隻 , 佢 兩 個 推 極 佢 都 唔 郁 , 避 過 濕 身 一 劫 .
最 慘 都 係 辰 亦 儒 , 瘦 到 得 棚 骨 , 毫 無 反 擊 之 力 .
上 星 期 台 灣 組 合 飛 輪 海 四 位 成 員 吳 尊 , 汪 東 城 , 炎 亞 綸 , 辰 亦 儒 , 齊 齊 飛 去 深 圳 大 梅 沙 沙 灘 , 拍 攝 新 一 輯 優 閒 服 廣 告 .
貴 人 出 門 招 風 雨 , 飛 輪 海 更 加 引 飛 機 大 炮 出 現 , 事 關 佢 由 上 海 出 發 去 深 圳 , 咁 遇 上 空 中 軍 事 演 習 , 航 班 受 阻 延 誤 , 最 後 四 子 清 晨 六 點 先 到 深 圳 , 仲 要 無 得 休 息 , 即 刻 飛 車 去 海 邊 開 工 , 不 過 品 牌 商 出 到 三 百 幾 萬 港 幣 重 金 禮 聘 , 少 陣 都 要 .
由 朝 早 九 點 影 到 黃 昏 五 點 半 , 臨 近 收 工 時 間 , 汪 東 城 同 辰 亦 儒 忽 發 奇 想 , 夾 埋 諗 住 推 吳 尊 落 海 . 飛 輪 海 變 飛 落 海 , 但 話 晒 吳 尊 係 健 身 室 老 闆 , 生 得 大 隻 , 馬 步 又 夠 穩 , 汪 東 城 同 辰 亦 儒 二 合 一 都 推 佢 唔 郁 . 整 蠱 行 動 失 敗 , 佢 兩 個 於 是 叫 埋 吳 尊 , 走 埋 去 企 海 邊 影 相 炎 亞 綸 , 三 個 夾 手 夾 腳 推 佢 落 海 , 嚇 到 炎 亞 綸 大 叫 救 命 , 連 底 褲 邊 都 露 埋 .


text:
Friday, February 27, 2015
台北之旅 Day 2 野柳,水簾洞,九份,平溪
第二日我地book左個司機載我地去九份,其實都無點study過要去d咩地方,大約知道想去九份老街,平溪放天燈,又聽聞過拍《那些年》的菁桐車站等.
司機王大哥10點10分準時到酒店接我地,都唔駛我地講佢已經話呢日會帶我地去呢度,呢度,呢度等,已經plan好晒行程,我地索性任佢發揮,唔駛煩!
沿途見到一些景點都主動停車叫我地去睇同影相
本來影下海岸,點知有人開檔妹妮又有幫襯
路經另一個亭又影下相,原來呢度係野柳地質公園範圍,海岸的石頭都被風沙侵食到滑嘟嘟
海邊岩石都有不同形狀
王大哥話呢度係婚紗相熱門景點呀
而家企既地方就好平滑,但唔會跣腳
妹妮話好似去左木星喎
我地係呢度都影左好多相呀
無聊下又影下我地個影
地下的橫紋都幾特別,平時我地係香港都好少有機會去睇下石頭,呢日就有機會了
跟住我地再去地質公園參觀
呢度就係出名既女皇頭了,後面呢個係複製品,因為真既女皇頭就快要斷,所以做一個翻版比遊客影相
原來行出去就見到好多天然可了,全部都奇形怪狀架!!
呢個就係正版女皇頭了!見到有條長隊要埋去影相,而且好大風,於是我地放棄了,影張相算吧
其實仲有好多特色石頭,但係大風關係,我地都無逐個搵出來
坦白講無人在附近既女皇頭影相又真係幾靚既!但而家圍住咁多人...
除左石頭,地下都侵食到一個個洞,裝滿水好得意呢!
爸B嫌大風有d吹到頭暈
仲有金錢豹添
離開公園出面有個賣手信的小商店街
差不多一點了,王大哥帶我們去了附近午飯,爸B邀請佢一齊食.王大哥行健談,所有話題都可以講一餐,不過呢一餐唔算貴又幾好味!
呢隻雞d皮係爽既,即係平時睇烹飪節目要浸冰水令雞皮爽口果d
飯後去到一個叫水簾洞既地方,王大哥話係以前日本統治年代一個鍊銅同鋼既地方,現在海面仍有很多銅等礦物,導至海面呈陰陽兩色.山上面就係以前既鍊銅廠了
山上突然開始大霧了
我地上山就可以清楚見到海面係兩截色了
呢座以前都係銅廠之一
山上有3條呢d煙通,據說係當年日人想把廢氣排上山頂,減小污染
而附近好多石頭都變成黃色添
去到瀑㳍了
跟住再到一個廟...其實都唔知叫咩廟呀
只知去到見到呢個銅象,話有兩頓重
附近有櫻花又比我地落車影下相
剛剛我地就從呢條9曲13彎駛上來,原來呢個係拍《頭文字D》既景點之一,的確有好多灣呀!
之後我地到達"黃金博物館"
呢度好多日式建築,可以參觀舊時日式住宅間隔
我地行去到去一個咖啡室,呢個地方都幾靚,但係未見到有咩黃金特色
見地圖原來地方好大,我地只係參觀左部份就算...因為見有一條上山長石梯,妹妮話唔想'登高'
以前掏金係就從一堆沙入面慢慢洗出黎架
閘口有日本油紙遮借來影相呀
以前金礦車呀
去完黃金博物館,我地終於去九份了!!其實成個行程,我地淨係識九份同平溪咋. 第一次到九份,成條術都係賣手信同小食,但係同印象中平時睇相果d好似唔同樣既?
第一試係花生雪糕,因為妹妮一直都話想食雪糕,但係佢又唔鐘意食花生,不過呢款係用花生糖磨d花生碎用卷埋雪糕
雪糕都未食完就去左食豆腐角
鋪入面都幾懷舊架
跟住行過呢間賣陶磁笛,呢位師傳仲係度替d笛上緊漆
全部手繪都幾靚架,雖然得幾個孔,但係都吹到生日歌架!
妹妮都揀左隻簡單既鴨仔,本來想買貓仔,可怕貓仔得番大隻無迷你啦
未完成的迷你貓仔,好cute架
其實九份有d似赤柱既遊客街
原來行晒條街轉個灣先係平時見雜誌影相好多燈籠掛出黎果度,聽聞《千與千尋》卡通入面既街就係原自呢度架,的確好有特色好靚呀
由下影上去先靚,可惜我地爸B對攝影攞影亳無觸角,居然叫我地企埋牆邊影,都睇唔到後面燈籠高掛既效果
之後去到平溪,已經天黑了.最近見人post相多係日間放天燈,呢日我地就夜晚放,王大哥話夜晚放先最睇到天燈上左天既效果.我地隨便入一間天燈店買左個天燈(約NT$200),於是就猛寫願望,叫妹妮盡情寫自己心中想既野,唔一定係拜年賀詞架,佢就寫左想做皇后 T_T
小朋友都係好簡單,想去下迪士尼,最sweet係祝爸媽工作順利啦
寫寫下天燈出面突然有火車行過呀,所有係路軌寫天燈都要暫時讓路,等火車經過後再搬回再寫,好彩火車半小時先有一班
我地都寫好了,準備放天燈了!多得店員好體貼幫我地揸機影相,仲影晒4面!
影晒相,放手了!天燈升上,希望天公收到我地既祝願啦!
雖然天都黑晒,其實當時只係6:30咋!我地回程了,出返市區去爸B平時公幹去開既日本餐廳晚飯.
爸B極力推介呢碗四寶魚生飯,有toro,海膽,三文魚籽同火灸白身魚(味道有d似銀雪魚),又真係好好味呀!妹妮食左兩碗,都係約HK$60/碗
另外呢個燒明太子唯山先正,唯山本身無咩味,但係明太子好甜,一齊食都好好味
飯後去左年宵市場,爸B話呢度氣紛好過香港好多!呢晚真係好多人呀,仲好迫添
又係雪糕時間!
呢日雖然坐車多,但係玩左成日都攰攰地,於是我地行左一半就返屋企了
Subscribe to: Posts (Atom)


text:
「選擇」
不論創業也好打工又好,其實每日都會遇到好多選擇題.創業當然希望有生意,但係有時真係要考慮團隊嘅承受能力.有時真係唔係唔想做,而係如果格硬接咗單生意返嚟之後做死自己嘅團隊,或者會得不償失.當然好多時都會掙扎接定唔接,接就玩死自己,唔接就無錢開飯,所以有時真係兩難.有時真係唔係話多勞就多得,而係要平衡整體嘅經濟效益!
「不等」
其實要營運一盤生意真係唔係一件容易嘅事,因為唔係一加一就等於二.好多時你會諗請多一對手就會多一個人做嘢,咁即係可以做多一倍嘅嘢.但係有時未必係咁,因為有時請多個人返嚟反而拖累咗整體嘅工作效率,所以人多好辦事真係唔一定啱!而接生意亦都係一樣,有時真係贏粒糖輸間廠,真係試過一個原本三個月做完嘅項目竟然做咗兩年,咁你話係唔係蝕晒大本?
「得失」
以前係大公司當然就係無得揀做定唔做,因為都唔輪到你控制,而且做又三十六唔做又三十六,就算你幾唔想做都好都無辦法!但係當自己做生意嘅時候亦都會有同樣嘅掙扎,因為邊個唔想接啲大生意先得架,但係有時無咁大個頭真係無辦法帶咁大頂帽.所以有時真係要量力而為,唔好為做而做.因為一加一真係唔一定等於二,多勞唔一定就多得.
Also published on Medium.


text:
我最近都比較忙, 又要練跑, 練波, 補習同埋返馬會.......
我其實同左自己講, 如果第一個sem GPA唔過3就唔做馬會, 但係好彩有soho爺, 勤少, 阿幸, 4pat野等(如果寫少左唔好嬲ar!), 比我預計好好多ar!
但係再做落去都唔係辦法, 我自己時間都唔夠(星期一至五都full唒). 好彩神都保守我, 0係月中有一份新0既補習!!
講起份補習, 真係神0既恩典. 其實我第一日去補習時, 佢個mother同我講之前仲有一個人睇左佢個post, 上過去同佢個仔補過習, 所以我上去都係比佢做個比較. 其實佢咁同我講都已經係好好架la, 起碼都好坦白. 但係佢之後問我有冇宗教信仰? 我心諗, 點解佢會咁問我0既, 唔同佢都係基督徒? (事後我問返我補習billy, 佢話佢自己有返教會, 但係佢mother冇) 我開始同佢補習la, 我發覺佢識好多野, 可能佢仲勁過我 (我都覺得自己應該學多d野, 如果唔係真係goodbye都得). 但係我覺得我真係幫唔到佢d乜, 一來佢要補全科, 叫我去補中史, 真係等於叫個文肓去睇書......而且佢自己logic上都好勁, 所以science都冇乜問題. 所以我同佢補完之後都同佢mother講返我真係幫唔到佢個仔d乜, 比返d意見話同佢個仔買d習作做下就得, 如果另外一個得0既話就請佢la! 其實我覺得我最誠實都係尼次, 我都唔知點解? 其實我都幾需要尼份工, 如果冇尼份工, 我就唔可以唔做馬會!! 但係我都講左law, 預左都係唔做架la! 佢話會係夜晚覆我, 但係我夜晚要返工, 我都係第二朝先覆返佢. 我諗住佢話請左第二個, 但係佢竟然同我講話請我!! 我聽到都有d唔相信. 之後我問佢第二個人唔得閒呀? 佢俾我0既答案係佢冇考慮過佢. 真係好surprising!! 我真係諗唔到有乜埋由會請我....唯一可能0既係神0既同在, 真係好保守我! 而我都諗住0係馬做埋個新年就quit, 專心讀下書同埋玩下.
我尼年都好忙, 冇時間同屋企人, roommate玩下, 開心咁享受住宿0既生活. 希望我可以真係開心咁過埋尼個sem la!!


text:
呢間有d特別, 佢話我d頭髮薄, 所以用粟米夾幫我成把頭髮夾一次先, 咁樣會厚d, set頭會好睇d, 呢樣我真係第一次見, 不過...夾左好耐囉, 真係想瞓覺!
講化妝先, 首先我最concern既右眼皮, 佢一開始係睇唔到, 幫我上粉, 個時我都幾失望, 點知到佢搽eye shadow, 就發現左我眼板係有少少唔同喎, 就幫我貼左條好幼既膠紙, 我又即刻對佢有返少少信心, 對眼佢都搞左幾耐, 不過化完出黎好鍾意, 可能佢揀左我鍾意既紫色啦, 唯一唔滿意就係眼睫毛, 佢對假睫毛真係長得好誇張, 我唔太鍾意呢d咁誇張既妝囉, 佢話到時可以揀返對短返d既睫毛喎!
九點幾我男友同佢個fd上到黎等, 佢好奇怪點解咁夜都未搞掂一個造型, 冇計, 佢夾頭真係好耐, 夾完粟米頭再夾曲, 用左好多時間, 到十點佢終於叫做搞掂, 足足用左三粒鐘時間先搞掂個褂look, 雖然係幾好, 我男友都好鍾意, 但真係好耐, 個mua-brenda問我整唔整埋晚裝頭, 佢應該都feel到唔好意思, 我問佢要幾耐, 佢話要半個鐘喎, 我即刻話唔駛了, 佢兩個男人肚餓喇, 好快就走左, 或者佢都知自己係衰左, 卡片都係要我問佢攞先俾我!
落到去食野, 佢地都話就算化到好似李嘉欣咁靚都冇用, 最重要係時間囉, 佢主場都咁慢, 換個頭又話要半粒鐘, 呢d真係冇可能, 最搞笑係開餐一刻我先發現原來頭先佢冇幫我搽唇膏囉!


text:
2009年7月2日星期四
情迷法蘭西 - 馬賽 Marseille
如果想深度遊普羅旺斯既話,其實仲有幾個小鎮值得一遊,不過我地就行夠喇!今日離開Avignon出發去Marseille,坐TGV / ter都得,車程大概一個多小時,馬賽其實係屬於Provence區,但係景色風情就截然不同,哩到好中地海Feel,有人話馬賽係全法國最亂最污嘈既城市,泥到之後發覺此言非虛,都唔明點解竟然會聽個 friend 講,一定要泥哩到囉!難道我真係為左佢講個seafood platter泥既!?
馬賽 Marseille 馬賽馬賽以漁港著名,Saint Charles 火車站一出好容易就搵到條大馬路Canebière,一直行就可以去到舊港,我地訂既酒店都好近大馬路,所以交通都好方便,不過由於我地坐夜車,去到已經天黑就向哩短短十多分鐘既路程,沿途已感覺治安有點亂.夜遊人要打醒十二分精神!
舊港 Vieux Port* 從火車站行去舊港大約20分鐘到啦,坐地鐵又得,好方便,每朝都有Fish market向到擺檔,不過規模唔好細,冇乜好睇!發現哩到賣既都係D下價魚,好似石九公咁,唔怪得哩到既馬賽魚湯咁出名啦!但係賣成€58/客就認真誇張喇,有錢都唔飲啦,香港西貢都有鮮味無比既魚湯飲啦,重要係跟餐送架麻,每人$600蚊叫埋瀨尿蝦,鮑魚同膏蟹都唔使咁貴啦!
守護聖母教堂 Basilique de Notre-Dame de la Gard* 向舊港前有巴士#60去到教堂門口,超方便又係€1.5/位,哩到搭車有到好,就係可以俾你一小時時限,即係一個鐘頭內隨意上車落車喇!個人認為馬賽唯一值得去睇既就係哩個景點,因為可以睇晒整個馬賽港,仲唔收入場費添幾好呀!
隆夏宮 Palais LongChamp* 去哩個景點可以坐地鐵€1.5向Cinq Avenue站落車,免入場費.從外面睇個公園都幾靚,上到去就聞到有厠所味,同埋d石像又被人塗鴉左,觀賞價值大降!
下一篇:情迷法蘭西 - 尼斯 Nice
位置: 法國馬賽
訂閱: 發佈留言 (Atom)


text:
今日唔使返工,瞓到自然醒,爽呀!唔使返工就梗係陪對孖寶去下街街啦!不過首先要去Ikea return嘢,同時又要買嘢!
出發啦!小公主一見我拎起架手機就閃開唔肯上鏡,隔離件肥仔就比我偷拍咗都唔知,哈~~~
最筍係今個weekend係Ikea買滿$150,就可以食免費餐,食咗幾錢就係你買嘢張單扣番比你.
既然係咁,梗係食咗先算啦!趁仲係福利期,出下村偷食都ok啦!而且我食咗兩粒Ankang消脂甲殼寶打底.
呢件朱古力慕絲蛋糕,以前覺得好好食.今日諗住豪d quota 嚟番件,點知.....好鬼甜呀!最後mousse嗰兩層只係食咗d,食晒疍榚嗰兩層就算.
係Ikea攪掂都已經差不多四點,但我位小公主仍然好想過隔離個Jersey Garden Outlet逛下.好明顯佢有target 啦!
原來佢想搵對呢排好興,墊高鞋底嘅波鞋,點知又比佢搵到對Polo減價貨,30蚊有找!呢個size係最後一對,好啦!豪比你啦!我同佢講今年內咪再叫買鞋.
查實係我見對鞋我都啱著,所以先買,哈~~~
最後5點就打道回府,lunch 咁heavy, 都係返屋企食住家飯好.今餐有小公主幫手,45分鐘就有飯開.
首先要講一下,碟韮菜花有午餐肉同炒係壞榜樣,宇宙人應該戒食罐頭食物.因為見雪櫃有佢哋食剩嘅一小件午餐肉,所以拎嚟炒鬼埋佢.我係Facebook 一post張相,馬上比我位醫生細妹抦,話我哋食午餐肉.希望咪俾瘦身教主見到啦!如果唔係可能被抦多一劑.嘻~~~
我哋全家都好鬼鍾意用蕃茄蛋湯撈飯食,最後一人一大碗.
呢一餐我有宇宙架!食韮菜花加蕃茄蛋湯撈飯.至於d排骨就比屋企三位老細搞掂佢.


text:
第十天(續)
又再次離開成都,今日一別,不知何時再回來......
一路向東走,去到成都火車東站,一個好新好大既火車站;好彩售票處唔多人排隊,成功買到下班開去重慶既火車票

第九天
一早又起身啦,係成都咁多日都唔知有咩好做,成都市內好多想去既地方已經去過啦,但因為仲未買返香港既機票,所以都係留多日諗清楚點返屋企先;既然有一日時間又要諗下去邊玩,簡簡單單近近地去個地方就算,最後揀左黃龍溪古鎮

第七天(續)
由九寨溝坐左10個鐘車返到成都,好快係旅舍食完晚餐就要趕去睇川劇;川劇由旅舍報名每人120蚊包來回接送,原本都好期待川劇之中好出名既變瞼﹑噴火等等表演,不過今次中晒伏唔去好過去,唉......
唔知做咩既表演

第六天
九寨溝第二個早上依然凍,今日唔洗再咁早起身啦,因為就算咁快去到都未有車去長海,所以約好朋友慢慢食完早餐9:30先出發行去九
寨溝;今日唔洗買門票,但就要迫入去售票處買車票,然後就可以正式入場上車(見到有唔少人由條路行上去,佢地應該冇買到車票,不過我諗只要行幾公里上山路
去到樹正寨就有機會偷偷地上到車;車上從來冇人查票,行幾公里可以睇到靚景之餘又可以慳80蚊我都想行);上車既時候仲未知部車去邊,直至去到諾日朗先有
指示部車轉左定轉右,今次好好彩坐緊既呢部車係轉左去長海,唔洗轉車

第四天
終於到左出發去九寨溝既大日子,一早起身先收拾好行李,將冇用既野先寄存係旅舍,只係拎一個小
背囊出發;去九寨溝可以選擇坐車or坐飛機,飛機大約一個鐘就到,而且可以居高臨下欣賞到下面既雪山風景,不過價錢比較貴;坐巴士大約需要10個鐘,如果
有時間又唔怕辛苦既話坐巴士都係一個唔錯既選擇,係旅途上面仲可以見到一D飛機唔會見到既畫面


text:
個lunch 自然都係由papa 攪點啦, 最初都係買外賣或者係煮麵加餃子腸仔就算
食食吓papa自己都覺得有d悶, 所以最近煮咗兩餐好小小的lunch 俾anson食
瑞典特色肉丸配雞皇三色貝殼粉
材料有: 宜家肉丸
三色貝殼粉
金寶忌廉雞湯
個朝準備煮麵食之際, 見到餃子腸仔自己都唔想食
所以搵吓屋企有咩剩餘物資, 之後將佢炒埋一碟, 出嚟既效果又幾好喎
賣相ok, 味道亦都好配合
連anson 全部食哂之餘, 就連平時都唔食既肉丸都食埋
原茄濃湯手絲雞公仔麵
材料: 蕃茄4個 (1個去皮原個蕃茄, 另3個滾湯用)
百佳煮熟雞脾兩隻( 手絲雞用)
出前一丁(湯料不用)
上次得到anson 好評之後再親自整多餐
今次因為屋企冇咩物資, 所以要同anson 落街百佳買
最後買咗4個蕃茄同兩隻熟的雞比, 價錢係$20左右
不過今餐係失敗咗, 賣相需好但味道只是一般
因為原來3個蕃茄滾一湯碗水都做唔到好濃味的蕃茄湯
最後強行攪爛個蕃茄再加小小鹽先叫好小小, 都係好啖
二來百佳既雞比原來好鬼難食, 怪得之買咁平啦, 下次自己買雪雞脾煮好過
最後anson 唔知係冇胃口(10點先食完mcdonald) 定係唔好食
只係食咗小半~
papa 會努力再研究此湯麵
papa 已經諗咗兩三款lunch , 得閒的星期六會繼續煮比anson 食
anson 要無辜地成為papa 的試食者


text:
2013年 12月1日 (星期日)
繼續第 2日嘅晚餐,我地收到當日 rundown嘅時候,見話唔可以著短褲/ 拖鞋都唔為意﹗原來今晚是船長歡迎晚宴,船長仲會現身餐廳同客人拍照留念﹗wahahahaha...好彩我都有帶長褲,但我見其他客人,好多都著得好隆重,早知今日先著條裙啦﹗
嘩﹗今晚有龍蝦食呀﹗
水
呢幾日...小丸子真是食得好瘋狂﹗
其實我亦好好奇張 Chicco bb chair係唔係好舒服,佢竟然大部份時間都肯自己坐﹗
呢個小朋友就...日日牛油搽麵包...唔知點解好鍾意搽牛油﹗
今日因為是船長歡迎晚宴,所以菜式都特別精緻﹗
頭盤有溫泉蛋
煙三文魚沙律
wahahhaa...食食下...小丸子竟然瞓咗...
茄汁怪人日日有鮮茄意粉食,真係可以日日都食大半碟架﹗
我仍然有啲不能相信﹗
點解小丸子會食食下瞓著﹗今晚有好野食喎﹗你食咗 2條餅就瞓咗﹗
今日嘅海鮮蕃茄湯好好味呀﹗
見咁開心,老爺奶奶點咗餐酒﹗
我同阿旺就點咗 fruit punch﹗
大頭妹第一次飲 fruit punch﹗
開心得佢吖﹗
今日嘅 pasta類有白汁蘑菇餡餅
同埋南瓜意大利飯,2樣都好好味﹗
今日嘅主角出場啦﹗有龍蝦﹗
仲有烤牛肉﹗
最後當然唔少得雪糕啦﹗咖啡 & 密瓜雪芭﹗
食完小丸子先瞓醒﹗hehehe...我地帶佢上 11/F嘅自助餐再食過﹗
返到房見到房務員將毛巾摺成大象,大頭妹同小丸子都好開心呀﹗
如果大家想認識多啲 COSTA CRUISE,可以去佢地嘅網址睇下﹗佢地農曆新年會有香港出發嘅行線架﹗


text:
(B)又回到最初的起點?《遊戲王Duel Links(CBT封測)》評測
對上次7月頭有隻3DS既《遊戲王 -最強卡牌對戰-》之後,相信呢隻曝光左好耐既手機遊戲《遊戲王Duel Links》大家都等得好辛苦,而近日就有國外網友開始左Beta測試,依家就一齊睇睇呢隻同樣係免費不過平台唔同既遊戲王到底又咩一回事啦!
開局流程簡單易上手
相信各位都係識玩遊戲王所以先搵多樣野黎玩,今次呢隻《遊戲王Duel Links》就無上次3DS咁長氣又要你連戰小學雞過埋一週目先比你自由,只要你一開始既時候話你已經熟習遊戲王玩法既選項就教兩教你點禁就算,之後同NPC既教學戰鬥仲可以Skip跳過佢,跟住基本上你慢慢同NPC交流下升lv就得,牌組仲可以比你自由咁改添.
遊戲世代屬初期容易令人感到沉悶
呢隻《遊戲王Duel Links》既規則跟街機版同3DS,全部野縮一半,而且有AUTO戰鬥,令個戰鬥流程可以簡單啲,而依家雙方就唔再局限一定要20張,組合性可以更大,不過唔知係咪Beta測試版既關係,佢既卡真係初期到不能再初期,基本上都係鬥緊1500攻擊力以下既戰鬥,而NPC既AI仲好弱智,明知你隻野攻擊力高過佢,佢仲可以召喚隻野係攻擊表示,不過咁,佢之後去到拎完杏子可以用AUTO戰鬥,所以佢弱智都合理既,而目前想玩融合都好難去達成,真係莫講話想玩埋之後既同調超量,成件事真係好似回到原點,玩落舒服但有時咁樣贏法都好易悶.
角色技能獨具特色
大家成日睇《遊戲王》都知各代主角成日印卡,凡骨城之內又死好命咁,不過今次遊戲可以揀作品角色黎慢慢幫佢升級黎拎獎勵,而所謂既技能當然唔似你睇動漫咁開外掛,只係會比較偏向配合返卡組而準備既技能咁,不過目前只係試到武藤遊戲既遊戲開始時預設場地魔法卡一張黎集中返個牌路,城之內就多人地1000點LP,海馬就唔知,但都係會有屬於自己既技能,順帶一提,Playmat同卡套今次都可以自己設定,所以仲可以因自己風格黎自己設定,自由度就比3DS果隻高.
入手卡牌途徑少,難以應付排行戰
玩呢隻GAME目的為咩?咪就係為左係排行戰上大展拳腳囉,不過佢50石先抽一包卡,一包卡入面有3張卡,而最後果張卡先係知佢係咪SR等等既好卡,而想拎石都唔容易,所以唯有希望係拎多啲鎖匙同傳送門既作品角色對戰多啲,希望拎到啲好卡黎砌下牌組,但咁少好卡明顯一打排行戰遇著勁人就真係玩完,係就係世代初期,但都係有勁野架嘛(但其實UR都係可以有白板),人地成條藍眼究極龍拉出黎果陣我真係呆左,搶錢程度明顯勁過3DS果隻,但依家連同調超量都未有得玩,因此我都係慢慢HEA住先,不過講真希望語言上想轉返日文,雖然唔係100%識晒,但始終睇慣左又另一回事,點都好啦,都唔係話佢衰晒既,起碼都叫多個地方唔洗出街就同人打到遊戲王,只係又要錢黎慢慢搞姐.
總括黎講,又係一隻可以免費下載既遊戲王系列作品,遊戲又係跟街機同3DS咁將個玩法縮水一半,令節奏更快,但推出既野唔似3DS咁去到咁新,反而步伐去返原點,但唔知係咪因為封測緊先咁,但都要扣返啲分.


text:
終於打到第一百篇網誌了
恭喜晒
2008年3月17日 星期一
100
終於打到第一百篇網誌了
2008年3月14日 星期五
澳門遊
上星期去左澳門玩左兩日
期間去左好多地方, 差唔多所有新賭場同酒店都去晒
仲食左好野........基本上冇停口咁滯
都影左好多相........靚
最主要的目的我當然無忘記到啦........
陪朗尼一齊去捧盃呀...........
呢張相我偷影返黎架.....所以影得一隻
2008年2月19日 星期二
拆利是
哈.....今年未等到正月十五已經拆左利是了
真係等唔切呀嘛
太心急了
今年o既利是錢
竟然夠去一次布吉呀 (當然係淨團費啦)
太興奮了 \^0^/
2008年2月16日 星期六
洗剪吹
因為要我將個頭交比一個亂來的髮型師
最後搞到一塌胡塗, 真係影響我o既心情架
以往都有幾位合我心意的
但最後都係失去蹤影
我諗都差不多一年半了
都未搵到個適合o既
直到上次電負離子時遇到的這一位
佢比我感覺係好用心去幫你整理好你的髮型
並且仲幾好傾添
太好o既, 終於比我等到一個了
今日再去修剪髮型
佢比我的感覺冇變, 都係好比心機
同埋剪到我心水o既造型
希望呢個唔會又無聲無息咁離職啦
2008年2月12日 星期二
大年初六
利是都逗得七七八八了
由於今年轉左工, 公司大左, 經理多左
逗o既利是都多左
嘿....希望可以幫補下我呢輪o既洗費啦 :p
都唔洗講, 年年新年都係飲飲食食
打下麻雀過下日晨架o勒
我就由年廿九打到初三 (年三十晚冇)
夾埋都有少少進帳.....^^v
家陣到我呢d年紀
真係每次收利是都聽到同一句說話
"下次唔好再逗o勒, 快d派......"
哈....點快都冇可能下年派得到啦, 朋友們....慢慢等吧 :p
2008年2月1日 星期五
無題
點解今篇叫 "無題" 呢 ?!?!?!?
因為真係諗唔到 :P
呢期回響最熱鬧的
唔需要多講都應該係藝人裸照風波啦
不過我今日無諗住講呢件事喎
太悶了, D人日又講夜又講
我想講o既係...........
我尋晚睇左期待已久o既 "魔街理髮師"
入場原因得一個 - Johnny Depp
到入場前一刻, 我都唔知道原來呢套戲屬於歌劇形式的
其實我本身並唔抗拒呢類型o既電影
只因有幾套歌舞片都係我o既至愛
呢套戲本身o既對比好明顯
Johnny 就繼續古怪
不過如果以歌劇而言
呢套戲o既歌就真係太少了, 有幾首歌都重複唱過
雖然劇本略嫌簡單
但喜歡睇Johnny o既人都值得入場聽聽佢o既歌喉同埋佢o既怪誕 ^_^
最後, 我想講........
我早知呢套戲係歌劇形式o既話
我唔會要我男朋友陪我入場睇 XDDDDDDDDD
因為我知佢實唔鐘意
2008年1月7日 星期一
山頂一日遊
尋日上左山頂玩成一日
我都唔係好記得對上果次去係幾多年前了
但好肯定果時凌霄閣都係剛剛起好但未開放o既
所以我諗都真係好多年了
去到第一時間就入左蠟像館影相
其實有d蠟像都唔係做得好似o既
但華仔都真係幾似...哈哈..我係果度留得最耐呀
之後仲整左手蠟添~^^v~
跟住就去左睇下風景影下相
山頂上o既空氣果然係清新好多
d風吹埋黎好舒服呀
然後去食個tea飲杯咖啡
咁就一日了
真開心


text:
創意劇場 之 姐妹情 第二回
上集同大家介紹咗我紅噹噹職業, 今集講吓我亞妹
我亞妹畢業就入咗一間小企公司到做嘢
呢間公司主要做手袋貿易生意
即是幫客人搵廠商生產手袋及監控質量
佢地仲會自己設計手袋賣比客人
原來香港只一個小部門, 總公司係海外
唔好以為好清閒, 亞妹佢好忙, 經常要加班
每朝9點開始, 傳真機, 打印機響過不停
亞妹主要做設計及跟單工作
全部生產質量由佢掌管
開發都係佢負責
佢拍檔同事負責會計和後勤工作
主要工作系會計
全部合同發票由佢打, 旺季真係打單打到手軟
文儀用品, 茶水部都係由佢管轄
每逢訂貨季節佢地特別忙, 因為好多海外賣家會來落單
每個會議都可以由朝開到晚, 有時仲要連開幾日會
開會前要準備好詳盡資料,
搜羅最新物料色咭, 提供新穎款式設計
每次會議客人都會決定好未來半年的訂單
所以只好將D時間濃縮, 一日內做晒全部決定
會議結束後, 會客室好似打完仗咁, 七國咁亂.
亞妹差唔多晚晚都要加班, 通常9點收工
(即是返足12個鍾, 非人生活)
以前我都唔明點解亞妹做得咁辛苦.....
佢總係講呢份工收入高, 又有挑戰性
過咗好耐之後我先知, 佢唔做呢份高收入工,
邊有錢幫我交舖租和雜費, 同開飯
~~ 待續 ~~
場境制作日期: 2012-08


text:
唔單止用料特別, 外型都唔係個個接受到. 我地平時見開, 著開既boot都係底筒,但係依個design真係會令你眼都突, 係驚定係喜就因人而異喇.
2014年3月29日 星期六
Nike vs Adidas, Magista vs Primeknit, and the World Cup
Magista 係黎緊Nike為世界盃所準備既新boot line, 將會代替唔係陪伴左大家唔太耐既CTR360, 所以同樣都係針對技術型既中場, 為球隊創造攻勢既魔術師.
講到Magista, 就一定要提到佢既用料, 佢係第一對用上Flyknit技術既boot, 一講到咁就知好貼腳, 好舒服啦, 其實我之前都介紹左幾次Nike既Flyknit, 亦都講過依種物料將會被Nike廣泛使用, 依加繼Nike Kobe 9後, 又一對喇!
唔單止用料特別, 外型都唔係個個接受到. 我地平時見開, 著開既boot都係底筒,但係依個design真係會令你眼都突, 係驚定係喜就因人而異喇.
但係你都唔好覺得Nike出咁重拳, Adidas點算?其實Adidas今次真係睇住Nike黎打, 係Nike發報Magista既前一日, 就公開左自己既一對prototype, 叫Primeknit FS. 同樣係織既, 同樣係模仿著襪既腳感.
依兩對高筒boot都引起左激烈既討論, 一邊就話好核突, 唔知點著波襪, 或者話要著去打拳, 另一邊又有一班支持者話係重大既技術突破. 唔知你又點睇?
除左依對, Adidas亦推出左超限量既Adidas Primeknit, 全對boot, 只用一條線織既, 唔知大家有冇留意, 上兩星期蘇7係雙紅會上咪著過囉…
對於我地球迷, boot fans黎講, 世界盃主題boot就當然令我地興奮啦, 但係Nike同Adidas咁由場內鬥到場外, 就已經分分鐘好睇過世界盃頭幾場分組賽啦!
訂閱: 文章 (Atom)


text:
呢個星期係新屋都係搬搬搬同執執執....好攰呀, 完全冇時間上網, 所以都冇乜點寫blog, 而家先有時間blog返monalisa o既pre-wedding.
由上年9月尾影左Monalisa o既free coupon, 10月去左揀相, 話要等4月個月左右先有相...不過因為可能係free o既關係, 我o地都冇乜期望, 加上揀相o個日睇到o的相真係好普通, 好似同我用G11影出o黎差唔多咁, 所以都當冇左回事, 點知前個星期收到電話, Monalisa話送相, 睇返個schedule, 原來已經5個月喇!! 遲o左呢!!!!! 不過算啦!
3月尾收到相, 不過因為搬屋一直都唔得閒理佢, 直至上星期有少少時間就拆開o黎睇!
本來真係冇期望, 但一睇, 執左相之後真係好o的喎....
全家幅 (油畫布, 8R相 x 2, 5R相 x 2, 4R相 x12)
油畫布, 其實真係貪佢個青馬景呀, 因為係香港影呢輯先有, 雖然佢o的青馬景o既相影得唔係咁好, 但真係好想要一張青馬景, 所以呢張最正常就揀左佢喇! 油畫布冇框, 不過質量都ok喎, 因為我一直都以為油畫布真係好似一塊布咁軟身o架...原來都硬喎
8R 相, 吊床o個張我覺得係成輯影得最好o既!!! 另一張studio 都ok, 我始終唔多like佢o的佈景!! 哈哈!
5R相, 呢兩張都OK啦!! 左邊17 like兩個人好有希望咁, 右邊就有o的feel, 而家張相入左相架放左係新屋個酒櫃隔離, 好鬼襯喎!! 死未!!
12R相, 有o的都已經係上面出現過lu...其他相都ok啦, 不過好多都唔係好得俾我o地out晒, 揀12張都有少少難度咁!! 不過執完相真係ok左, 起碼順眼o的, 同埋o的色sharp左, 冇咁黑啦!
之前因為yahoo問題, 我打左篇blog係關於Monalisa Pre-wedding, 點知冇鬼左, 係紅豆masa 朋友Crystal問返我點解唔見我post monalisa我先知, 不過已經過左一段時間, 我已經冇動力同記憶力再補寫返, 所以一直唔理lu!!!
不過總體o黎講, 因為我用free coupon關係, 影相o個日o既service都ok, 不過就因為冇upgrade, 佢o地都係serve左有upgrade o既couple先, 我o地都係二等公民咁, 得一個攝影師冇助手啦(所以影夜晚時冇人打燈, 要求另一team助手幫下手打一兩張), 等化妝埋位都係serve左其他人先, 排隊影佈景都係讓其他couple先, 所以我下午2點booking, 4點先開始準備影, 用左好多時間等同排隊, 所以我o地兩個係最尾一pair離開, 走o既時候好似已經10點半lu...影到最後真係冇晒心機影, 超級攰呀!!
好在而家收到相感覺都ok, 有少少喜出望外, 仲有o的相想買返添!!! 不過唔知delete左未, 同埋唔知係唔係值得買呢???


text:
行程 : Midvalley Shopping ( 谷中城 ) --> Roti Boy --> Body Shop --> Jusco --> 美味園魚頭米 --> Bagan Lalang Sepang Gold Coast Beach ( Picnic ) --> RM Serai D Bagan ( 燒魚晚餐 ) --> Steven's Corner ( Pandan Indah ) --> Novotel Hotel
嘩 勁呀 瞓到 10 點 50 分先自然醒呀 只係 8 點去過 1 次洗手間 真係好好瞓呀下 同埋早餐時間至到 10 點 我又唔想為個早餐咁早起身 所以都係比自己瞓到自然醒算喇 ~
阿表又差唔多 11 點幾接我地喇 首站去 Midvalley ( 谷中城 ) 買 Roti Boy 一路行一路食 最鍾意呢 d 一齊咁 hea 嘅 feel 呀 之後再去 Body Shop 買香水同埋去 My Money Master SDN BHD 兌換錢 ( HK$4,000 / RM1,616 ) 最後就去 Jusco 買 Picnic Food 喇 ~
因為係星期六關係 所以好多試食試飲 我試咗咖啡 阿表知我滯 所以又拎蔬菜汁比我試 之後又拎熱茶比我試 試下試下 加加埋埋都飲成一杯嘢咁呀 飲到直頭飽添呀 小寶就飛去試食 Sneckers size 都唔細架 好闊佬呀 所以小寶食得好滿足 行下傾下買下 差唔多走嘅時候 里奧大人比辛辣麵 Promotor 捉住傾計 超爆笑呀 笑到肚痛呀 ~
買完就去美味園食魚頭米喇 一坐低里奧大人就拎部相機出黎 之後就 : 影子呀 以為問咩 原來佢頭先去洗手間掛袋嘅時候 跌咗相機袋 跌爆 UV 鏡同埋啜實鏡頭開唔到 所以食完要去相機舖買 UV 鏡呢 去到相機舖 阿表同里奧大人去睇鏡 我同小寶就睇相機 之後睇睇下大家都聞到榴槤味 原來係我地個袋發出黎架 兩盒仔咋 咁大陣味嘅 幾鬼驚比人趕呀 ~
Deep Fried Garoupa Fish Head Mee Hoon ( 香炸石斑魚頭米 - 魚奶湯 ) ( RM15.30 ) - 唔腥嘅 不過仲未接受到奶湯啫 哈
Deep Fried Garoupa Fish Head Mee Hoon ( 香炸石斑魚頭米 - 走奶湯 ) ( RM13.50 ) - 阿表話呢碗魚頭米湯底用魚骨熬成 用番茄酸菜煮出帶酸味湯 呢碗我同里奧大人就 ok 喇
香炸石斑魚頭 - 好味呀 都唔小肉 最正係唔腥
買完就去 Bagan Lalang Sepang Gold Coast Beach 野餐喇 沿途見到唔小榴槤檔 果 d 係直接喺果園拎出黎賣 所以新鮮又平 d 之後阿表見到有檔買紅火龍果 話想我地試下 所以落車買 真係超勁巨大個呀 再買埋 紅火龍果冰淇淋 上車食 超勁好味呀 ~
( 買咗 3 個 秤緊啦 總共係 2.x kg 因為拎起上手好鬼重 )
差唔多 5 點去到沙灘 阿表同小寶就舖沙灘蓆同擺好食物 我同里奧大人就影下相 影完番去 一埋位就食啦 把口真係無停過 連里奧大人都話 d 人會覺得呢班咩人黎架 一坐低就係咁食係咁食 ~
Colek 醬點魚餅 ( Colek 為吉蘭丹州點魚餅醬料 ) - 阿表特登喺家鄉買架 我第一次咁食 甜甜辣辣好特別 點埋魚餅食 口感又唔同 同埋當堂覺得無咁熱氣 哈
Asam 飲品 ( RM0.99/支 ) - 前面果支味道有 d 似酸梅湯 好消滯 後面 2 支無飲過呀 因為好飽
XO 老樹 ( RM27.30 ) - 原價係 $39 特價 Less 30% 阿表話抵 所以又買黎食 我第 1 次食 XO 咋 小寶係咁笑住話好似飲 XO 咁 驚我醉呀 呃人 但我覺得味道比較淡 可能食慣咗貓山王呀
呢日未完架 ^^


text:
星期天(下)圖書館
上回講到家姐唔駛返學,
行完ikea, 就同兩姊弟去了圖書館,
細佬未出世之前,
成日都同家姐去圖書館
依家有埋細佬,
怕sheldon嘈到人, 都少去咗,
依家見sheldon開始大個d,
所以想試吓同sheldon去圖書館,
順便睇吓佢表現,
已經話定比軼賢知,
如果細佬一喊, 我地就要即刻走,
因為去圖書館要安靜嗎!
Sheldon其實都幾怕生保地方,
去到開始時唔肯落地,
之後warmup完終於要自己落地去揀書喇,第一次正式自己去揀書睇,
好似真係識咁, 佢依家有要求~
唔係您比咩佢要會要ge?
咩都要自己嚟, 又唔比人幫,
呢d咪正式trouble two囉~
揀完要嘅書本,
就搵埋家姐一整坐低睇~
Sheldon竟然 “聊女仔”傾計~哈哈~
不過sheldon呢個時期都係“攪攪震”居多
不停上上落落, 又除鞋又著鞋
真係比佢攪到頭都暈~
最後軼賢借咗3本書
Sheldon都借咗一本,
大家都有收獲,
晚上又有新圖書講故仔喇!
今次去圖書館都叫順利,
Sheldon都好合作,
咁我地就有多一個地方去吓~
沙田呢個圖書館真係幾大幾舒服
去圖書館亦係假日一家大細好去處之一.


text:
Juniper亦係第一家大模規以Metafabric架構支援NSX.由於咪記Lync同View亦有唔錯整合,本港有唔少亦公司研究緊上Lync同VDI,雖然主題講Metafabric夾NSX,其實亦同唔少新產品有關.
EMC,VMware及思科組成嘅VCE所組成嘅vblock產品,早前決定使用ACI架構.但大部分客戶之所以選vblock,都可能都係因為vSphere技術,唔係為咗思科UCS.而vblock竟然唔用NSX,會唔會令客仔失望?
唔少人預測VMware收購Nicira,註定會同思科決裂.而同其他網絡設備公司關係,亦愈來愈緊密.
本港其中一位VCE客仔,最後就選擇咗Juniper嘅SDN,就係數碼港嘅Community Cloud,據老頂David Chung話,VCE用緊思科設備,無辦法落實SDN,結果選用咗Contrail方案,思科唔知有無機會請Dr.
Chung用番ACI?
ACI仍屬於概念多於一切,NSX就已經有Juniper,加上Arista,Brocade,Dell,HP,Palo Alto各大廠商齊唱,思科遲早亦要向現實低頭,ACI只有思科一家唱獨腳戲.除咗思科忠實Fans,好難想像客戶有興趣.即使VCE再搞落去,可能名存實亡機會較大.
聽講豬扒亦有新探測APT及CnC嘅技術,加入SRX防火牆,不過係人都講APT沙盒,聽講話豬扒會有新功能,用另類方法擋APT.


text:
章祥斐 章国斐 章茂斐 章常斐 章若斐 章省庆 章飞华 章琴迅 章靖纯 章靖时 章靖书 章靖奘 章琴洋 章音维 章波逸 章建辉 章柯辉 章科辉 章奕辉 章波辉 章法辉 章飞辉 章帅墨 章思墨 章信墨 章星乐 章法德 章思万 章信万 章星万 章宣万 章建万 章柯万 章科万
章祥斐 章国斐 章茂斐 章常斐 章若斐 章省庆 章飞华 章琴迅 章靖纯
章靖时 章靖书 章靖奘 章琴洋 章音维 章波逸 章建辉 章柯辉 章科辉
章奕辉 章波辉 章法辉 章飞辉 章帅墨 章思墨 章信墨 章星乐 章法德
章思万 章信万 章星万 章宣万 章建万 章柯万 章科万 章相万 章奕万
章波万 章春霄 章秋霄 章省霄 章首霄 章帅霄 章思霄 章信霄 章星霄
章建霄 章柯霄 章帝乐 章炯乐 章俊乐 章威震 章春德 章飞乐 章风乐
章泉乐 章泫乐 章泳乐 章治乐 章炯乐 章亮乐 章南乐 章泰乐 章瑗乐
章香乐 章革乐 章科霄 章相霄 章圣洋 章圣师 章圣时 章圣书 章圣钊
章圣柏 章圣峰 章圣育 章圣航 章圣恒 章圣洪 章圣恩 章圣洋 章圣朗
章圣烜 章圣迅 章圣笑 章睛育 章扬纯 章扬洋 章茂朝 章国森 章康森
章若森 章琤森 章涓森 章焓森 章凰森 章振森 章钗森 章伟森 章翌森
章崇博 章祥博 章国博 章炯庆 章俊庆 章亮庆 章南庆 章风辉 章音辉
章泫辉 章泳辉 章治辉 章帝辉 章炯辉 章俊辉 章亮辉 章泰庆 章瑗庆
章想庆 章革庆 章香震 章重震 章秋汉 章省汉 章音霆 章秋庆 章雷纯
章雷时 章雷书 章雷奘 章雷钊 章雷真 章雷柏 章雷育 章雷航 章雷恒
章雷恩 章雷洋 章雷讯 章科乐 章相乐 章奕乐 章奏乐 章波乐 章法乐
章想磊 章革磊 章重磊 章威磊 章春逸 章秋逸 章南乐 章泰乐 章瑗乐
章向乐 章革乐 章重乐 章威乐 章春维 章秋维 章省维 章首维 章帅维
章奕逸 章奏逸 章凰雁 章飞逸 章风逸 章音逸 章泉逸 章泫逸 章泳逸
章星维 章宣维 章建维 章柯维 章科维 章省逸 章帅逸 章治维 章帝维
章俊维 章亮维 章南维 章泰维 章瑗维 章音万 章泉万 章泫万 章泳万
章帝万 章炯万 章瑗霄 章映霄 章奏震 章波震 章法震 章飞震 章风震
章泉震 章泫震 章泳震 章治震 章俊乐 章亮乐 章风墨 章音墨 章泉墨
章泳墨 章治墨 章帝墨 章威墨 章春霆 章秋霆 章省霆 章首霆 章俊霆
章瑗霆 章帅庆 章思庆 章信庆 章星庆 章宣庆 章建庆 章柯庆 章科庆
章奕庆 章奏庆 章波庆 章法庆 章飞庆 章国栋 章茂栋 章常栋 章若栋
章涓栋 章凰栋 章钗栋 章晨雁 章崇雁 章祥雁 章健雁 章康雁 章常雁
章枭翔 章琤翔 章凰翔 章振翔 章钗翔 章伟翔 章翌翔 章参轶 章崇轶
章靖钊 章靖柏 章靖峰 章靖航 章扬洋 章扬朗 章扬甜 章扬烜 章扬迅
章泳乐 章治乐 章宣磊 章建磊 章柯磊 章科磊 章相磊 章奕磊 章奏磊
章法磊 章飞磊 章南磊 章泰磊 章瑗磊 章星乐 章春万 章秋万 章靖烜
章靖笑 章睛时 章靖育 章义纯 章义洋 章义时 章义书 章义奘 章义钊
章常轶 章若轶 章琤轶 章涓轶 章焓轶 章凰轶 章钗轶 章伟轶 章崇哲
章康哲 章茂哲 章帝乐 章奏辉 章威霆 章星汉 章科墨 章思稼 章宣稼
章科稼 章奏稼 章波稼 章柯汉 章科汉 章相汉 章常朝 章凰朝 章钗朝
章崇钧 章常钧 章若钧 章春稼 章春庆 章睛书 章星墨 章凰顺 章翌顺
章常诏 章钗诏 章翌诏 章柯墨 章崇杰 章祥杰 章康杰 章茂杰 章常杰
章悟杰 章枭杰 章琤杰 章振杰 章钗杰 章翌杰 章茂开 章常开 章崇凯
章彬凯 章国凯 章健凯 章康凯 章茂凯 章常凯 章若凯 章琤凯 章海凯
章凰凯 章钗凯 章翌凯 章康棋 章茂棋 章钗棋 章饴真 章革辉 章重辉
章秋墨 章省墨 章首墨 章威稼 章首庆
1.本站遵循行业规范,任何转载的稿件都会明确标注作者和来源;2.本站的原创文章,请转载时务必注明文章作者和来源,不尊重原创的行为我们将追究责任;3.作者投稿可能会经我们编辑修改或补充.


text:
講到自己係南部達人咁把炮,就梗係要有返兩下散手啦. 成日同黎玩嘅朋友講,有咩想玩想食想搵都可以直接講,只要你有目標我就有計㗎喇咁話.有圖連真相放晒上黎俾大家睇下,"珍奶" 即係珍珠奶茶,好多朋友黎到都話要整返杯,咁我通常都會問你想飲咩口味,甜 d 奶 d 定珍珠要大粒 d?! 好多時得到答案係 "咁複雜嘅咩下?!" ,係㗎~ 做人係要有要求先得㗎麻,咁我就挑戰自己個腎,一次過飲晒高雄有名有姓嘅珍奶俾你地睇下啦.
台灣一般呢類型賣野飲嘅地方都統稱為手搖飲料,kawaii d 就叫搖搖杯,啱啱興起嗰時都係人手搖架,所以台灣人比較少 bye bye 肉,呢 d 手搖飲料店賣嘅野飲都五花百門,總之咩茶咩果汁都可以搖埋一齊飲落肚,裡面配搭亦分得好仔細,每次講完要飲咩之後都會問你"甜度冰塊",有 d 鋪頭淨係甜度都分八級,所以知訂就要諗好先落柯打喇.
For Example : 波霸奶茶半糖少冰 (因為珍珠有分大細,波霸就梗係大啦,而半糖少冰呢,就真係半糖同少冰囉...)
春水堂
地址 : 高雄夢時代 D 區就有,響廣場外面的
講珍奶就真係唔可以唔講春水堂喇,因為佢自己話係珍珠奶茶嘅開山鼻祖咁話,至於係唔係堅呢,咁就真係無從稽考喇. 咁點解春水堂嘅價錢係爆燈呢? 因為百幾蚊台仔飲杯珍奶就真係得春水堂敢咁賣,但係凡事又唔可以單睇個價錢嘅,更何況出得黎行,如果係值得的話,百零蚊又唔怕洗.
首先春水堂係今次介紹咁多間珍奶裡面唯一可以坐響度飲嘅地方,咁好正常鋪租你係有份俾㗎啦.每位低消一杯野飲,個人認為合理的.
仲有呢,其實杯野算大杯架,基本上佢都焗你飲大杯架喇,因為中杯跟本就係 espresso size 黎,平日有 85折大杯都抵飲嘅.至於珍奶本身呢,春水比出面嘅珍奶淡口味 d,奶味同茶味都唔係好突出,不過珍珠係 very good 嘅,比外面嘅珍珠細粒 d,可以話無咁有口感,亦可以話無咁滯,呢樣野真係好睇個人喜好,好似 50嵐咁,就可以自己揀要大珍珠定細珍珠喇.
題外話,我自己就幾鍾意佢嘅胚芽奶茶,即係小麥發芽嗰個頭呢,好刁鑽下架,麥味幾香,配奶茶的確唔錯.
佢仲有其他唔等洗野食添,好似呢兜滷味咁,裡面有鴨血糕,我相信只有台灣人鍾意食,多個鬼佬最怕食物榜,鴨血糕都名列前矛,一場黎到你都可以試下.鴨紅豬紅我食,糯米我都食,但係兩位響埋一齊我就頂唔順,真係唔知點解.
茶湯會
地址 : 連鎖式經營,全台灣都有分店,可以上網 check.
其實茶湯會就係春水堂嘅平民版,同一間野的,口味當然亦係差唔多,但唔知點解茶湯會珍珠係正常大珍珠黎的,同樣茶味同奶味都唔太突出.
叫得佢做平民版就梗係價錢上有分別啦,同其他知名搖搖店價錢差唔多.
雖然南部地區比較熱,但一樣有熱飲俾你揀.
茶湯會好易認,見到個牌匾就知係佢喇.
50嵐
地址 : 連鎖式經營,全台灣都有分店,可以上網 check.
又係四圍都有嘅連鎖店,曾經亦中過佢毒,每次黎台灣都一定要飲,上機前再番炒嗰隻,後黎香港都有開,但係口味真係唔同左.台灣分店好好多,一黎四圍都有,二黎水準 keep 到,珍奶有分大珍珠同細珍珠,細珍珠真係好細粒,同西米露咁上下大,未試過可以試下,幾得意的.奶亦有分鮮奶同奶精,鮮奶當然係健康 d 啦,但係好味嘅野永遠都係無益架麻,所以奶精係好飲好多架,50嵐奶味同茶味都配搭得好好,唔會太濃太淡,但口味偏甜,一般香港人唔覺有咩問題,照樣叫佢全糖俾黎,但係台灣人無咁重口味,半糖算好肥仔架喇,佢地一般都 3分糖架咋,可以依自己喜好 order 甜度啦.珍珠部份真係業界標準,大珍珠口感一流,軟硬適中,有咬口得黎又唔會太硬,所以 50嵐係穩陣之中嘅穩陣之選.
價位唔平唔貴,夏天我鍾意飲 "芒果青",即係芒果雪糕 + 青茶,或者 "多多綠" 都係我杯茶,即係益力多 + 綠茶,死未?!
50嵐基本上係搖搖界指標,什麼貢茶響台灣跟本無人飲的.
雙妃奶茶 (高雄限定)
地址 : 高雄市鹽埕區新樂街173號
營業時間 : 星期一至星期日 9:00-22:00
好喇,跟住黎 d 好野喇,高雄鹽珵區有好多老店,同一條街就有兩間珍奶都出名到無高雄人唔識.先講呢間雙妃,個名同出火一樣咁衰,好多人聽到又陰陰咀笑,帶佢黎試過嘅朋友都念念不忘,雙妃口味無咁甜,所以比較飲得出茶味同奶味,茶味唔會好濃,奶係鮮奶所以亦唔係咁出,珍珠口感比 50 嵐林 dd,不過不失彈牙感覺,響台灣生活耐左,口味都有改變,慢慢覺得 50 嵐真係太甜,依家都鍾意飲雙妃呢種,唔會死甜嘅口味.
價錢比其他連鎖店平 d,但係記得雙妃係無甜度揀,啱我,唔洗煩,俾錢行得,大杯 NT$40.
好多老店都係用呢款架生,幾得意架, 好想知佢個開關到底響邊,哈哈.
雖然雙妃隱藏響巷仔裡面,但係唔好睇小佢呀,好多人都知訂專登黎買架,有時仲要排隊添,真正客似雲來好好生意架.
樺達奶茶
地址 : 台灣高雄市鹽埕區新樂街99號
營業時間 : 星期一至星期日 9:00-22:00
同一條街另一間猛野叫樺達奶茶,可以講話識做生意 d,因為分店比較多,百貨公司 food court 都有得賣,所以知名度高 d,鹽珵呢個係總店,所以阿姐會睇唔係幾到你,請自行執生.
至於杯野黎計,比雙妃再無咁甜,所以茶味會出 d,珍珠再林 d 不過有少少甜味,同樣咩都無得揀,如果唔飲咁甜,可以加普洱茶兩溝,算係比較特別嘅飲法.
一樣大杯 NT$40,寫到明行得麼就無珍珠,唔加冰有好處就係可以慢慢飲都唔會變淡,其他分店口味亦一樣的,唔洗特登黎總店.
花邊野,樺達對面有間咁嘅野,年青人睇鋪,完全唔知賣乜,八卦走去問下.原來佢地係個 group,等有興趣想環島遊嘅人聚埋一齊,搵腳一齊出發,idea 幾好,不過唔知實行成點,我自 high 同佢講我想環島好耐,結果佢好冷淡地應左我一野就算,可能我對於佢地黎講已經超齡,心諗你行開啦阿叔.
我呢位阿叔仲好唔識趣咁問佢,咁你地點賺錢? 佢開頭話唔賺錢架,我梗係唔信啦,我話咁你都要食飯架,佢先攤開塊布黎講,呢堆野係要錢買的,塊布無記錯好似千幾蚊台仔.
返黎有睇過佢地 website,感覺應該仲摸索緊,希望年青人會搵到自己嘅路,遲下話唔定有 d 更創新嘅旅遊方式,大家經過可以去八下.
總括黎講各有特色,所以下次黎玩話想飲珍奶,可以講明想坐低 high,定係想飲甜 d 啱香港人口味,又或者係要茶味濃 d 嘅珍奶,我地就識帶你去架喇.其實我自己鍾意雙妃多 d,一黎個名夠衰,二黎各樣比例都好好,雖然地點比較煩,但係值得一試,so far 帶咁多人去試都無撻 Q,想試新野又打穩陣牌就 good fit.同埋今次主要係試珍奶,坦白講春水堂對我黎講係輸,不過春水堂主打係有其他台灣茶飲,好似鐵觀音呀,烏龍茶等等,又好似 50嵐咁,珍奶同雙妃又係無得比,不過強在有好多其他野揀,每樣野都有返兩下散手,總之各有強項,有勇氣的話隨時搵到你自己杯茶.珍奶始終係台灣之光,真係飲到厭先對其他下手吧.
艾笠墾丁 2 - 40人專業台灣包車服務, 免費行程安排, 可指定香港人導遊
HK Tel : 81700438


text:
來想周圍去行下, 點知今日成日陰天, 間中仲落下雨, 而JCCAC又咁岩開放日, 於是同joejoe決定去果度行下及影相
其實除左開放日之外, 部分workshop仲會擺手工物品去賣, 現場實在太多人, 我同joejoe去左冇咁多人既天台, 順便可以影下相, 尤其係joejoe買比我既雞雞, 當佢係我哋個仔(!?)咁
首先同雞雞袋影下相先, 個妝都算ok吧!?
再同雞雞影返張相先, 都唔知我做咩, 成個傻婆咁..
joejoe個樣好lum呢, 好似女仔一樣(笑)
自己最鍾意呢張, 真係好似日本妹, 而且好溫柔(!?)對住雞雞
同joejoe及雞雞一家人(!?)既合照
畫雖然唔算太靚, 又好似亂畫咁, 但好有feel
仲有好趣緻既企鵝仔, 佢地個樣好傻, 好得意
全場唯一一張同fashion有關既相呢!! 真係好靚啊
好特別既火焰咖啡, 唔知點樣影既呢?
好靚既牆上壁畫, 如果自己都可以畫得咁靚就好
靚靚既少女剪影, 仲有好多至愛既圖案花花
仲有一隻從天花版而降既一隻臭腳!? 真係望到目定口呆..
仲有個杯櫃好別緻, 而家好難搵到呢類杯
好大朵rose, 咁大已經好難整, 仲要整上牆, 利害!!
去到住好d(毎次去JCCAC必去既地方), 有間港式古老餐廳
joejoe影返張相先~
等我都同雞雞袋影返張相先, 呢張都唔錯
又影多張合照先, 都係拎住最愛既雞雞袋
仲有古老既收銀處
仲有賣蛋糕既位置, 真係好似真既茶餐廳一樣!!
同joejoe行完一陣, 大家都覺得有d肚餓, 再到現實既茶餐廳食個tea先, 去既係一間叫做總統餐廳, 我讀書果陣都已經係度, 睇黎已經好耐, 連外觀都改變, 真係差d唔認得
我叫既司華力腸炒蛋多士, 蛋都幾滑, 仲有好味既腸及多士
joejoe叫既豬排雞蛋麵, 賣相好似唔錯, 不過紅豆冰似乎淡少少
雞雞帶住帽食野, 帶住頂帽好可愛
仲有UFO波波雞, 好搞鬼
仲有太陽波波雞
食完tea之後再去附近行下, 首先去公園坐下, 之後再去深水步玩具街. 行完之後各自回家, 聽日又可見面, 真開心^^
kumi's new life
2011年4月30日 星期六
同joejoe去JCCAC
來想周圍去行下, 點知今日成日陰天, 間中仲落下雨, 而JCCAC又咁岩開放日, 於是同joejoe決定去果度行下及影相


text:
今次講下內容設計,教會內絕大部份這類 so called 單身事工嘅設計都好騎呢,永無話會明目張瞻單刀直入,幫大家互相介紹.即使參與者有拍拖談戀愛,組織家庭,想娶恨嫁嘅想像同需要,主事人絕對唔夠膽話整個 table for six ,直接比佢地相睇,或者有意無意嘗試搞任何穿針引線嘅活動.點解?最主要咪就係怕死,怕負責任,拍孭鑊,怕介紹左唔知咩人比你囉.
教會單身事工系列之二
市場上一早出現專針對基督徒的配對服務
我真係好想講,即使教會唔肯搞唔夠膽搞,提供唔到機會,你唔搞,就覺得呢個世界無人會搞.有需要嘅信徒,有手有腳難道自己唔識出去識人?有觸角嘅商人,難道就唔會設計活動賺呢班人錢.我知大把基督徒,特別係女性,一樣會出去畀錢參加呢類型嘅 speed dating .當教牧唔敢做,擔心係教會都唔知識埋D咩人時,卻好放心畀佢地週街識人?定係覺得佢地週圍識人出左事,係自己攞黎衰,教會唔需要負責?咁當然我更加唔明,點解教會覺得呢D活動一定好多壞人.
「你做乜唔依靠神,等佢留比你果份最好嘅禮物,而要依靠人嘅行為呢?你知唔知上帝好傷心架.」
多做多錯,少做少錯,唔做就永遠唔錯.
船頭驚鬼,船尾驚賊,船中間又驚沉船走唔切,所以活動設計永永遠遠唔知放係邊,變成諸如認識自己,提升自我形像,擴闊社交圈子,明白神對你生命有最好嘅安排等等等等九唔搭八嘅內容.OK,Fine,退一萬步黎講,你要搞呢堆野無問題,問題係呢堆野係咪班單身人士想要同需要呢?有無派下問卷問下,有無搞下 focus group 聽下意見,佢地係咪真係好唔認識自己,佢地自我形象係咪真係好低落,社交圈子真係好狹窄,係咪真係唔知神對佢地嘅生命有所安排,據我所見,無囉.定係覺得派問卷,做 focus group 呢D係屬世嘅活動,我地係需要屬靈嘅帶領?到最後,根本就係一班教牧閉門造車度個活動出黎叫你參加而你又一方面心思思想去睇下發生乜事諗住睇下識唔識到人半推半就咁去完發現上左賊船然後出黎呻!
所以當聽到教會搞 Single Camp 時,我即時魂遊像外,見到異像,見到天上面有樣野飄落黎,好似一塊布,四隻角綁住放落黎,一直飄呀飄呀飄到我前面,我定一定神咁睇,見入面有本書仔,上面寫住:
營活生身單夜兩日三
我聽見有聲音對我說:「喂,打開本野睇下!」我說:「主呀,呢本乜春黎架?」那聲音回答說:「睇左你咪知囉,問問問.」
我打開一睇,原來係 Single camp 本 booklet .(待續)
金德寶,你嘅聲音我已經聽見喇!
「你 們 祈 求 , 就 給 你 們 . 尋 找 , 就 尋 見 . 叩 門 , 就 給 你 們 開 門 .」
待續


text:
阿表同里奧大人就去買大炒做 Home Dinner 因為講過話唔好浪費時間喺屋企整嘢食嘛 而我就同小寶喺車度傾計 了解下佢 又講下馬國係咪好多人都係楂自動波 咁棍波同自動波又有咩唔同 傾下傾下 佢地都買完上車 lu 嘩 d 味道香到爆呀 如果即場食仲正 不過真係食唔落囉 ~
去到阿表屋企 阿表第一時間要整 紅火龍果冰 比我地 我強調唔要 1 杯 同里奧大人 share 就得 都係果句 仲係好飽 而里奧大人第一時間就上網 Check-in 小寶就第一時間就拎佢嘅收藏 唔同國家嘅錢幣同紙幣比我睇 一齊睇一齊傾好開心呀 ~
Welcome Drink 紅火龍果冰 - 飲 1/3 杯已經好飽好飽
8 點就開餐 再上網訂 Domino Pizza 差唔多食哂大炒 9 點 Pizza 就送黎喇 又一路食一路傾啦 ~
甘香炒飯 - 呢個炒飯有驚喜呀
星洲炒米 - 我覺得麻麻地 唔夠乾身咁 因為我食慣咗香港嘅口味嘛 同埋主要係阿表好想我試馬版嘅炒法呀 反而里奧大人覺得 ok 佢覺得香港都唔係間間都整得星洲炒米好味喎
馬來盞番薯苗 - 我今次覺得口感無之前食咁爽脆
辣椒 - 份量都唔小
Sambal Pizza - 我覺得 Pizza 有江魚仔好得意呀 好有馬 feel
Prawn Sensation Pizza - 正呀 因為我鍾意濃味 我地其實係 order 咗 Double Cheese 但比漏咗 不過唔係壞事 雖然比咗 DC 錢 但我覺得無咁漏都係件好事 咁我地個肚先可以有空間再食其他嘢呢
10 點之後就飲嘢食生果傾計 又影下 10 shot 之後又再食 12 點半就各自郁下 阿表就整貓山球甜品 阿表用咗 4 kg 貓山王黎整 4 個貓山球 所以飽到非筆墨可以形容 ~
紅火龍果 / 金奇異果 / 木瓜
食飽喇 又傾下 之後又諗起買咗幾款榴槤 我話想試 D101 所以又拎出黎食喇 不過因為其實大家都好飽 就咁食會相當痛苦 所以就玩 "估榴槤" 咁樣玩下食下 每人食咗 3 大粒 仍用咗個幾鐘頭呢 唔經唔覺已經去到差唔多 3 點 ~
( 左 ) 竹腳 - RM18/kg
( 中 ) 貓山王 - RM26/kg
( 右 ) D101 - RM10
之後未走得住架 因為阿表又買咗一袋零食 & 一箱即食炸魚餅比我 我地之前喺 Tesco 又買咗手信 所以要齊心合力 Pack 好箱先可以走呢 ~
又要辛苦小寶開車送我地番酒店喇 我地執埋行李 4 點幾先瞓 woo 第一次咁早瞓呀 又要送我地番酒店 真係辛苦哂阿表同小寶喇 ~


text:
2014年3月28日 星期五
有失定有得
近日少左上討論區,變左多左時間影蝦相,同埋上Facebook揾下外地關於水晶蝦既群組,感受下外國人對水晶蝦既熱情,同我地香港有無咩唔同,以我睇到既原來佢地對水晶蝦既追求無我地咁高,大部份養下D米蝦簡簡單單就ok,當然亦有D係神級繁殖家,哈哈……不過勢估唔到有時我出相都有老外PM我,問我D蝦賣幾錢,可唔可以寄外國,真係問到我都有D不知所措,雖然有人賞識當然好開心,但係要D蝦去坐飛機,唔識寄就緊啦,寄到去又唔知幾耐,如果瓜左都唔知點算…… 所以唯有答: Sorry..... I just selling at local. Air parcel is not available.
2014年3月22日 星期六
U仔判官!
不爽, 不爽, 真係唔爽!
本人有上網幫助新手解決問題呢舖引, 雖然說不上做專家, 但係自問也幫助過唔少新手, 以前一開始玩蝦時係上水草迷情爬文, 出post 同問問題, 跟住係水族田園, 最近學人上U仔, 最初做左個會員名係DereckLam, 及後因為想溝通方便一D, 所以最後又開多個會員帳號用番中文譯名 "大力林", 已用了一個月有多了, 手機每次登入都會自動用 "大力林" 登入, 直至3月17號那天, 手機不知為何要重新登入, 自動彈出用了DereckLam登入, 我不以為然照樣瀏覽同留言,跟住就好快收到主 [紅 x 藍007] 的PM, 問我是否開了兩個account, 這是觸犯了U仔規定條文, 叫我要响一小時之內刪除其中一個, 我即時回覆承認在無任何機心之下開了兩個account, 是無心之失, 會盡快按他意思去做, 於是就搵下U仔網頁睇下禁邊度可以刪除DereckLam的帳戶, 但搵左好耐都搵唔到.
第二日早上(3月18號) 我再問他如何刪除, 可不可以教下步驟, 或者佢幫我DELETE都得, 然後佢就回覆話正常情況發現有人用兩個帳戶會btp, (封鎖ip, 禁止留言), 佢話會幫我向大版主 " 求情 "幫我取消DereckLam個帳戶, 我不知道佢係打錯字定係故意, 需唔需要用 "求情" 呢兩個字眼呀! 我又唔係有心用兩個account, 又唔係用過個account去欺騙人, 而從中得益, 都係幫下人啫, 咁都要"求情", 呢點佢係清楚明白的, 所以我就回覆佢話我好介意佢用呢兩個字眼, 就算佢封鎖我個IP都無所謂, 但點知轉個頭我部手機就上唔到U仔, 係直情連U仔主頁都上唔到果隻, 而家用其他電腦上U仔睇番, 就連以前既留言都被刪除左, 但係仲有我個名響度,好似覺得自己真係犯左嚴重罪案, 已經俾人拉左去坐監咁樣.
我18號晚再響主頁留言叫佢地幫我取消一個, 回覆話無呢個功能, 叫我再响意見收集度留言, 即係無答, 咁咪再留言投訴囉, 叫佢地查下我呢個CASE, 佢需唔需要向我採取咁終極既手法,今天等左幾日都無回覆,咁即係無人情講,閉門造車,唯有自己出呢個post,當做還我自己一個公道,希望各位蝦友blog友唔會誤會以為我做過咩勾當,當左我係壞人就好喇,日後我都唔會再申請做呢個網站既會員,兩句講哂……豺狼當道,好人當賊扮. 以下係一些截圖,希望大家可以知道我點解會响U仔蒸發左, 同埋多D認識下呢位人兄,有圖有真相, 去圖.
第一個pm俾佢表明立場,願意配合,但請他不要說要"求情" 得咁嚴重, 究竟我所犯是何等嚴重呀?但回覆仍然用上同樣字眼.
我便再重新回覆一次,我好介意佢再咁樣講.....跟住手機就上唔到U仔……雖然我話禁止我IP我都無損失,但係原因呢?開左兩個account就等於做左錯事? 佢唔想幫我 "求情" ? 定係嬲左我屹佢用詞不當呢?哈哈.......可能3樣都中呀, 咁我就真係抵死了.
跟住用其他電腦上,查到原來真係根本都無呢個功能,哈哈……咁佢又叫我一小時內刪除帳號戶?真係俾佢吹Q脹左.
19號當晚就收到回覆, 叫我响意見收集度問, 但係我ip已封, account都無埋, 咁如果我再開個account, 咁我咪又再犯一次嚴重罪行? 同埋會唔會覺得好無謂同埋煩呢?
其他版主出檢查線既內容幾nice, 幾有親切感.......... 咁佢呢?
嘩!!!! 神人呀!!!! 神性不可侵犯呀, 不過其實我都唔知d分有咩用, 更加唔會用, 加我分就叫益左我呀? 慳番把啦, 我而家真係好想留言呀, 扣又如何, 又如何........ 呵呵........
2014年3月20日 星期四
喉糖總動員
2014年3月10日 星期一
重溫底抽板設置
最近響U仔見到有人問關於底抽,記得我個大缸都係用緊,檢查之前的post, 原來無寫過出黎,好在有影過相,所以而家就同大家重溫一下先:~~~
其實setting好簡單,我買左兩套60cm既K牌底抽版,作用一般既應該同其他無分別,不過出泡個位有個網, D泡會谷到一個份量先至會標一炸出黎, 同埋就大件D,扺食D,或者養菌多D, 一套三件俾60cm缸用,我90缸,所以就用左5件,砌好之後就放入洗衣袋,再響板上面舖滿3 L 既PH monoball,跟住就封袋放入缸底,然後舖上3L. Y粗泥,貪佢泥夠酸夠硬夠疏水,點知用左之後先至聽C兄講話會有問題,不過SO FAR而家我用左咁耐都係有唔錯既效果,PH keep住5.3 .希望一路落去都無事啦,最面層就係我既不二之選,ADA幼泥.泡量方面,我較到好細好細,幾秒鐘才氣舉吐出一啖仔咁上下,流速大約係10L/hr以下,目的係想話睇下做唔做到厭氧菌培殖既環境出黎,究竟得唔得? 直至而家呢個仍然係一個謎...不過NO3就長期係 0 .
其實setting好簡單,我買左兩套60cm既K牌底抽版,作用一般既應該同其他無分別,不過出泡個位有個網, D泡會谷到一個份量先至會標一炸出黎, 同埋就大件D,扺食D,或者養菌多D, 一套三件俾60cm缸用,我90缸,所以就用左5件,砌好之後就放入洗衣袋,再響板上面舖滿3 L 既PH monoball,跟住就封袋放入缸底,然後舖上3L. Y粗泥,貪佢泥夠酸夠硬夠疏水,點知用左之後先至聽C兄講話會有問題,不過SO FAR而家我用左咁耐都係有唔錯既效果,PH keep住5.3 .希望一路落去都無事啦,最面層就係我既不二之選,ADA幼泥.泡量方面,我較到好細好細,幾秒鐘才氣舉吐出一啖仔咁上下,流速大約係10L/hr以下,目的係想話睇下做唔做到厭氧菌培殖既環境出黎,究竟得唔得? 直至而家呢個仍然係一個謎...不過NO3就長期係 0 .
2014年3月2日 星期日
挑蝦樂中樂
清藻蝦
訂閱: 文章 (Atom)


text:
Wednesday, 31 July 2013
換樓 - 煩複的文件
賣樓:
簽臨約時我地定左成交期係大約45日, 諗住快d收錢穩陣d, 簽好後基本上都係交晒俾律師樓搞!
臨約後既14日就簽正式買賣合約, 呢日之前我地要約律師簽約, 順便交文件俾佢地, 主要文件有管理金按金單, 銀行供款單, 差餉單!
律師建議我地唔好交新一期管理費, 因為我地會同新業主對數, 而我地條數一定有多, 咁寧願係個度扣好過!
簽好後就自己搞掂cut水電煤呢part, 之後就係更煩既執野搬家!
成交前兩日, 我地再上左律師樓對數, 律師會將收到既錢扣返律師費+雜費+欠銀行既按揭供款+地產經紀佣金, 剩返既錢就會入去你指定既戶口!
另外有d管理費, 差餉等等既數, 即係要清楚計返幾多日收幾多錢, 佢地會另外計清楚同對方收返再俾你, 但係我到今日(交左樓兩日)都未收到囉!
買樓:
簽臨約我地定左60日成交, 之後就同平時買樓差不多啦, 都係交細訂後, 14日正式買賣合約前簽約, 律師要收一半律師費先, 我地連埋大訂+一半律師費+印花稅, 一次過俾左律師先, 其實真係好肉赤, 層樓未收到錢就要俾幾十萬出去!
之後當然係搵銀行搞按揭, 第一次買樓時我係漁翁撒網咁搵左好多間申請, 其實間間個rate差唔多, 只係覺得搵多間報價冇蝕! 今次我只係搵左三間, 一間係上次按揭用既恒生, 一間係永亨, 另一間係中銀!
其實銀行真係好得意, 你打去問時一個價, 到你申請完批核又另一個價, 到最後, 我地揀左中銀, 原因係佢個rate好同埋大行, 多分行方便d!
好快搞好按揭, 只係係度等成交, 賣樓同買樓個成交期係爭18日, 咁我短租其實真係幾金, 於是買樓個度就打去要求提早成交, 業主又ok, 所以成交期就提早左一星期!
早幾日再上律師樓宣誓同俾埋尾數, 即係例如我做八成按揭, 之前俾左一成訂金, 咁剩返一成就係而家連埋律師費尾數一齊俾, 而對數呢part就未做好, 所以唔駛俾住!
律師俾左封信我地, 証明新屋係我地既, 咁我地就可以去申請野, 主要係管理公司先需要呢封信, 而我趁呢兩日得閒, 水電都開埋戶, 由於本身都用開, 所以其實好簡單, 而電費因為我地仲有錢係佢地度, 佢地話可以將筆數直接轉去新屋戶口! 而煤氣公司話一開左氣就唔用都要收最低消費$29.5, 建議我地臨入住先開, 所以遲d先搞!
一切準備就緒, 新屋將會係8月9日成交, 我地專登揀星期五, 咁放工趕去攞匙睇屋, 星期六就約左裝修上黎睇, 星期日就拜四角, 希望可以盡快開始裝修!!
1 comment:


text:
我唔信你D相無露點
我唔信你D相無露點為一潮文,出處不詳.沒有標題,相信來自J圖post 回覆.
原文
其實樓主我注意你好耐,本色我呢個人極度討厭網上色情,
見你係咁貼女優圖我心諗今次仲唔係有機會剷除你呢個高登敗類,
我見到呢個post好多的圖張張坦胸露臂咁,
於是開始睇下邊張露左點然後叫admin bam你啦,
屌你幾十張圖睇左我兩個鐘都未搵到,唔好話露點連暈都無,
我就死唔信邪download晒所以圖用Photoshop開,諗住放大一定搵到,
嘩點知我已經放到每粒 Pixel 慢咁去睇,乳房皮膚都係同一隻色,
點解會咁?小小破綻都會有掛?一粒PIXEL o者?
比我搵到一粒 Pixel 有乳暈就可以 BAM你嫁喇,
屌真係一粒pixel都無,
之後我打電話去問professor king點解人影相可以遮到粒點咁徹底?
佢答我有d女人乳暈比較淺色而且接近膚色叫我多加留意,
佢聽到呢單AV case後成個人好憤怒仲話要一齊幫手消滅你呢個杏家產咁話,
仲叫左佢好多學生,而家去左computer lab 幫手搵,每個人工作好認真,
一見胸部就放大到pixel size,今次醒目喇佢地,唔用目測!
係photoshop用支dropper 每粒pixel 查你 RGB,只要個顏色碼唔小小唔match就係乳暈組織黎,
今次師生動員過百人加上電腦用埋雲端技術,24/7 咁查緊你d相,
樓主你無嫁喇,你一定比我地捉到你post露暈相.我地隨時接受你挑戰,你有種就post多d曝露.


text:
話咁快又過左一星期,黎到揀相既日子~雖然影相個日完全冇睇過playback,但估計應該都唔會差得去邊(除非係個攝影師出事),加相就預左架喇,但出發前我同bb心裡都打算加5-10張,連埋package既35張即total 40 - 45張左右,因為我地前3輯已經買左好多影得靚既相,係金錢同實際需要層面黎講都唔應該再買~不過其實係我心底裡面係open-minded的,如果影得唔靚,你送俾我我都唔會多謝你;相反,影得靚既,駛多三幾千蚊有乜所謂,買得開心滿足最重要,無謂為左慳個幾千蚊而耿耿於懷搞到第日後悔,錢 – 搵得返既~
當日約左4pm係Emax FB揀相(專門做揀相既分店),不過因為遲左出門口,加上又落雨,去到都差唔多4:45pm.見現場得幾pair人揀緊相,仲以為星期六會好多人.等左陣,就安排我地坐係reception旁邊張枱,所以半張相都冇偷影過…而且個mon上面寫住如有發現偷影,要買晒全部相底…多麼嚇人的句子啊!都係乖乖地由5pm開始揀相啦~
由於我見網友都推介幾位揀相sales,而且仲話可以book,所以我係早兩星期已經book左Clara (網友推介既仲有Christine – 想book時FB話Christine而家係店長,冇再做揀相;Judy – 都已經調左去第個部門),而早一日打去confirm左真係Clara serve我,未出發都覺得今次揀相應該都會好順利~ 一開始有位sales埋黎幫我地開file出黎,開完之後佢就一直坐係度同我地一齊睇,我地由頭慢慢睇一次,一眼就覺得有問題既就即刻out,覺得可以接受既都留低先,等睇晒第1 round之後先再認真out~ 輯相一共有144張相可以揀,但我自己計計第一張至last一張相既no.,應該係影左313張的,即攝影師已經out走左169張 (即54%),好高比例喎!斷估都唔會係因為我張單寫明拍攝150款而特登將靚既都out走掛…咁係代表攝影師自己要求高,過唔到佢自己既相都費事拎出黎,定係佢功力唔夠,成日影得有問題呢?咁就不得而知了…
期間我問左個sales一d問題,但佢好似好多野都唔係好sure,我即刻問佢係咪Clara,佢話佢係Christine,Clara仲有少少野做,一陣先過黎…個一刻我一聽到呢個名,腦裡面都有閃過半秒 “佢就係店長Christine?”呢個疑問,但我諗真d就覺得唔係,冇理由咁多網友推介而且升得做店長會有d咁既對答…最後我都冇確認佢係咪個個Christine,不過係唔係亦都唔重要,因為我覺得佢都唔會幫到我d咩,所以都冇興趣知佢係邊個…
我地睇完第1 round之後,輕輕cut左20張左右,但Christine依然冇離開既打算,於是我就開聲請佢離開做其他工作先,等我地自己商量下,咁樣佢先離開咋…睇佢個勢真係我唔出聲就打算一直坐落去,但我當然唔會俾d咁既事發生啦~ Christine離開左之後,我地一直自己睇,冇人再行埋黎喇~經過第2 round之後,仲有差唔多70張,bb話要out多廿幾張,達到我地既45張目標,我已經即刻話out多10張多d都應該冇問題,但應該out唔到廿幾張…
果然,第3 round之後,仲有56張,即比package多左21張.bb死話要out多11張,但真係冇可能喇,留低既都已經係好值得要既相,於是我就話我已經決定要加多9張 (因為加20張係$120/張,加30張係$110/張) 我話個$990我自己俾~我次次都用呢招,哈哈…結果就好興奮咁去捨棄區救多9張出黎~其實要救相係難過out相好多的,因為當初out走得既,一定係有d concern,而有唔同程度concern既相又何止9張呢?呢個時候,Christine再過黎問我地揀成點,我話我地係捨棄區睇緊有冇邊d救得返,咁佢就叫我地再慢慢睇. 好辛苦咁揀多9張之後 (因為bb唔俾多過9張),又再由頭睇一次排版,因為相簿係一頁一張相,所以盡量要一pair一pair咁match到.終於搞掂晒喇,叫sales過黎前我本來話要先抄低晒d相no.先的,我點知4個月後佢俾黎d相係唔係我揀個d呀?但bb話叫左佢埋黎傾下先,傾唔掂數可能要再減相,費事白抄 (睇黎bb真係好想減相…)
今次行過黎既又唔係Christine,係另一個,我估佢係Clara喇掛…點知隔左陣問佢係咪Clara,原來又唔係喎,佢叫Casta~不過真係好慶幸遇到Casta,因為佢超級nice又有笑容,好好傾,俾到有用既意見,又唔hardsell,最重要真係offer d好合理又岩我用既野~最抵讚係我地搞到12: 10a m先走,你冇睇錯,真係由5pm搞到半夜12: 10a m,足足7個鐘有多 (不過我諗中間要黎同Casta傾poodle都傾左超過半個鐘,因為佢又養左隻呢~) 破晒我地自己記錄…但係Casta全程都冇催過我地,照keep住笑容,到最後我係咁話唔好意思佢都仲笑住話唔緊要,嘩…我真係不得不承認我經常都遇到好人~有邊個要去FB揀相真係一定要搵Casta呀~~想知點解我勁讚Casta?再睇落去就知架喇~
Casta行埋黎之後,就問我地揀好邊張做油畫未.我心諗:梗係未啦!乜而家唔係你sell我野既時間咩?咁既然佢唔sell喇,我地咪揀囉~揀既時候佢有提醒我地幅油畫size係20x24,我即刻問而家睇到既畫面個比例係咪跟單背寫既1:1.4,佢話係,於是我就偷偷地拎我張由1.4 cut成1.2 (油畫,10x12) / 1.25 (8x10) / 1.4 (5x7) / 1.5 (大相簿)既print out出黎,預計下邊張相放油畫既尺寸係好睇的.因為呢輯相Didi好多都影得好好,而且我地另外兩張油畫都冇Didi份,於是我地一開始就鎖定揀有Didi既做油畫~因為由1.4 cut做1.2係要cut好多長度 (cut總長既1/7),所以cut完都唔影響背景構圖既其實唔多.一開始按喜好考慮緊其中一張時,Casta即刻提醒會cut左邊個位,好老實呢~之後揀左張另一張,諗住呢張相上面有一大截樹可以cut,實得啦…之後Casta就話呢張都可以,但入左框之後會遮左少少鞋同Didi隻腳 (因為我地隻腳攞得好貼邊的),同埋pose最高既我都係佔幅畫既2/3,bb,特別係Didi就加更細粒,所以佢都唔建議~最後揀左張唔係唔靚,但唔算好鍾意的,甚至轉個頭我已經冇辦法記得起張相係點…奈何有Didi既又要就背景又要就大細,唯有得呢張係冇問題…雖然要揀張唔係真係好鍾意既相做油畫有d失望,其實係焗住揀,但亦都覺得Casta好老實,俾到有用既資訊,亦都冇成機叫我地upgrade油畫size. 我之後直頭拎埋張比例紙出黎對,Casta見到之後就話我做左好多功課~
而佢知道我係台灣影過相之後,佢就話法國巴黎係幾好的,法國巨星就唔係幾得,非常台北仲係好唔得,係d客同佢講的.而打算做浪漫一生油畫個張相都咁岩print左出黎,佢一睇都話好靚,特別係棵樹,真係成幅畫咁.然後佢就話我地更加要揀張大頭既就油畫,因為浪漫呢張個人已經係細粒.我覺得佢都講得好岩呀,最重要真係會認真幫你諗~
揀完油畫就到傾下d相點搞喇,Casta問我有冇打算要埋coating (我心諗終於R我加錢喇),我話我識人做呢d,唔駛喇…佢話已經做好相簿先做coating,通常都係噴上去,唔係用機造,冇咁好,仲問我出面整要幾錢,我話十零蚊.之後佢一直都冇sell過我upgrade相簿同油畫,反而係我自己八卦主動問佢,但佢都係講下就算,冇問過我係咪要upgrade. 《法國婚紗 – 揀相PART 2》待續...


text:
我份人口味比較古怪,唔係太喜歡背暗灰灰黑黑咁的.所以會有用閃光燈補背景光,又或者特登背光再用閃光燈捕主體既怪異行為.但影人活動嘛,就要就翻大眾口味,尤其好多自然光派,喜歡主體受光,咁都冇壞既,但只有一個光源既時候,物體本身反光度就決定咗佢在相中既光暗.試過有次竟然安排着白色婚紗既model曬正陽光.背後原本都唔係好光既樹林即時變咗幾近全黑.可能有人覺得特別.不過就唔啱我呢啲食古不化既人囉………
呢個位構圖我覺得都唔錯架,如果model在樹陰下而出面又陽光普照既話.可惜陰天model曝光足夠但對面嗰堆樹都仲幾暗吓.嗰度光啲就好.決定搞搞佢.
Set腳架影兩張太麻煩喇,而且會阻住其他人既時間.由於堆樹只係暗小小,我亦唔係用好高iso影,就咁推光一級質量都唔會好差.可以見到堆樹夠光時,model已經爆晒光.
最後就係好似影風景咁合成,兩張疊埋一齊再擦走樹嗰部份就搞掂,由於堆樹離model好遠吓,而交接位又唔係淨色,可以話冇乜難度,而事實上我將樹幹離得較開既部份都加光咗.
再試啲難度比較高既,今次既景物黐住model.幸好背景唔算太黑,但我仍然預推高一級.推太小冇意思.
原來都唔係想像中咁難,起碼比風景相容易.只推光一級計,擦過小小其實唔多覺.我知道有啲軟件在raw格式已經可以直接用筆擦加光減光,不過要慳錢就唯有搵執Jpeg軟件一雞兩食囉😛


text:
大家好!我係 Alycia 陳婉衡 ,做藝人梗係要 Keep Fit 啦(最近仲苦練緊馬甲線添)!但係點樣做運動先最有效呢?原來戴住一隻運動手錶好幫到手架,ASUS VivoWatch 除咗可以幫我Check 住自己身體狀況,喺生活上都幫我唔少!依家就等我分享一下平時點用佢啦!
做運動嘅好幫手
VivoWatch 叫得做運動手錶,當然幫到我更加有效率地運動啦!只要長按手錶旁邊嘅按鈕就可以進入運動模式,進入運動模式後 VivoWatch 就會幫我計算跑步距離,速度,步數,咁先可以有目標地跑,每一次都要超越自己!另外仲可以幫我計算到卡路里消耗,前幾日食咗 Buffet,勁有罪惡感,一陣要跑返夠本消耗返先得!而 VivoWatch 嘅錶面有一盞 LED 指示燈,當用家運動量達到有氧運動嘅強度時,指示燈就會著綠燈,話你知目前我嘅運動強度可以有效燃燒熱量,強化心臟功能及增加活力,咁先係做運動架嘛!不過如果 LED 著紅燈,你就要停低休息下啦!因為紅燈代表我嘅運動強度太劇烈,心率接近我嘅個人極限.所以 VivoWatch 真係可以大幅提升我嘅運動效率,Keep Fit 就更加事半功倍啦.
▲進入運動模式後 VivoWatch 就會幫你計算跑步距離,速度,步數,咁先可以有目標地跑,每一次都要超越自己!
▲透過手機 APP 可以睇清楚步數及每日卡路里消耗,有效幫助控制體重!另外,隻錶仲可以睇到今日紫外線指數,就知道使唔使搽防曬啦.
▲幫你跑步計時,仲可以 Check 住自己心跳.如果錶面指示燈著綠燈,就代表目前嘅運動強度可以有效燃燒熱量,強化心臟功能及增加活力.不過如果 LED 轉了做紅燈,就快點休息啦!
Keep 住健康生活
返到公司成日屈住喺 Office,好易有肚腩仔之餘仲會筋骨痛,VivoWatch 有 Walk Reminder 功能,你坐得耐佢就會提你起身郁下伸展下!另外,想唔想知自己有冇瞓到輾轉反側呢,Sleep Info 功能可以將睡眠資訊一一紀錄,咁就知道點樣可以改善睡眠質素,仲可以用震動功能黎叫你起身,唔怕個鬧鐘嘈醒晒全屋人啦!
▲返到公司成日屈住喺 Office,好易有肚腩仔,VivoWatch 有 Walk Reminder 功能,你坐得耐佢就會提你起身郁下伸展下.
▲Sleep Info 可以監測住你嘅睡眠質素及翻身次數.
唔怕整花或者入水 7日唔叉電都得 啱晒大頭蝦
VivoWatch 用嘅係 Gorilla 3 強化玻璃錶面!仲採用 IP67 防塵,防潑水錶身,即使戴住去沙灘玩又或者沖涼都唔需要擔心整花,入沙或者入水啦!而且電池續航力在正常模式下高達一星期都唔洗叉電,啱晒我依啲成日唔記得叉電嘅大頭蝦.
▲即使戴住去沙灘玩又或者沖涼都唔需要擔心整花,入沙或者入水啦
有 Message 但無手拎電話點算?
我好鍾意 Shopping ,有時候電話會放左入手袋,雙手又拎住好多野,如果有 Message 就好麻煩,呢個時候 VivoWatch 就大派用場,只要用藍芽連接咗手機,無論係 Whatsapp,Facebook,又或者其他 App 嘅通知都可以用 VivoWatch 黎睇,最正就係連繁體中文字都讀到,市面上好多運動手錶都未有架!咁就可以隨時隨地緊貼住 Message 又唔使拎住部手機啦.
▲以後手機放咗入手袋都唔怕,因為手錶會話俾我知有咩最新消息.
▲無論係 Whatsapp,Facebook,又或者其他 App 嘅通知都可以用 VivoWatch 黎睇,最好就莫過於連繁體中文字都清楚睇得到.
功能幾多都好 最緊要靚!
女仔就梗係貪靚㗎啦,就算係運動手錶都要靚,VivoWatch 全黑色好有型,外觀唔會好搶,最緊要易襯衫呀嗎!如果你想換錶帶配搭不同心情都可以,VivoWatch 係用 22mm 標準錶帶設計,用家可以自行購買,替換不同的款式嘅錶帶,今日襯黑色膠帶聽日襯啡色皮帶,任君選擇.錶身總重量只係有 50g,戴起上黎相當輕盈,雖然功能多多,都唔會相比其他錶特別重.預設的黑色錶帶內側就有透氣波浪狀設計,佩戴得耐都唔會焗. VivoWatch 亦係用傳統針扣設計,易戴易除.而 1.28 吋黑白反射式 LCD 觸控螢幕,仲有背光功能,就算喺黑暗環境都Work 到.
▲黑色手錶最易襯,無論戴上做運動,去街或番工,咩場合都容易 carry 得到!
▲我最怕使用啲複雜的介面,最重要可以睇清楚時間,日期就OK !
▲VivoWatch 可以隨時替換不同的款式嘅錶帶,用家需自行購買 22mm 標準錶帶.
建議零售價:$1,399
查詢: 36196500 (Good Century)
Make up & hair styling: Heidi Lee @ Heidi-Makeup.com • 不想錯過新科技 ? 請 Follow unwire.hk FB 專頁 http://facebook.com/unwirehk/
The post Alycia 陳婉衡分享用 VivoWatch 健康生活好幫手 appeared first on UNWIRE.HK 流動科技生活.


text:
abbydidi 寫:MartinTong 寫:天龍4308 未有報告 睇下今晚有冇時開苞
部機重過4仔好多 色水方面又吾金又吾銀 總G 仔似晒我
arm arm 草草了事set完機
個auto set up 都幾簡單 仲可以check 幾個皇帝位 仲易個4仔
check 出哩d數值 同我人手再check 都差吾多 算幾準
我最like 佢個介面 全GUI 有公仔同文字 同ma有好多setting 要遲d有時間慢慢玩
用左PS3 試日版功夫
試番 4肥婆 "米再嘈吖"個幾段 好明顯同4仔好有分別
先講中置
D聲好出好清脆 巳往未聽過 同過力水好夠力 出到個htm4
再講 detail
比4仔好好多 快準恨哩形容 不過簿在dd 可能要煲一排再試試
低貧方面
同eddie所講一樣 控制個低貧好好 比舊哇Z9同4仔聽多好多野 + 上用左MK350同SVS PB12+ 嘩! 拆樓咁 成間就散咁 原用個十仔d setting冇變度 咁樣証明得到4308 係控制低貧方面下左功夫
遲D再汁過 睇下仲有冇得改好d
Network方面
一插落上 部電腦 detect 得到 即刻彈左個Icon 寫住 Network Audio 同係個Router見得有4308個MAC 同IP 好方便
係manual講可以update個firmware 同可以web base 改數值 吾洗一定要用remote哩改
Wireless 未試 遲D或等另外d巴打試左再
樣
我 過 AV Amp 個樣 仔 不如4O左佢算9數把啦 我覺得好緊要 因為部機擺係廳度 大部份時間觀賞多過用 吾 仔都入吾到屋 同今次個色水真係幾好 其實係 黑同銀簡左好耐
輸入端子
有4組 HDMI, 3組色差, 3組同軸 3組光纖
可以自由assign 同改名
網絡電台
部機上左網 可以簡全世界既電台 好方便
Web Menu Control
睇下 remote 都吾用 正正正
希望今次冇咁肺啦
想請問如果後置 3808 應該 set surround B 定係 surround back 呀?
我已經駁咗 Front, Sorround A, Centre
但係對後置唔知駁邊


text:
住宿: The Pullman Lodge
景點: Manchester United FC Megastore / Sunderland City
係咪有d奇怪點解我地尋日好似無行MU o既Megastore呢
原因係我地不幸遇到盤點日
Megastore早早關門
所以我地唯有轉plan
呢日一早起身食早餐,然後拖埋喼去掃貨
早餐一早為我地準備好啦
雪櫃內外o既我地都可以食,如果想食英式早餐
可以叫屋主煮
但我地又冇咁o既需要,所以我地係房間內完成我地o既早餐
臨走時屋主Steve幫我地係靚靚小屋前影返張相
大家睇下我同我老公o既分別~~~
我就著到厚一厚,佢就好似夏天look咁........傻架佢
沿途已經落緊微微雨
只有希望唔好再落大d啦
去到Megastore都仲未開門
而且再遇到尋日摸門釘o既香港團團友添
等左5分鐘左右就可以入去
立即周圍搜索
好快我地就揀左幾樣野
但比我地想像中無咁多選擇呀
最後total買左2件波衫 + 1份小朋友餐具 + 1盒大富翁咋
呢度d保安好鬼衰,見到我地拖住喼
係咁"目及"實我地
我放一放低睇下野,就同我講我唔準放低
但我咁大個喼,我又點可能一隻手拉住,一隻手睇野
唯有扮唔識聽英文,繼續睇野同影相
由於成日比人監視
搞到老公都冇乜興緻,係度逗留左唔夠半個鐘就走了
根住出到去發現落緊傾盆大雨
真係想暈 @@
好彩比我地見到的士
都唔理得貴唔貴架,上的士最實際
車程約5分鐘就到輕鐵站,所以都唔算好貴
印象中好似幾十蚊港紙埋單啦
但英國o既的士好寬敞架
我地可以將兩個喼拎埋想車箱內
咁就獻出左我地o既第一次o勒...haha
之後係車站買少少野食
就出發去英國o既東北部城市,新特蘭 Sunderland
我地搭Transpennine Express 及 Northern Rail過去
車程約3個鐘,真係無諗過第一次去英國就去d咁偏遠o既地方呀
突然覺得自己好利害
雨一直無停過,去到新特蘭就打電話去酒店
問下搭咩巴士可以去到
問完後又要搵巴士搭
落住雨真係超級唔方便
最後都安全到達,酒店係海邊架
下雨天的海,真係非常大浪
呢間酒店好似人地d渡假屋咁
一間房即係一間屋,裡面仲好大添
不過我完全忘記影相囉
換過衫後就出返去市區行街
行到五點半左右,竟然發現d商舖開始關門 @@
oh my god~~~我地真係唔知去邊度好
開始驚驚地,唔知有冇食肆會開門呢?!?!?!?
好彩手機可以隨時上網
立即search下附近有咩好食
有電話真係好方便,仲可以search埋地圖方便我地去搵
行左10分鐘就去到間餐廳
間餐廳環境好靚呀
我地每人叫左個main course + 飲品
超級好味呀,我地仲食唔晒添囉
大家如果有機會去新特蘭,我極力推薦你地去呢間餐廳呀
食飽飯都係8點左右之嘛
夜欄人靜,條街靜到我地大叫都冇人理我地呀
搭巴士返酒店
無落雨咪係度影下相囉
先留意到酒店旁有兩列火車車箱
酒店將火車車箱改裝為餐廳呀,好有特色
去歐洲咁多日,呢日係最早返到酒店休息o既
係房間內上網睇呢睇路
傾下計,睇下電視
兩個人on居居咁係度過左差唔多3個鐘先捨得訓
好啦~~下一日就係戲肉啦


text:
咁 順便要求 BA 幫我做 skin test, 彈性都 OK, 但底層缺水囉, BA 都介紹返啱我既產品, 同 check 左我用咩色既 base & fdt, 跟住 BA 幫我卸左半邊面既化妝, 問我試唔試埋新出 Pure Control Base 同 Pure Protect Liquid Foundation, 咁都預左買野, 試埋啦, BA 幫我搽我會買 Travel Set 既 skincare, 再幫我上黃色 base, 新出 Pore Clear Base (遮毛孔), Liquid Foundation, Pure Loose Powder, 新出個粉底唔錯喎, 好貼薄, 有少少 coverage, 我 7點化完, 到夜晚12點先落妝, 個妝都仲 keep 得好好喎.
最後我買左套 skincare kit, 有 Cleansing Milky Foam 50ml, Preparing Clear Lotion EX 2 (toner) 30ml, Metabolizer EX 3 50ml, The Time Reset Essence 10ml, Cotton 30 塊 (影漏左), $360 咋, 仲買埋支 pore clear base, 係 stick 狀既, 遮毛孔都幾好, 而且唔乾, 不過有少少貴, 要 $240 呀, 但都買得幾開心, BA 平時係 APM 分店, 叫 Ruby, 好 nice 又細心, 唔算 hardsell, 原本 Ruby 都 sell 我 Foundation set, 我叫佢俾 sample 我試左先, 佢就俾左 cleansing milk x 2, makeup base (yellow) x 4, foundation #101 x 4, 估唔到佢會俾咁多包, 呵呵!!!
Skin Test 結果, 彈性 50 分合格, 我有 66 分, Ruby 話都 ok, 但可以再好 D, 所以 Metabolizer 介紹 EX 系列俾我, 透明度幾高, 但有 D 色斑 (呢樣我都知, 唔洗佢講啦, haha), 水份唔夠, 但佢無講幾多分喎, 三角紋理太淺, 係皮膚缺水喎.


text:
又係一個失約既故事...
如果妳約好另一半一齊行步行籌款,一心諗住手牽手浪漫一下,仲打算一齊睇日出,但佢突然話妳知果日要開工唔黎得,妳會有咩感覺呢?淨返一個妳仲會唔會行呢?如果之前有另一班FR約過妳,但就因為想二人世界推左人地,宜家既妳又會唔會返轉頭呢?
有時諗,如果人唔怕孤獨係幾好呢.我唔介意一個人獨處,但行山呢家野下下幾粒鐘,見人地一雙一對又或者大班朋友一齊嘻嘻哈哈一定會感傷起黎,意志都會降低,到時行得太累想搵個人扶下都冇,諗到呢度都唔敢想喇!
其實呢生人之中我都試過唔少俾另一半放飛機既經歷,最多就係買左演唱會睇唔到,不過呢啲都係事先張揚,所以夠時間搵人頂上,有時就係約食飯收唔到工.最記得一次係睇演唱會,因為太倉卒,係場館等左好耐先知佢仲係大陸返唔切黎,最後得我一個入去睇.睇見其他人拍住拖甜甜蜜蜜,我就一個人孤伶伶,加上聽埋啲又係傷感既情歌,結果全場喊到豬頭咁,但感覺又幾爽喎(變態)果次音樂會到宜家十年後我都仲記得好清楚,當晚歌手有蘇永康,陳潔儀同邰正宵,全部都係好歌之人,而且啲歌首首都"腰"心"腰"肺,想唔淚如泉湧都難啦!
所以呢,今次既事件我應該諗到方法解決的,大家唔使為我擔心哩!


text:
上回講到因為個仔脫髮, 自己走去刨左幾本中醫藥既書, 咁究竟我仲有乜野書藉係因為個仔開始鑽研既呢? 仲要成為自己既另類興趣.各位姊妹估到未呀!
比少少貼士啦, 係我書架上, 除左有中草藥及食物水果大全, 仲有護膚, 財經, 八字風水及密宗既書, 係咪估到啦!
有護膚既書係因為呢個係我二十年來既與趣, 有財經既書, 因為我係讀accouting既, 做全職師奶前仲係一位股票經紀.
好喇, 答案已經出左黎, 係2004年為左個仔, 我竟然走去睇講八字既書, 睇下係無計可施既情況底下, 有冇另一種方法去幫個仔, 點知睇睇下又睇埋講風水既, 因為我所讀既八字風水書作者, 亦係一位密宗師傅, 連帶下近年連佢所寫既密宗作品都睇埋.
係咪估我唔到呢? 哈哈哈...
可能你會問, 咁究竟當年八字風水, 有冇野幫到我個仔, 可以講係有既.八字與風水方位係講五行, 而中醫理論亦講五行, 連不同食物亦有分五行屬性, 所以係有關連既.
好記得當年帶個仔第一次去睇, 醫好佢個位醫師, 佢就話好少見兩歲多既小朋友會"班禿", 把脈後就話佢陰虛內熱, 而飲左中藥個多月時, 醫師仲話點解我個仔入面仲係咁燥熱既!
後來當我研究八字時, 發覺個仔五行屬水, 木月出生. 成個八字木火旺盛, 更缺金來生水, 木火旺人就自然燥兼缺水, 頭髮屬水, 冇水如何生木, 有趣既係那間中醫館名字有金又有木, 而那位醫師個名三個字都屬木, 連我都O晒咀, 咁"橋", 唔係麻! 所以有人話醫生與病人要講醫緣, 其實係五行作怪.
仲有當我開始睇有關風水既書, 又有大發現, 書中指有一小朋友頭部出現病變, 皆因家中東方二樓放左一台機器, 易經中東方為長子方位, 東方所有擺設都會影響長子.即刻令我想起個仔脫髮前一個月, 家中大廳東方裝左一台紅色吊扇, 加埋買左盆紅辣椒放在東方, 紅色跟辣椒屬火, 天花為頭部, 唔通真係咁攪到個仔熱到噴晒火, 嚇到我立即扔左盆辣椒, 拆埋把吊扇, 冇幾耐個仔真係開始生番D頭髮, 係呢一刻點到我唔信.
亦因為咁, 我對中國呢種古文化產生興趣, 覺得係一個寶藏, 研究左幾年都只係識少少唔敢扮代表, 但玄學就變成我既另類興趣.
但我仍是要講, 八字令你知命不等於認命, 命運仍在我們手上, 因我信種善因得善果, 多種善因, 可令人改變命運, 還有就是風水不是萬能, 佢只可以在你好運時錦上添花, 行衰運時雪中送炭.


text:
2014年9月25日 星期四
嘉華大酒樓 @ 官塘 ( 25-SEP-2014 )
八珍豆腐煲
金銀蛋莧菜
蒸魚
叉燒 / 燒鴨
西洋菜生魚豬骨湯
( 25-SEP-2014 THU )
里奧大人今朝上大陸 我就瞓到 7 點 45 分 不過成日發夢啦 因為驚鬧鐘唔響 所以有壓力呀 但我又無可能同里奧大人一樣咁早起身家嘛 ~
無咩胃口 早餐食奶油多 ~
菇場唔忙 所以做番之前未有時間做嘅嘢啦 唔想成日坐喺度無嘢做嘛 ~
Lunch 食酸辣米線 唔知係咪食得密得滯 食完有唔想再食嘅感覺 哈哈 ~
依家阿花同阿齋做完 d 嘢 我就要 double check 其實我覺得壓力仲大 反而自己一手一腳做 再自己 check 番都無咁大壓力囉 ~
今晚同媽咪 家姐食飯 真係整定 本身係聽晚食嘅 因為姐夫放假 點知姐夫最後唔放假 所以家姐就話今晚食 我話仲好啦 因為里奧大人上咗大陸 我都係自己食 同埋我最想係佢喺香港 我可以煮飯比佢食嘛 所以我覺得星期四同媽咪食飯最好 ~
食完都差唔多 8 點 又同家姐行 759 我以前叫阿信屋 依家聽家姐講得多 759 我都叫埋 759 添 ~
家姐啦 講嘢一舊舊 仲話我聽嘢一舊舊 幾咁衰呀 事緣我食開嘅乳酪啫喱 ( 包裝面有椰子 / 燈同唔記得咩 ) 做特價 $7.8 咁我食開係有埋生果嘅 但呢間 759 就無哂貨 得椰果乳酪啫喱 ( 包裝面係 1 個大椰子 ) 咁家姐指住個椰果乳酪啫喱面 同我講話唔好以為得椰果呀 其實仲有燈同提子架 咁我即刻倒轉睇啦 但真係見唔到燈同提子囉 咁我問佢 咁同我買開嘅有咩分別 ?! 如果大家都係椰子 + 生果 點解用 2 個唔同包裝 ?!?! 我真係諗住買個椰子乳酪啫喱試下架 之後家姐話叫工人 whatsapp 屋企果個乳酪啫喱比我睇 之後我咪話佢囉 妳食開果隻咪同我果隻一樣囉 咁妳唔好指住椰果乳酪啫喱話有生果嘛 真係呢 ~~~~
同家姐 9 點鐘走人喇 我番到屋企無耐 里奧大人都番埋黎 lu 咁我可以安心沖涼 ~
依家開始已經諗定入院前同出院後嘅嘢 咁我知道我真係要做手術嘅時候 叫里奧大人幫我 dl 愛情公寓比我睇 佢幫我整咗好耐好耐 要整到最好嘅比我睇 其實真係好感動 因為佢點攰點忙都會抽時間整 咁尋晚我上網 check 醫院有 wifi 佢即刻話買部 ipad 比我 等我無咁悶 其實佢之前都話買比我 但我話唔要啦 因為做完手術之後果 3 日真係好攰 食嘢都唔想 仲邊有心情上網睇戲丫 但我知佢仍然想買比我 不過我嚇佢 我話一陣拎 ipad 唔小心跌落傷口嘅位置就慘喇 佢果下真係驚 哈哈 ~
今晚勁呀 差唔多 12 點先瞓 聽朝就知死 哈哈 ~
訂閱: 張貼留言 (Atom)


text:
老闆走之前銀行原本想同佢farewell
但佢唔得閒去 益佐我地
記得N年前好like食甜品 甜品當飯食
真係試過全日番工都掛住嗰件cheesecake 一放工就去sogo買當飯食
成日比b媽鬧正餐就話飽 煮得咁辛苦又唔食 bababa
so間唔中會同小俊&同事去君悅Tiffin食甜品消夜buffet
好記得嗰年係2003年 我地仲帶住口罩去食
同banker食飯都影相 haha 因為佢地同阿姐識佐十幾廿年 勁熟 好causal既一餐
Tiffin既lunch質素的確唔錯
salad bar好多選擇而且全部都好新鮮
好多款不同既salad菜 仲有好多nuts同sause揀
同其他buffet差唔多 冷盤比熱葷吸引
佢個自家製三文魚醬, 吞拿魚醬, 新鮮包包, 煙肉卷, 即焗肉批, 三文魚酥皮撻都好好味
每part都有一個廚師專門負責
好多間5,6星酒店都有印度廚師坐陣
呢到啲銅器好靚 不過咖喱就麻麻地吸引 haha
記得好似有咖喱秋葵, 咖喱印度豆, 啲材料唔係平時食開嗰啲 好印度feel
另一邊就放配料 薯仔, 西蘭花, 豆豆, 南瓜等等等 好多選擇
甜品都好多選擇
記得Tiffin最出名綠茶甜品
試佐個綠茶雜莓綠茶tart, crunch cake, 麵包布甸, apple crumble
全部都唔算好甜 好好味 tart好脆 綠茶好香 crunch又好脆 haha
如果唔係同banker食就好喇 可以慢慢試多幾款
呢個banker好攪笑 完全唔介意講自己啲私人事比人知
佢教佐我地好多投資嘢 見我大肚又教佐我將來搵學校既嘢
有時聽下啲有經驗既人講嘢都獲益良多架 自己未經歷過真係唔識
總言之全餐都冇悶場 最like同呢啲banker食嘢 全程齋食就得 hehe


text:
我係一個唔中意食麵包同餅乾既人, 對於自己唔中意食既野我係唔會整既, 正因為如此
同搓麵粉有關既一切我都未整過, 有日睇一個台灣網見人整南瓜粉, 又傻頭傻腦死跟,
星期日做左一次, 嚴重失敗, 我知係我落得太多水, 可愛的小南瓜白白犧牲,第二日唔
知死又做, 最可怕係一滴水都無落都係過濕, 痴手痴腳, 好明顯個南瓜太靚太多水,
至細遇到解決唔到既事我都會去訓覺逃避現實, 於是我將所有材料連架撐掟晒入雪櫃
跟手去訓覺, 點知出黎個爛鬼麵團雪到乾鬼左, 竟然搣得起
, 嗱嗱聲搣出黎掟入
水定型, 係叫整到既, 但樣衰到呢, 睇黎我要開一個樣衰系列先得!
第二日返公司同同事講, 資深烘焙友同事分析, 水都粉個比例係點, 南瓜咁水應該
遂d逐d落...碎碎唸, 不過我聽唔入耳, 因為我永遠都唔會再整, never!
睇下!幾水!
睇下!幾樣衰
咁我又唔會浪費食物既, 係樣衰, 都會照食, 我用西芹和番茄攪碎, 呢兩樣野加埋
又係無比樣衰,加埋d南瓜粉, 煮既時候, 我以為我係巫婆煮緊毒液
,
最後加d cream 再9唔搭8加素丸, ok wor!都幾好食wor!
老公返到黎, 我偷昅佢個樣, 佢係
我發盡我既虎威問佢:咩事呢!
佢話:無, 你今日住d野咁可愛既!
我話:好有營養架!
佢:哦,好呀, 我食晒佢!
而結局係食晒仲帶埋返公司做lunch tim!


text:
12 January 2008
今日去左肥阿哥家玩,佢地唔講我唔覺阿B今日冇笑過,就好似〝呆老拜壽〞呆老一樣冇乜表情,仲有佢地察覺到阿B大個左好多,我成日對住佢,所以唔多覺,因為平時佢都係咁樣.
阿B除唔笑外又唔多食野,唔知係咪食左藥影響呢?今日仲黏身過前幾日,基本上阿B任何人都唔跟,只是跟我和娣婦兩個人.
下午2點幾去到後,我埋lunch又擾攘左一輪,我見佢咁呆就玩打機比佢睇開心下,阿B見到又嚟踏幾腳,所以就開左佢個人出嚟比佢玩,當然係我地與他一齊玩喇!玩玩下又眼訓,但攪左好耐死都唔訓,我與娣婦去會所同佢玩,去到不知幾開心,仲成日雙手放係背後,好似巡視業務咁,幾犀利丫!
相隔2個幾鐘後阿B係傍晚6點幾就訓左,我見佢訓左就打機,都係玩左半個鐘多D,突然見到阿B由肥阿哥房跑出嚟2頭望,然後行過嚟我到,再踩上塊板到,但佢成頭濕晒,因為好熱.肥仔話點解冇喊既?可能係我冇關房門,平時關房門佢醒左會喊.
阿B既然醒左我就唔打機,肥仔就接手玩,佢玩到唔捨得去食飯添丫!我地食完飯再返嚟玩過.食晚飯時阿B好曳,四周攪野,又唔食野,仲成日指住條街,老公見咁咪抱佢出去行,行左2次都係咁,我就接手抱佢出去.
食完飯返到去都冇打機,我地睇〝勁歌〞,跟住阿B食藥,阿B唔跟肥仔,我就抱佢食藥,娣婦就餵藥.初時食左3隻,還有2隻睡前和24小時,肥仔佢地怕阿B好似尋晚咁未食完奶就訓左,冇食藥,所以再隔多陣就餵埋果2隻.
中場阿B坐係梳化到幾嘆,個位置完全fit晒佢個人,仲識嘆過D大人,阿嫂就話快D拎相機影底佢.
休息完繼續食藥,吃頭一支都有想嘔,食下抖下都食左好耐,到第2支可能好難食,吃第一啖已想嘔,我與娣婦用9秒9時間,我將阿B扭轉身,娣婦拎起個桶,每次餵藥都會預備一個嘔吐桶,佢地見到我地咁樣笑到碌地,肥仔話我地好似練習左好耐,動作非常純熟.初時都嘔左一毫子既size,我見到又想嘔,不停反胃,由於我隻手〝肯〞住阿B個肚,我咪將將手移去另一到,一移開阿B就嘔,我係大人梗係忍住喇!等佢地接手,我就立即衝去厠所,嘔左少少.
從阿B訓醒左唔出聲識得訓醒自己落床行出嚟,這証明左阿B大個仔喇!從未試過咁樣,真係第一次~叻仔!


text:
Level 3 TV
三級電視晚晚播
想起有次同媽咪去韓國, 我地入住既酒店房間好細, 入房後就要上床, 因為只有一條夾窄的通道, 一邊厠所, 一邊衣柜, 一邊就係兩舖細小既單人床, 而我床腳頂部有電視機, 真係袖珍到暈.
我地一向都鐘意開住電視瞓覺直到天光, 奇怪既事第一晚就發生.. 半夜我突然醒來, 濛濃地睇見大約是3點鐘, 我好自然咁望到電視機, (我記得瞓前我較左中文台, 當時做緊流星花園, 我直覺會播好多集, 可能播到天光) 晝面由彩色變左黑白, 營幕出現雪花, 當中隱約見到有一對黑人男女正在做愛, 我覺得佢地好似望住我, 特登表演比我睇咁, 做好多唔同既姿勢, 動作大胆嚇人. 我反而比呢個晝面吸引住, 我覺得好奇怪? 心想點解三更夜半會播埋呢d三級電影? 我以為是收費台, 所以我試圖用搖控轉台或熄機, 但唔受控制, 我諗可能我太眼瞓, 所以整整下就瞓著左, 明天才算.
到第二日, 我話比媽咪聽, 佢聽之後覺得有d無稽, 所以同我一齊去搵導遊向前台查問, 前台職員回答: 酒店無收費電視服務, 亦未聽過這類投訴, 懷疑我太疲倦, 所以發惡夢. 佢咁講我都冇辦法, 我要求換房, 但職員話唔好意思, 暫是冇其它房.
無奈地, 連續三晚, 大約3點鐘我都醒左, 同埋見到同樣既晝面, 好奇怪, 我一點都唔驚, 望兩望就大覺瞓. 到最後一晚, 到時到候醒左, 我突然見到個女人用尖銳既眼光望住我 (還向住我笑) 我心裡一寒, 今次真係好驚, 唔敢再睇.
可能半夜3點是我腦電波最弱既時候, 最容易撞到寃魂同惡鬼.


text:
達人烤肉 銅鑼灣抵食烤肉午市套餐
星期日太遲起身,出到銅鑼灣已經2:30pm, 大家都知道呢個時間係好難搵食,好多餐廳3點落場,好彩比我地search到達人烤肉銅鑼灣店週末嘅呢個時間竟然仲有lunch set,一向聽聞呢間烤肉店品質唔錯,lunch set 好似serve到4-5點添,平時食伊呂波lunch set就食得多喇,可惜又係3點落場,其實香港烤肉店真係好多,不過比較難搵到唔落場仲要有假日lunch set提供,達人烤肉真係啱哂我呢條懶蟲.
2:30pm左右到,裡面個場好大,得2-3客食緊.因為無乜人嘅關係,個場好靜,抽風又好,所以食得好舒服.
雖然我地一早已經鎖定烤肉套餐,但係當然要八一八啦!除左烤肉set,個 menu 仲有其他午市套餐揀,估唔到假日都有午市套餐,價錢仲要超級抵,我地想要嘅pork set燒烤套餐都只係$200!韓式泡菜湯飯,石頭鍋飯,大醬湯飯,韓式冷面等連汽水都係50幾蚊就有交易喇,仲要唔使加一,實在太抵喇!
我地個豬肉烤肉套餐包五花腩肉,秘制豬肩肉,韓式冷面或韓式大醬湯飯,兩罐汽水.其實仲有牛肉烤肉套餐,但係好似睇食評大家都鍾意豬肉多,所以唸都無唸就叫左豬肉烤肉set.
首先黎左前菜,汽水同埋個烤爐.前菜有魚餅,泡菜同埋芽菜.汽水得兩款選擇,7up或者可樂.
爐邊竟然仲有蛋漿, 泡菜蛋漿,同埋芝士粟米!!唔係呀嘛,我地以為淨係晚飯先有,午市特價套餐竟然都有,真係喜出望外,最鍾意就係爐邊蛋架喇!
之後就黎埋主菜豬肉,份量一啲都唔孤寒,一塊好大好厚嘅豬肩肉加埋已經切好嘅五花腩肉,再加兩片菇,如果兩個女仔食真係未必食得哂.
我地真係太肚餓喇,所以即刻燒番幾舊食,肉質唔錯,食落豬肩肉同埋五花腩肉都好味,真係唔錯!
之後黎埋個韓式大醬湯飯,同時黎埋一碗醃製左嘅蔥,湯飯都好好食,我地好快已經清哂.
我地其實最後先知原來加一服務費都唔使收,無乜服務都可以理解嘅,成餐都係總共$200兩位,假日午市套餐真係抵食,下次一定再去過!


text:
里奧大人一見到就話 " 嘩 咁多餸 " 我話豆卜一入口就無啦 之後再話燶嘅又唔食得 點知佢反轉哂 D 豆卜 得番幾粒唔燶咋 我話黑色果 d 唔好食 咁其實只係食細半粒豆卜 邊到飽喎 等你仲話多丫嗱 佢喺度笑 話我乜都駁一餐喎 呵
( 30-JUL-2015 THU )
今朝好好天呀 心情大好 真係行路都行快咗呢 ~
我會拎免費報紙睇家嘛 今朝聽到阿姐佢地傾計好搞笑 有個阿姐 A 話好熱 因為佢地係着自己衫再加件公司背心 之後另一個阿姐 B 話 d 運動員都係有時着兩件衫咁啦 阿姐 A 話大佬 人地運動員 d 衫係正嘢靚料 同埋好通風架 佢咁講即諗起里奧大人 因為我成日話 d 足球衫好熱 里奧大人就一定話 d 衫好通風架 咁我未着過嘛 同埋見佢地成日出哂汗 d 衫"啜"住哂 d 肉 睇落好鬼熱囉 ~
想食甜嘢呀 咁食奶油脆豬喇 ~
尋晚有人黎菇場滅蟲呀 所以地下有唔小強屍 好在我個位得一隻 但係其實菇場最多小強出沒嘅地方係電話底 所以叫同事幫我拎起個電話 拎去 pantry "鄧" d 強屎出來 我大大力"鄧"咗廿下就"鄧"咗 1 隻強蛋 之後再大大力"鄧"廿下又再出 1 隻 同事話應該無架喇 電話就黎比我"鄧"爛喇 但我唔理再大大大力"鄧" 又"鄧"多隻啦 再"鄧"多廿下真係無先收手 終於"鄧"咗 3 隻強蛋出來 勁呀 係勁恐怖 ~~~~~~~~ @@
一拎起個電話已經咁多強屎喇 其實我最驚係有小強出來啦 有生強有死強架大佬 所以我次次都好輕力放電話囉
菇場忙下停下 10 點幾家姐打黎話媽咪堅持即刻出院 因為頭先拆拆咗尿喉 但其實起碼要睇多日先出得院 都唔知堅持出院做乜 痴鬼線 ~
之後家姐又打黎 講番姑娘打比佢 話因為媽咪堅持出院 醫生已經同媽咪講咗 個人無力 如果跌低 失救會死 姑娘話醫生已經用個死字嚇媽咪 但媽咪都堅持即刻出院 睇咗媽咪記錄 話佢唔食藥又唔做運動 留喺醫院都無用 所以比佢依家出院 本來家姐話放工揸車接媽咪出院 佢係都唔制 咁唯有叫埋家姐工人幫手接佢出院啦 真係超級麻鬼煩 ~
都唔鬼理佢喇 講又唔聽 總知有事唔好打黎喊就得喇 ~
妖 好鬼慶呀 所以 lunch time 出去行下 之後再買酸辣米線番菇場食呀 ~
放工買完餸打比媽咪 佢話食緊粥 咁同佢講話姑娘話如果去唔到小便 要即入急症室 因為始終係毒素 一定要排出黎 但佢話有小便喎 咁都好 d 唔係攞黎煩 ~
番到屋企浸埋菜就抖陣 里奧大人今晚 7 點唔夠放工 真係好喇 我正想去煮嘢 今晚我都只係食餸 因為個米線仲未落格呢 ~
是日晚餐 - 釀豆卜 + 腐乳唐生菜 + 青紅蘿蔔豬骨湯
釀豆卜 - 今朝睇免費報 見到整三角形豆腐釀豬肉 咁諗住整 點知唔見三角形豆腐 所以買豆卜啦 原來釀豆卜好煩 要撩哂 d 豆腐肉出來 好嘥咁 下次要諗埋點整埋 d 豆腐肉先煮釀豆卜 ~
腐乳唐生菜 - $7/斤唐生菜 有 7 小棵 真係好抵喎 今晚食咗 4 棵 聽晚再食 ~
青紅蘿蔔豬骨湯 ~ 家姐煲架 不過我無飲 只係比阿奧飲 ~
食完哂諗住抖陣去徑步 難得里奧大人放早嘛 勁開心啦 點知家姐 8 點打黎 話媽咪話腳軟喎 咁我話我去睇媽咪啦 叫佢快 d 食飯先 有咩再打比佢 ~
洗埋碗就同里奧大人搭的士去媽咪屋企 見佢瞓喺梳化 之後我叫佢舉高腳 佢都舉到 咁佢順便坐喺度 咁最緊要無暈無條喘就得 ~
咁問佢入唔入醫院 又話要入番靈實 唔入聯合 唔想又成日又吉隻手又驗嘢 呢下我火都黎 今朝一早就唔應該出院啦 麻鬼煩 要入就一定入聯合再轉介去靈實 同埋靈實根本無急症室 妳估話入就入呀 神經病 之後佢仲發我脾氣 合埋眼口 up up 話我煩煩煩添呀 顛顛地 ~
媽咪係都話靈實有急症 之後我打去問 根本無 之後媽咪話我話有急症 痴巾 所以我好大聲好惡話係妳話有急症架 講真 我真係覺得佢好討厭 ~
之後無啦啦又話工人無力扶佢 得家姐工人先夠力扶佢 真係痴痴地 家姐工人係大力 但得佢一個根本都係唔夠力扶妳啦 問題係妳自己唔用力 工人又瘦 就算加埋里奧大人都根本扶唔到妳 妳成 pat 嘢咁灘喺度 堆妳都難啦 何況扶妳 ?! 好記得之後有朋友飲醉酒冧咗 要 4 個男人扶住佢先上到的士呀 ~
搞到工人唔開心喺度喊 之後我安慰工人 話唔駛喊 妳唔需要因為佢讚家姐工人而覺得自己無用 你有無用 我地知道 我地好感激妳對媽咪咁細心咁照顧 同埋媽咪都會鬧我地架 唔係只鬧妳一個 總知如果媽咪成日無啦啦鬧妳 妳同我講 我會話番佢 叫佢唔駛唔開心 對自己身體都唔好呢 記住仲有我同家姐同里奧大人喺度 會幫妳呢 ~
好喇 之後我聽見里奧大人都好火滾講嘢 咁我都出番去啦 話扶媽咪上床 佢話睇電視 大佬 妳唔瞓 工人都瞓啦 係咪咁煩呀 ~
問佢入唔入院 佢話聽日先 之後再問 佢又發脾氣話唔入 又合埋眼口 up up 話煩煩煩 呢下真係好想兜巴星佢 大佬 我好得閒呀 ?! 我撲黎睇妳架 ?! 今朝堅持出院依家話無力入院 係咪麻鬼煩呀 ?! 之後佢又好大聲話 3 晚無瞓 我話妳成日瞓又唔郁 夜晚咪瞓唔到囉 ?! 嘥鬼氣 ~
里奧大人又火滾 成日話我同家姐唔識處理 話媽咪搞出問題 我地就解決問題 佢永遠唔知錯 我明佢講得有道理 但佢係都堅持做埋 d 衰格嘢 唔聽人講 咁我可以點呢 ?! 夾硬踢佢上床呀 ?! 一陣佢發顛要自己起番身跌度 咁咪仲煩 ?!
咁我其實好想講話你夠一樣幫喺澳洲嘅姐夫買 2 部電話啦 電話駛唔駛後備呀 ?! 佢手頭已經有 2 部喇喎 自己壞咗唔去整 只係叫你買 咁你夠買咯 咁你係咪應該都唔好幫佢買 等佢壞咗要買部新 知道澳洲買電話咁貴 同埋壞咗無得用係好慘 要好好珍惜 咁其實你都係幫佢解決咗問題喎 ~~~~
臨走之前 工人細細聲同我講話媽咪買咗榴槤 叫佢十萬次唔好食 係都要買黎食 里奧大人話成盒拎走 媽咪話留番嚿比佢 我話好番再買比妳啦 我無啦啦有得食榴槤 咁都好喎 我想補下 哈哈 ~
搭小巴番屋企 之後即沖涼 要睇下 "急診男女 " 笑番下先瞓呀 不過都差唔多 12 點先瞓 激氣呀 ~


text:
( 20-jun-2010 sun )
今朝瞓到 9 點半醒 lu 勁想食糯米雞 所以就去大家樂喇 如果 10 點起身就唔得架喇 好多時去到都係得番魚柳 唔係自己想食果 d 囉 ~
食完番屋企抖陣又跑步 今日唔知係乜誕 又見到好多龍頭龍尾 睇見佢地成頭汗都替佢地辛苦呀 ~
同里奧大人食完 tea 就要番屋企煲湯喇 搞掂再睇碟 里奧大人一路睇碟又一路食 cake 好有食力咁噃 不過無計啦 我又唔食嘅 隔日食唔好食嘛 ~
今晚 6 點開始煮飯 6 點 45 分開飯 唔駛一個鐘我已經覺得好快架喇 ~
是日晚餐 - 茄汁洋蔥豬扒 + 節瓜淮山螺頭豬展湯
茄汁洋蔥豬扒 - 酸酸甜甜都幾醒胃 又可以帶飯喎 幾好丫 ~
節瓜淮山螺頭豬展湯 - 3 個大節瓜 + 12 粒淮山 + 2 個螺頭 + $15 豬展 + 3 粒蜜棗 呢個湯係睇 Blog 學番黎架 我覺得唔錯 因為有瓜有湯 唔駛特登再煮碟菜呢 ~
食飽就坐梳化睇下波啦 里奧大人就睇報紙 睇今屆世界盃都幾辛苦 因為比當地人用傳統樂器唔知乜乜 嘈到成日都聽唔清楚旁述講乜 睇睇下我聽到旁述講呢個球員幾廿年黎都踢得幾好 佢個樣又老老地 我又諗緊最多咪踢廿幾年 已經好勁啦 但如果踢幾廿年又覺得無乜可能喎 無耐又講多次個名 ( 我無留意 因為仲諗緊呢個問題 ) 里奧大人大笑話唔係幾廿年黎 係 " 基也年尼 " 呀 嘩 聽完之後我都笑呀 發音咁鬼似嘅 ~


text:
泷泽萝拉热舞
泷泽萝拉在360公司2014年会上热舞
360年会泷泽萝拉首次跳舞视频
360年会泷泽萝拉首次跳舞视频
泷泽萝拉360年会台上热舞
泷泽萝拉年会裙装热舞
泷泽热舞千万"壕"奖泷泽萝拉360年会
女神跳舞首秀泷泽萝拉年会首次跳舞高清视频
泷泽萝拉360年会台上热舞
泷泽萝拉台上和胖子热舞
泷泽萝拉首次跳舞高清视频
泷泽萝拉首次跳舞高清视频
泷泽萝拉年会裙装热舞
泷泽萝拉年会裙装热舞
现场泷泽萝拉年会贴身热舞
泷泽萝拉年会裙装热舞
泷泽萝拉年会脱衣热舞完整版
泷泽萝拉跳舞卖萌视频
泷泽萝拉出席某公司年会
泷泽萝拉年会裙装热舞
360年会泷泽萝拉首次跳舞高清视频
泷泽萝拉年会裙装热舞
菲爱不可泷泽萝拉360年会台上热舞
泷泽萝拉360年会台上热舞
泷泽萝拉龙女
泷泽萝拉年会裙装热舞
泷泽萝拉360年会台上热舞
泷泽萝拉感热舞自拍美女热舞
实拍av女优泷泽萝拉年会贴身热舞
明星八卦20140115泷泽萝拉首次跳舞高清视频
360年会av女优泷泽萝拉台上热舞
-
泷泽萝拉热舞泷泽萝拉热舞泷泽萝拉热舞泷泽萝拉热舞泷泽萝拉热舞泷泽萝拉热舞
CopyRight 2008-2015 无翼鸟邪恶漫画 版权所有


text:
呢一日我兩母女同餅發媽一齊去搭地鐵,約咗五寶媽佢哋係某一個地鐵月台等,再一齊坐地鐵去街
呢張係五寶媽借俾我用o既“八逹通”,係咪好靚呢
因為有人想買星加坡品牌Charles & Keith 手袋同鞋,所以五寶媽就帶我哋去行商塲
商塲外面o既擺設
之後我哋係商塲food court 度食嘢
阿姐個燒雞飯,我就食叻沙
食飽就搭地鐵去牛車水
天氣咁熱,我哋又走去食冰同糖水甜品
去牛車水就一定要去“林志源”買肉乾啦
之後五寶媽就帶我哋去附近排隊食肉骨茶
五寶媽又call 咗白牌Van,係Benz o架
今日最後一個行程係去小虎媽屋企,抽小虎水
去到小虎媽屋企樓下遇到幾隻流浪貓
上到小虎媽屋企,小虎都唔算太怕人,但就唔係咁鍾意俾陌生人摸囉
都有o黎八卦我哋啲嘢
但都係一隻為食貓o黎
其實我2010 年時,同埋屋企人去星加坡玩,當時都係小虎媽帶我哋週圍去玩,週圍去食,因為同埋屋企人一齊o既關係,所以我就無去探過小虎,一年前,小虎患上糖屎病,真係嚇屎小虎媽,好彩佢依家血糖都隠定咗,但就瘦咗一圈,所以今次見有人o黎星加坡,更加想去睇吓小虎
因為小虎曾經有病,都唔係敢太熱情對小虎,就算阿姐抱到佢,都唔敢抱咁耐
後來小虎走入紙箱,我哋都唔打擾佢
小虎媽特登買貓山王榴槤同糕點比我哋食,其實只有我同阿姐,公主媽鍾意食榴槤,呢個榴槤真係正到暈,食到公主媽好滿足
最滿足都係可以咸到小虎呢,之後我哋就各自坐的士返去瞓了


text:
潮媽S 和 辦公室女王C 的保養護膚日記. We find, we learn and we share everything about beautiful skin.
2013年10月28日 星期一
喜愛夜蒲(中女篇)的好幫手~ Fasut's Potion
點知真係唔玩唔知身體好..........................弱 =_=!
飲多兩杯真係又wing又攰,最後仲嘔埋添!最後十一點出到去兩點鐘就收皮返屋企喇!
以前好飲得既朋友仔仲嘔到的士叔叔好驚慌,猛咁話“拿!膠袋我多多都有呀,最緊要出聲呀!我仲有好多膠袋用唔哂架!記得出聲呀!”
真係想唔認老都唔得,好彩我早有準備!前排見到呢隻聲稱可以預防hangover 既supplement, 好多人都話work! 所以就入左幾pack來試下
呢個pack 裡面有"Awake Potion" & "Asleep Potion" 各一,有興趣可click佢地個名到官網睇詳細成份介紹.主要係D天然成份加一D amino acid,Awake potion係飲酒前飲,Asleep potion係飲完酒訓覺前飲.講真兩支野都好難飲,我個frd直頭話asleep個支佢飲完酒再飲佢係仲更加想嘔@_@...我都覺得支野陣味好難頂,但為左第二日唔好有hangover就頂硬上啦!
飲完訓覺,我飲完酒係訓得極差既,個晚我兩點幾訓,訓到5點醒左,之後訓唔返,到朝早7點幾先再訓,跟住10點幾就醒左要準備換衫化妝出去同朋友食lunch.
o係呢個之前個晚飲多左+極唔夠訓既狀態底下,我竟然係一D頭痛或口淡淡既感覺都冇!真係完全無事!好似前一晚根本無出過去飲酒咁呀!我都幾surprise呢支野竟然咁有用!我個朋友仔都話飲左佢今次真係無咁辛苦,今次飲得仲多過上一次都冇咁辛苦,食完個lunch佢直頭話已經無事了~ 但佢前一晚係飲到係的士上係咁嘔的!
所以我覺得呢支野值得推薦比大家,比起白免牌o個D呢個真係work好多,成份又天然D,就算經常飲都好似無咁傷身丫嘛~
有興趣可到佢地官網 http://www.faustspotions.com/ 訂購,有 international shipping 的!
期待下次出去勁飲既
S
2013年10月23日 星期三
美肌洞洞泥凍膜~唔洗怕順得哥情失嫂意!XDDD
所謂順得哥情失嫂意,即係話件事只可滿足其中一方需求 ,不能兩全其美.
但我今日想介紹呢個mask 就真係可以做到順得呀哥時呀嫂又唔咋型喎!
佢就係台灣品牌“童學美容社”出既“美肌洞洞泥凍膜”喇!
點解話佢係兩全其美呢? 因為佢將兩個完全相反既功能:清潔毛孔﹠保濕 完美地結合左!
話明係“泥凍膜” ,即係用清潔毛孔既“泥”,溝埋保濕既“凍膜”(台灣個邊凍膜係指啫喱狀既面膜,一般係保濕用),呢兩樣原本大纜都扯唔埋既野竟然可以融合成一個咁好用既產品,真係好神奇!
大家可能聽過或用過類似既產品炭竹凍膜,而泥凍膜同炭竹凍膜既分別係,炭竹凍膜敷完後要自己針清,比較麻煩同埋一唔小心整得唔好可能會有反效果.泥凍膜就標榜唔洗針清,只係比較深層既粉刺需要用粉刺針輕輕力刮走,而且泥凍膜裡面加入蘆薈同透明質酸(玻尿酸),有保濕同鎮定肌膚既功效,就算敏感或哂後肌膚都o岩用.
用法分兩種:(從官網copy)
我今日用厚敷:
敷30分鐘後:
洗完感覺好似平時洗完面,唔會好似平時用完清潔面膜咁乾.見到膚色透白左同埋毛孔乾淨左,敷完好似D毛孔即刻可以呼吸!由於無平日敷完清潔mask個種乾既感覺,所以我今日都無再敷保濕mask,直接搽平時skincare就算喇!
我覺得呢個mask適合皮膚較乾或容易敏感既朋友使用,本來最乾既清潔面膜而家同時又可以鎮定同保濕皮膚,真係呀哥呀嫂都順哂!
一大樽都係百幾蚊港紙,有排用!
勢要順得哥情又得嫂意既
S
2013年10月20日 星期日
購自日本小玩物﹣ Beauty Bubble Skin CO2 Peel Pack
但每次去日本,尤其對我呢D咁鐘意扮靚既女仔黎講,真係仿似去左天堂!一間又一間既藥局,真係行幾日都行唔哂!所以我老公最驚同我去日本,我一入藥局佢簡直想撼頭埋牆死左算數...我都決定左以後只會同我D好姊妹去日本架喇~費事佢又悶我又行得有壓力啦!
今次呢個小玩意係無意中係一間類似香港citysuper美妝部咁既地方買既,我見佢個時好似狂推呢個product, 又放正係門口又播哂電視咁就買盒試下,買左返屋企都幾個月,差D忘記左佢,今晚無乜野做就拎黎試下
個外盒我掉左,是咁既樣的:
裡面有十包獨立包裝既"skin peel pack"
用法好得意,係要對摺跟住將其中一邊既液體擠入另一邊
Co2 mask 係咩黎既呢?係由日本醫學界發現的傷口修復原理,將二氧化碳傳送到皮膚底層細胞,有促進肌膚新陳代謝,膠原蛋白合成,改善膚色,美白等等效果.
CO2 mask既用法係要搽上面之前先混合,然後立刻敷上臉,面膜裡既Co2才可以被充份利用.我以前用過既全部都係將粉末加入啫喱裡混合,好似呢個咁擠法真係第一次見
混合後擠出來見到個 mask好多泡泡,呢D泡泡就係呢個mask既主角!
搽上臉既時候覺得佢既質地好似D煲到好淋既燕窩,有D透明一條條啫喱狀既野
過左大約20分鐘面膜就會乾乾地,可以整塊摵走,我相信亦係“揻”呢個動作加強左呢個面膜既peeling 功效,之所以佢叫Co2 peel pack
用完之後即時見到白淨左!面上紅印都即時淡左!
同上次用既 glamglow 不同之處係佢比較乾少少,無 glamglow用完之後塊面好soft既感覺,不過效果都幾相似,用完D皮膚即時乾淨左!
我覺得佢既包裝好方便帶去旅行,因為平時多數清潔面膜都係泥狀用玻璃樽裝,而平時既Co2 mask又要用容器同小膠捧搞拌,如果去旅行想用都幾麻煩,呢個Co2 peel pack有齊清潔同Co2 mask兩種效果,又方便攜帶,有盒o係屋企看門口都唔錯~我唔知香港而家有無得賣,但如果大家去開日本都可以買盒試下呀!
講下講下又想去日本既
S
2013年10月16日 星期三
Hollywood明星上鏡前必備面膜﹣ Glamglow Youth mud
前排行街o係Joyce Beauty 見到呢個牌子既產品,sales姐姐大力推薦, 話Hollywood既大明星全部都用佢,化妝上鏡前必敷云云.當時我無買到,因為我知Joyce Beauty 不嬲食水好深,我自己上網search下用後感再上網買好過,做個精明消者丫嘛!
跟住見到我平時愛逛既網店 cultbeauty.co.uk都有得賣,就入左一盒.
佢個盒真係超大,同大盒的La Mer cream有得揮@_@
但其實樽野好細的
裡面係綠色既泥,泥裡面有D類似茶葉/海草同埋D一粒粒既野用黎去埋角質
咁耐以黎用過咁多隻清潔面膜基本上都係差不多咁既樣,係呢個moment我以經打定一半輸數,呢個所謂hollywood明星mask應該都係D啅頭野,心諗今次又要失望喇~
盒上既說明話薄薄敷一層,等十分鐘再用水打圈做磨砂同沖乾淨
由於係薄搽既關係,個mask一搽上面基本上30秒內就會乾,仲要係勁勁勁乾!
我既皮膚屬於薄同易敏感既類型,所以我覺得都幾“那”, 不過我唔太驚,因為大部份清潔mask我敷都會那,都好少真係敏感既~
但呢隻glamglow同平時既清潔mask最大既不同之處就係,佢除左“那”之外,仲會有D痹痹地既感覺,呢種感覺好奇妙,真係好似D皮膚係度不斷收緊咁樣!我以前試過既所有mask都無呢種感覺!令我開始期待十分鐘後洗完面會點樣~
十分鐘好快就過左,我拿拿林走去洗面,記住整濕塊面之後要係面上打圈,去埋角質呀!
洗完之後,真係有驚喜!!
即時摸到塊面又軟又滑!!唔同平時做完清潔mask個種清爽既滑,佢呢隻滑係你真係feel到塊面裡面都好soft 好 soft,真係似豬膏咁滑呀!!唔係講笑,真係同我呀仔D皮膚有得揮呀!!
但始終呢個係清潔mask,洗完面後好快就會開始乾,我影完相就撼撼聲敷返個秘潤珍mask補充返D水份
秘潤珍呢個mask比平常既paper mask薄,有D接近台灣好興既超薄隱型mask, 但又無個隻咁薄,所以唔洗好似隱型mask咁有前後兩張膠片夾住.呢個mask係就咁一塊拎出黎撻上塊面就搞掂.我個人幾鐘意呢個設計,既有隱型mask超貼面既優點,又唔洗又摵膠片又敷上面跟住又摵埋另一張膠片,方便好多!
飲飽水後,皮膚真係又嫩又滑,完全救返哂上個星期去旅行不斷夜訓又飲酒既傷害!
總括黎講,Glamglow Youth mud 呢個mask係值得一試,除左清潔毛孔外,用完佢之後皮膚好軟好滑個種感覺唔係好多護膚品可以做得到!做到相似感覺既有Eve Lom cleanser,但用既過程係十級麻煩,呢個mask只係需要十分鐘同埋用手打圈清洗就有咁既效果,真係抵佢成為Hollywood明星至愛,抵佢賣得貴既~
有興趣可以去佢地website睇下!
不斷一路寫blog一路摸自己塊面既
S


text:
其實喺扮非洲旅行篇blog前已經開波寫左少少口水禧一年班嘅野,點知中途比第二篇野騎劫左添......
(8月唔知邊日寫嘅) ⤻重有唔夠兩個禮拜 (出呢篇blog嘅時候佢已經開左學一段時間啦),口水禧就要回歸佢又愛又恨嘅學校啦.正衰仔,學都未開就已經周街同人講佢以後都唔洗返學,發夢啦你,有排你捱呀,傻丙!
開學前嘅一次全家旅行,今次無揀啲熱門地方去,反而揀左一個模擬非洲野生動物園嘅地方住左三日兩夜.星期五等禧爸提早少少放工我地就出發食左晚飯再去「酒店」.總共揸左兩個鐘頭車左右,就去到一個無乜街燈,黑到鬼影都見唔到嘅荒蕪地方.因為我地八點先到步,職員收晒工,只有住喺園內宿舍嘅經理幫我地攪入住手續......errrrr
早排網絡上有好多人都傳一篇野叫「窮養兒富養女」,大約係講男仔呢就要自細過下克苦耐勞嘅日子,要佢地受下挫折,唔好比太好嘅物質生活佢地,總之就係苦過dee
聽禧婆婆講香港呢排成日都落雨,哇!「落雨」呢樣野對我地加州黎講已經係好奢侈嘅事啦.今年嘅雨量真係少得驚人,好多市鎮都已經開始實施禁止使用太多水淋草地,寧願有得啲草黃晒,都唔比日日淋草淋花.你唔遵守嘅話就有可能要收告票.呢兩個禮拜,氣溫升到有時過100度華氏(即大約攝氏40度),真係唔係講笑,對格肋底真係未乾過.尤其每日都要帶口水禧去練水,坐喺池邊乾煎嘅父母,真係唔中暑都偷笑!我對腳上嘅人字拖印曬到好似紋身一樣,一除鞋就清楚見到,幾特別呀,人地紋啲龍呀鳳呀,我紋對人字拖!人地唔知,重以為我梗係啲沖浪高手頂啦......
希望呢個係最後一集啦,相太多,放晒o係一篇blog真係太滯喉,我講寫o個個呀!(<<<<即係我自己下嘩?)
A~~~其實呢,重有人o係度架呵?至少我呀媽同我自己應該有睇啩......
哇,太長啦篇野,唔斬開分件上,我自己都頂唔順!如果你上一篇係睇到幟哥個頭上有疑似藍色烏蠅「嬲」頭嘅話,快D入去睇埋落去,已加左新嘅內容入去.我諗住以後都係咁架啦,o個日寫左就算幾行都加入去,費事儲埋一穫過寫完先出嘅話,真係唔知幾時先寫完!你自己入黎接住之前睇到邊然後繼續睇落去啦.如果篇野已經寫完,我會加個「完」字,咁大家就知道篇野已經埋左尾,唔會再有野加.Ok?
決定開返個blog其中一個好重要嘅原因......呢幾個月,我地屋企嘅女揸fit人都「入過廠維修」,而家重繼續休養康復之中.踎喺醫院同屋企都係得個悶字同呆字,於是我希望可以開返個blog寫下口水禧D野比兩個揸lift人睇,呀唔係,係揸fit人至o岩!等佢地可以解下悶,順便睇下粒孫最近有咩新攪作,激到我彈起,從而帶D歡樂比兩位女士,等佢地開心下,咁就好快好返啦.
今年係呀婆第一次喺度過萬聖節,亦都係口水禧升上小學後嘅第一個萬聖節,轉個九萬幾個造型idea之後 最後扑鎚今年以佢呢期嘅至愛出擊......
上幾個星期六,口水禧參加左一個好特別嘅生日會,舉行嘅地方係一個農場仔裡面.你book個日子,時段,報個人數等等,就會有專人幫你安排一系列嘅活動,幫你湊仔兩三粒鐘,即使係主人家都可以翹埋對手唔洗分分秒秒都要顧住招呼客人,好!
最近有人好手緊,竟然夠膽喺我地頭收陀地!
邊個咁夠膽黎我個場搗亂呀?(係,我個場就係我屋企嘅厠所!)
比USD20先可以用個厠所!呢篤'care'真係史上最貴啦!
行蠱惑都唔該查清楚字典先啦,文盲!
拿,各位小朋友,你地千其唔好學呢個文盲蠱惑仔呀!
收陀地都要識字架,如果唔係,會比人笑架! Read more [...]


text:
今年生日去了一轉台北玩, 都係三日三夜. 因為今次係出發前四日先決定, 所以機票一d都唔平. Earlybird discount又冇我份, 原來有時想飛就飛真係唔係咁易. 我都唔明次次去台灣都有少少唔好經歷, 咪又係班機delay囉.
今次delay唔係飛機有問題, 而係機長話行條捷徑, 點知1個小時的航班, 就變左成2個小時的機程. 捷徑仲要係不停係天空轉下轉, 係天空盤旋45mins, 又遇有氣流, 真係未見過. 去到桃園機場出埋境+取行李已經係10:30pm.
返到酒店後, 已經差唔多零晨, 超級肚餓, 便跑落街買野食. 今次我揀了住西門丁, 都係鍾意佢方便, 又可以掃街. 我地肚餓的程度係即買即食, 完全唔比相機食先.....haha
第二日起身吃過早餐後,先上去陽明山睇海芋. 點知上到去, 氣溫只有8度, 係咁凍又大風的情況下, 海芋都未開. 唔似上年咁天氣好, 海芋滿開.
冇咩心情下, 只影了幾張相便去了吃午餐.
吃了午餐, 便由陽明山到中正紀念堂, 目的係睇Panda Tour 1600 隻熊貓遊真係好壯觀.
因為呢幾日台灣落雨, 所以紙熊貓都要加保護. 如果冇膠袋套住, 你話幾好呢!!
今個月香港都有紙糊熊貓, 可以睇呢條LINK
知多D. 我相信最壯觀應該係呢張!!
仲有路線圖呢!!
睇完熊貓都係返西門丁逛逛, 又到晚飯時間. 今晚去了我好鍾意吃的馬辣頂級麻辣鴛鴦火鍋, 冇訂位, 所以一早就要去等位啦!! 都係等左15mins, 就有位啦!! 開始大吃!! 今次冇影相, 係之前幾次去台灣都冇食到, 所以要好好享受呢一餐. 我用返之前影的相吧!! 食後感係依然keep到. 無論肉的quality及海鮮選擇都keep到水準. 價錢仲係繼續平到震, 連加一都係台幣600一個.
面書都有介紹下佢地的menu


text:
B be 5個月喇~
食
朝早起身,應該好肚餓,唔知道點解佢冇咩意欲想食,
喺到玩玩吓,佢可能係黎明啲fans唔鍾意空肚食早餐!
其實唔止第一餐奶,已經隔4個鐘應該夠時間肚餓食嘅都唔係好食,
初時就用條俐玩吓玩吓,如果我地再進攻(塞落佢個口)
佢就用手推開個奶樽,之後就梗係發脾4啦..好煩,
如果我地湊就唔理佢,佢肚餓就自然食,但係太耐都唔忍心,又會試吓餵,
唔知係咪厭奶呢?定係想減肥?佢食之前點都要角力一吓,
所以,帶佢出街最麻煩就係食奶!
瞓
夜晚食完最後一餐奶就瞓,唔知點解有時都要扭吓,好曳,
通常姐姐或者婆婆出馬就好快攪掂,我同爸爸就係次選.我都唔係咁介意,
最緊要快啲乖乖瞓就得.
唔係吋,之前真係唔知咩係扭眼瞓,小檬真係冇咩試過,
而家呀妹就還返比我, 如果眼瞓要坐car seat 就喊得仲利害!
之前都好好地一教瞓到大天光,呢兩晚就一兩點自己起咗身,
喺到食手,之前就喊.
尋晚我好叻,氹返佢瞓不過都已經攪咗成個鐘..
媽咪好眼瞓呀zzzzzzz
朝早起身會自己講野,講好耐,我地盡量以靜制動,
等佢講夠先抱佢(其實我地想瞓多一陣)
姐姐如果聽到佢嘈就會入嚟抱佢,
有時就瞓到九點幾十點.
之前成日陪咗小檬,攪到啱啱開始認人嘅B be好似唔係好識我,
即刻快啲攪返好啲關係,有得抱就抱,盡量喺佢在前出現,
不停咁講野,經過一番努力,終於一見到我都會笑喇!請鼓掌
鍾意人抱,有時坐得耐BB車就要人抱吓,喺屋企都幾好,
自己坐吓highchair,有人睇住就落地墊玩,
已經撐兩步,成個好似時咁打圈
訖起pat pat就想向前
同佢玩都玩到卡卡聲, 唔知係咪肥呢,
大部分時間個樣都係好似隻懵豬咁..哈哈.
成日比啲攝影C話佢得一號表情,
其實佢已經好努力,
開始有no 2同no 3架喇.
希望到時啲攝影師會滿意啦.
檬豬眼嘅BB
錫到佢燶嘅婆婆
姐姐同佢玩得好開心
媽媽嘅好朋友Melody,而家介紹咗比我識
媽咪話有時性感一吓都可以
想爬
啲頭髮攣攣,似爸爸媽媽(媽咪細個頭髮攣㗎)
媽咪最愛我同自拍,話會自動顯瘦
我其實都有啲小姐脾氣,
不過媽咪話就係個個錫哂先唔比我做溫室小花,
亦唔鍾意叫我做小公主
多謝Daddy同事啲Carter辦,媽咪又慳返啲
婆婆得姐姐得閒就會同我落樓吓散步,
好多婆婆EE嚟撩我,話我黑黑實實喎(真係比佢地激C)
(唔知道點解佢隻腳真係黑過個面,成日比人問係咪去游水)
媽咪加咗帶,驚我跌落嚟
雖然我比哥哥cool,但係有時都笑得好開心㗎
同哥哥傾計
Daddy's Little Girl
Mami Sweetheart
my happy family


text:
今個星期娣婦返晏,而且今日阿媽收3點,所以我尋日決定今日唔決湊阿B,因為我去湊阿B放學,又要回去買餸煮飯,不想浪費來回車錢.
尋晚我約熊貓姐姐今日食lunch,因為樓下茶餐我食厭,但熊貓姐姐近日公事煩忙,好難就到時間,唯有取消.之後睇書想整下包或蛋糕,但一D頭緒都冇,今朝繼續睇下,依然無idea,又唔想拎個打蛋器出來,所以都係擱置,搵日團火燃燒勁D先整.
今日中午時份,我的起心肝做運動,唔可以輸比老公既,隔半小時到就行去〝大家樂〞食茶餐,又行左一陣街,我訂左對鞋係我之前睇中左,但冇我size,佢話訂可以兩日有貨,到時會與我聯絡.我之前講過今個月唔買野,但與老公講過要買一對鞋,我以一對新鞋換2對舊鞋.
我係電梯口告示板見到又貼左通告,今個月唔記得17定22又冇鹹水供應,仲要連淡水都冇,家下係咪玩野呢?都唔知想點!
回到家又無聊,所以開左facebook睇下,開左咁耐都冇用過,係前幾日第一次upload相咋!有好多message喎!又有好多人邀請我玩遊戲,其中一個叫〝義氣仔女Online〞,不過,我唔多識玩,所以我就請教開心果姐姐,我知佢上班中,所以叫左佢放工先回覆我.我係開心果姐姐未覆我前,當前的問題我已自行解決左,詳細玩法都要等待回覆.頭先又無聊又玩左facebook內幾個game,用嚟解下悶都唔曾既.
我諗左好耐都諗唔到今晚吃乜?老公又冇提意,所以老公決定買〝麥麥〞吃.今晚我改左唔吃〝巨無霸〞,而食〝雙層芝士孖寶〞,但明晚又唔知煮咩餸好呢?
我呢幾日都好早寫完Blog,而家換左部電腦,所以老公可以用來打機,佢都係玩槍game,今日又早寫完,佢又可以早D玩喇!